PG vakeelaa Aishath aai dhekolhah Raees Yameen Supreme Court ah\nވަކީލާ އައިޝަތު މުހައްމަދު ޔާމީންގެ ޝަރީއަތުގައި ވާހަކަދައްކަވަނީ--ފޮޓޯ:ޓްވިޓާ\n28 ޖުލައި 20193ކޮމެންޓް\nޕީޖީ ވަކީލާއި ދެކޮޅަށް ރައީސް ޔާމީން ސްޕްރީމް ކޯޓަށް\nރައީސް އަބްދުﷲ ޔާމީނުގެ މައްޗަށް އުފުލާފައިވާ މަނީ ލޯންޑަރިން މައްސަލާގައި އެ މަނިކުފާނާއި ދެކޮޅަށް ކޯޓުގައި ވަކާލާތު ކުރައްވާ ޕްރޮސެކިއުޓާ ޖެނަރަލް (ޕީޖީ) އޮފީހުގެ ވަކީލު އައިޝަތު މުހައްމަދާއި ބެހޭ ޝަކުވާ އެއް ސްޕްރީމް ކޯޓަށް ހުށަހަޅައިފި އެވެ.\nރައީސް ޔާމީނުގެ ފަރާތުން ސްޕްރީމް ކޯޓަށް ހުށަހެޅުއްވި ޝަކުވާ އަކީ، އެ މައްސަލާގައި އެ މަނިކުފާނު ބަންދުގައި ބެހެއްޓުމާއި ބެހޭގޮތުން ގޮތެއް ނިންމުމަށް ބޭއްވި އަޑުއެހުމެއްގައި ހަގީގަތާ ހިލާފު ވާހަކަތަކެއް ދެއްކި ކަމަށް ބުނެ އެވެ.\nއެގޮތުން ރައީސް ޔާމީނު ހެކިންނަށް ނުފޫޒު ފޯރުވި ކަމަށް ވަކީލް އައިޝާ ކޯޓުގައި ބުނި ކަމަށާއި، ނަމަވެސް އެމަނިކުފާނު އެފަދަ އަމަލެއް ކުރައްވަން މަސައްކަތް ކުރެއްވި ކަމުގެ ހެއްކެއް ނެތް ކަމަށް ހައި ކޯޓުން ނިންމާފައިވާ ކަމަށާއި އެހެންކަމުން އެއީ ކޯޓުގައި ދޮގު ހެދުން ކަމަށް ރައީސް ޔާމީނުގެ ވަކީލުންގެ ޓީމުން ބުނެ އެވެ.\nރައީސް ޔާމީންގެ ޝަރީއަތް ފަށާފައިވަނީ މިދިޔަ ހަފްތާގަ އެވެ. މި ޝަރީއަތުގެ ފުރަތަމަ އަޑު އެހުމަށްފަހު ގާޒީ ވަނީ ދައުވާއަށް ޖަވާބުދާރީވުމަށް5ދުވަހުގެ މުއްދަތެއް ދެއްވާފައެވެ. ރައީސް ޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާގެ ޝަރީއަތުގެ އަޑުއެހުމެއް ދެން އޮންނާނީ ފެށޭ ހަފުތާގައެވެ.\nކޯޓް ޕީޖީ ރައީސް ޔާމީން ސްޕްރީމް ކޯޓް\nވޯޓުން ވެސް އަދި ކޯޓުންވެސް ދެން އިރާދަކުރެއްވިއްޔާ ޖަހާނީ އުމުރަށް ޖަލަށް. ދައުލަތުގެ ޒުވާން ވަކީލުން ކިޔަވައިގެންތިއްބެވި ދަރިން ކޮރަޕްޝަނާއި ފަސާދަތައް ހުއްޓުވަން ތިޔަ ކުރާ ހިއްވަރަށް އައްސަރިބަހާއި ސާބަސް ރައްދުކުރަން.\nރައީސް ޔާމީން ތިކޯޓާ އިންނަން ވީ ނު. އަބަދު ކޯޓުން ނުނެއްޓިގެން ތިތެޅެނީ\nސާބަހޭ ރައީސް ޔާމީން...


SunOnline: Furaavaru Kudhinge Sihhathu 1: Engun muhimmu kanthah thah\nފުރާވަރު ކުދީންގެ ސިއްހަތަށް އަންނަ ބަދަލުތަކާ މެދު ބެލެނިވެރީން ޚާއްސަ ސަމާލުކަމެއް ދޭން ޖެހޭ ---\nފުރާވަރު ކުދިންގެ ޞިއްޙަތު (1): އެނގުން މުހިއްމު ކަންތައްތައް\n1 އަހަރު4މަސް ކުރިން - 05 ޖެނުއަރީ 2017 1\nފުރާވަރަކީ ވަރަށް ނާޒުކު ދުވަސްވަރެކެވެ. މިއީ ކުއްޖާގެ ހެދިބޮޑުވުމުގެ ދެވަނަ މަރުހަލާގެ ދުވަސްވަރެވެ. ފުރާވަރަކީ ޖިސްމާނީ ގޮތުންނާއި، ނަފްސާނީ ގޮތުންނާއި، ފިކުރީގޮތުން ކުއްޖާއަށް ބަދަލުތަކެއް އަވަސް ގޮތަކަށް އަންނަ ދުވަސްވަރެކެވެ. ދުނިޔޭގެ ޞިއްޙަތު ޖަމްޢިއްޔާ އިން ފުރާވަރުކުދިން ނިސްބަތްކޮށްފައި ވަނީ އުމުރުން 19-10 އަހަރާއި ދެމެދު އުމުރު ފުރާގެ ކުދިންނަށެވެ. އުމުރުން 10 އަހަރާއި 19 އަހަރުގެ ތެރޭގައި ކުޑަކުދިން ފުރާވަރަށް އެޅުމާ އެކު، ހަށިގަނޑަށާއި، ވިސްނުމަށާއި ފިކުރަށް ބަދަލުތަކެއް އާދެއެވެ. އާއްމު ގޮތެއްގައި މިއުމުރު ފުރާގައި މުޖުތަމައުއިން ލިބޭ އިބުރަތްތަކާއި، އިޖުތިމާއީ ފިލާވަޅުގެ މައްޗަށް ބިނާކޮށް އާދާކާދަތައް ދަސްކުރެއެވެ. މިދުވަސްވަރު ދިމާވާ ސިއްޙީ މައްސަލަތަކަށް ފަރުވާތެރި ނުވާނަމަ، އެކުދިންގެ މުސްތަޤްބަލުގައި އެހެނިހެން ޞިއްޙީ މައްސަލަތަކާއި ދިމާވުމަކީ ވަރަށް ގާތް ކަމެކެވެ.\nއާއްމުގޮތެއްގައި، ސިއްޙީގޮތުން ދިމާވާ މައްސަލަތަކަކީ ދުރާލާ ދެނެގަނެވިއްޖެނަމަ، އޭގެ ސަބަބުން ދިމާވެދާނެ އިތުރު ނުރައްކާތައް ކުޑަކޮށް ނުވަތަ އެއްކޮށްވެސް ރަނގަޅުކުރެވިދާނެ ކަންތައްތަކެވެ. އެހެންކަމުން މިއުމުރު ފުރާގައި ސިއްޙީ ގޮތުން ރަނގަޅު މަޢުލޫމާތު ދިނުމާއި، ހޭލުންތެރިކަން އިތުރުކުރުމަކީ ކޮންމެހެން ބޭނުންތެރިކަމެކެވެ. ސިއްޙީ ގޮތުން ކޮންމެ ކުއްޖަކަށް ވެސް ބޭނުންވާ ޚާއްސަ ކަންތައް ދެނެގަތުމާއި، އެކަމަކަށް ރިޢާޔަތް ކުރުމަކީ ފުރާވަރުގައި ދިމާވާ މައްސަލަތައް މަދުވެ ފުރިހަމަ ޞިއްޙަތެއްގައި ދެމިތިބުމަށް މަގުފަހިވެގެން ދާނެކަމެކެވެ.\nފުރާވަރު ކުދިންގެ ޞިއްޙަތު މުހިއްމުވަނީ ކީއްވެ؟\nފުރާވަރަށް އެޅުމަކީ ކުޑަކުއްޖަކު ބޮޑުމީހަކަށް ބަދަލުވާން ފެށުން ކަމަށް ބެލެވިދާނެ އެވެ. އެދުވަސްވަރު އެކުދިންނަކީ ކުޑަކުދިންނެއް ވެސް ނޫނެވެ. އަދި ބޮޑެތި މީހުންނެއް ވެސް ނޫނެވެ. މިއީ ވަރަށް ގިނަ ކަންތައްތައް ކުދިން ދަސްކުރާ ދުވަސްވަރެކެވެ. ފުރާވަރުގެ ކުދިންގެ ޞިއްހަތާއި، އެހެނިހެން ބަދަލުތައް ބައްޓަންވަމުންދާނީ އެމީހުން ކުރާ ކަންތައްތަކާއި، އެމީހުން އުޅޭ މާހައުލުން ފެންނަ އާދަތަކެއްގެ މައްޗަށެވެ. އެގޮތުން ފުރާވަރު ކުދިން އުޅޭ މާހައުލުން ފެންނަ ކަންތައްތަކުގެ އަސަރު މިކުދިންނަށް ވަރަށް ބޮޑަށް ކުރެއެވެ. އަދި މިދުވަސްވަރު އެކުދިންގެ ކިބައިގައި ހަރުލާ ކަންތައްތަކުގެ އަސަރު މުޅި އުމުރަށް ދެމިގެން ދިއުމަކީ ވެދާނެ ގޮތެކެވެ. ފުރާވަރު ކުދިންގެ ޞިއްޙަތު މުހިއްމުވަނީ މިސަބަބުތަކަށްޓަކައެވެ. އެހެންކަމުން ފުރާވަރުގައި ކުދިންނަށް ދިމާވާ މައްސަލަތައް ހައްލުކުރުމުގައި ވަރަށް ހަރުދަނާ ވިސްނުމެއް ގެންގުޅެން ޖެހެއެވެ.\nފުރާވަރު ކުދިންނަށް ދިމާވާ މައްސަލަތަކުގައި އެހީތެރިކަން ނުހޯދާ ސަބަބުތައް\nފުރާވަރު ކުދިންނަށް ދިމާވާ މައްސަލަތަކުގައި ވަރަށް ގިނަ ފަހަރު އެހީތެރިކަމެއް ނުހޯދައި އެކުދިން ތިބޭކަން ފާހަގަ ކުރެވެއެވެ. މިގޮތަށް ދިމާވާންޖެހޭ ވަރަށް ގިނަ ސަބަބުތައް ހުރެއެވެ. ފުރާވަރުގެ ކުދިން ކަންކަމަށް ބިރުގަތުމާއި، ފަސްޖެހުމާއި، ކަންކަމާއި ކުރިމަތިލާން ޖެހިލުންވުމާއި، އެހީތެރިކަން ހޯދަންޖެހޭ ފަރާތަކީ ތިމާއާއި، އެއް ޖިންސެއްގެ މީހަކަށް ނުވުމަކީ މީގެ ތެރެއިން ބައެއް ސަބަބުތަކެވެ. ފުރާވަރު ކުދިން އެހީއަކަށް އެދި ތަނަކަށް ދިއުމުން އެކުއްޖާއާއި، މަރުހަބާ ކިޔާގޮތާއި، އެކުއްޖާއާއި ބައްދަލުވާ ހިނދު މުއާމަލާތްކުރެވޭގޮތުގެ ފެންވަރު ދަށްވުމަކީ ވެސް އެކުދިންނަށް ދިމާވާ މައްސަލަތަކުގައި އެހީތެރިކަން ނުހޯދާ ސަބަބުތަކަށް އޮންނަނީ ވެފައެވެ. އެކުދިންނަށް މިނިވަންކަމެއް ނެތްކަމަށް އިހުސާސް ކުރެވުން، އެހެން މީހުންނަށް އިތުބާރު ނުކުރެވުން، ޚިދުމަތް ހޯދަންދާ ތަންތަނުގައި ގިނައިރު މަޑުކުރަންޖެހުން، ކަންކަމާއި ގުޅޭ ގޮތުން އެކަށޭނަ މައުލޫމާތު ފުރާވަރު ކުދިންނަށް ލިބިފައިނެތުން ފަދަ ކަންތައްތަކަކީ މިސަބަބުތަކުގެ ތެރޭގައި ގުނައިލެވޭނެ ކަންކަމެވެ. ޚިދުމަތް ހޯދަން ފުރާވަރު ކުއްޖާ ދާ ތަނާއި މެދު ހިތްހަމަނުޖެހުމާއި، އަދި އެހީތެރިކަން ހޯދުމަށް އެހެނިހެން ހުރަސްތަކެއް ހުރުމަކީ ވެސް މިއުމުރު ފުރާގެ ކުދިންނަށް ދިމާވާ މައްސަލަތަކުގައި އެހީތެރިކަން ނުހޯދާ ސަބަބުތަކުގެ ތެރޭގައި ހިމެނޭ ކަންކަމެވެ.\nފުރާވަރުކުދިންނާއި ރަހުމަތްތެރި ގޮތްތަކާއި، ގަޔާވާ ސިފަތަކަކީ ކޮބާ؟\nފުރާވަރަކީ ވަރަށް ނާޒުކު އުމުރުފުރާ އެކެވެ. މިއުމުރުގެ ކުދިންނާއި މުއާމަލާތް ކުރެވޭ ގޮތަކުން އެކުދިން ކަންކަމާ ފޫހިވެ، އެކަމެއް ކުރުމަށް ދެކޮޅު ހެދުން ނޫނީ ފަސްޖެހުމަކީ ވަރަށް ގާތް ކަމެކެވެ. އެހެން ކަމުން ފުރާވަރުގެ ކުދިންނާއި، ރަހުމަތްތެރި، އެކުދިން ގަޔާވާ ގޮތްތަކާއި، ސިފަތައް އެނގި ދަސްވެފައި ހުރުމަކީ ބޭނުންތެރި ކަމެކެވެ. ޚާއްޞަކޮށް ފުރާވަރުގެ ކުދިންނާއި މުއާމަލާތް ކުރުމުގައި އުޅޭ މުދައްރިސުންނާއި، ޞިއްޙީ ދާއިރާގައި މަސައްކަތް ކުރާ ފަރާތްތަކަށް މިފަދަ މައުލޫމާތުތައް އެނގިފައި ހުރުމަކީ ނުހަނު މުހިއްމު ކަމެކެވެ.\nއެގޮތުން ފުރާވަރުގެ ކުދިންނަށް މަރުހަބާ ކިޔުމުގައި ގާތް ރަހުމަތްތެރި ގޮތެއް ބެހެއްޓުމަކީ މުހިއްމު ކަމެކެވެ. އަޅާލައި އޯގާތެރި ސިފައެއް އެކުދިންނާ މުއާމަލާތްކުރާ މީހާގެ ފުށުން ފެންނަށްވާނެ އެވެ. ރަނގަޅަށް އެކުދިންނާ މުއާމަލާތް ކުރޭ ބަޔަކަށް ވާންވާނެއެވެ. ފުރާވަރުގެ ކުއްޖަކު ތަނަކުން ޚިދުމަތެއް ހޯދަންދާއިރު، އެކުއްޖާ ހުންނަ ސިފަ ފެނިފައި، އެކުއްޖާއާ މެދު މުއާމަލާތް ކުރެވޭގޮތް ތަފާތުކަން އެކުއްޖަކަށް އިހުސާސް ވެއްޖެނަމަ، އެކުއްޖަކު އެތަނަކާއި، އެބައެއްގެ މަތިން ފޫހިވެ، ހޯދަން ދިޔަ ޚިދުމަތް ވެސް ނުހޯދައި، އަނބުރައި ދިއުމަކީ ދުރުކަމެއް ނޫނެވެ.\nފުރާވަރު ކުދީންނަށް ދިމާވާ މައްސަލަތައް އެކުދީން ހިއްސާ ނުކުރަނީ ހިއްސާ ކުރެވޭ ފަރާތަށް އިތުބާރު ނުކުރެވޭތީ ---\nފުރާވަރުގެ ކުދިންނަށް ރަހުމަތްތެރި ގޮތެއްގައި ޚިދުމަތްތައް ފޯރުކޮށްދިނުމުގައި އަހައްމިއްޔަތުކަން ދޭންޖެހޭ އަނެއް ކަމަކީ ޚިދުމަތް ދޭން ތިބޭ ފަރާތްތަކަކީ ކަމުގެ އެކަށޭނަ މައުލޫމާތާއި ހުނަރު ލިބިފައިވާ މީހަކަށް ވުމެވެ. ޚިދުމަތްދޭން ތިބޭ ފަރާތްތަކަކީ ފުރާވަރު ކުދިންގެ އިހުސާސްތައް ދެނެގަނެ، އެކުދިންގެ އިހުސާސްތައް ދޭހަވާ ބަޔަކަށްވުމަކީ ނުހަނުބޭނުންތެރި ކަމެކެވެ. މިފަދަ ފަރާތްތަކަކީ އެކުދިންނަށް ފަހި ވަގުތުތަކުގައި ބައްދަލުވާނެ ބަޔަކަށްވުން ލާޒިމެވެ. އަދި އެފަރާތްތަކަކީ ގަޑިޔަށް ހުރުމަތްތެރިކޮށް ހިތާ ބަޔަކަށް ވާން ޖެހޭނެ އެވެ. ފުރާވަރު ކުދިން ދައްކާ ވާހަކަތައް ކަނުލައި އަޑުއެހުމާއެކު، އެކުދިންނަށް ޖަޖުކުރާ މީހަކަށް ނޫނީ ބަޔަކަށް ނުވުމަކީ ވެސް ސަމާލުކަން ދޭންޖެހޭނެ ކަމެކެވެ.\nފުރާވަރު ކުދިންނާއި ރަހުމަތްތެރި ޞިއްޙީ ޚިދުމަތްދޭ ތަނެއްގައި ހުންނަންޖެހޭ މުހިއްމު ސިފަތައް\nވަރަށް ގިނަ ފަހަރު ފުރާވަރު ކުދިން ޞިއްޙީ ޚިދުމަތް ހޯދުމަށް ފަސްޖެހެނީ އެކުދިންނާ މެދު މީހުން ދެކޭގޮތް ތަފާތުވެދާނެތީ އެވެ. އެކުދިންގެ އިހުސާސްތަކާއި ދޭހަތައް ނަގައިގަންނަށް ޞިއްޙީ ޚިދުމަތް ދޭން ތިބޭ ބަޔަކަށް ނޭނގިދާނެ ކަމަށް ހީވާތީ އެވެ. ޞިއްޙީ ޚިދުމަތޭ ދޭ ފަރާތޭ ބުނުމުން މާނަކުރެވެނީ އަމަލީ ގޮތުން އެކަމުގައި ޝާމިލްވާ ޑޮކްޓަރުންނާއި ނަރުހުން އެކަންޏެއް ނޫނެވެ. ލެބޯޓްރީ ގައި މަސައްކަތްކުރާ ފަރާތްތަކާއި، އިދާރީ ބައިގައި މަސައްކަތްކުރާ ފަރާތްތަކާއި، އަދި ހޮސްޕިޓަލެއްގެ މޫނުމަތީ ޖަގަހައިގައި ތިބޭ ފަރާތްތައް ވެސް މީގައި ޝާމިލްވެގެން ދެއެވެ. އެހެންކަމުން ޞިއްޙީ ޚިދުމަތްދޭ ތަނެއްގައި މަސައްކަތްކުރާ ހަމަ ކޮންމެ މީހަކީ ވެސް ފުރާވަރު ކުދިންނާއި، މުއާމަލާތްކުރަން އެނގޭ، އެންމެ ކުޑަމިނުން އެކަމުގެ އަސާސީ ހުނަރު އެނގިފައި ހުރި މީހަކަށްވުމަކީ މުހިއްމު ކަމެކެވެ.\nފުރާވަރު ކުދީންނަށް ފަރުވާދޭ ސިއްހީ މަރުކަޒުތައް އެކުދީންނާ ރަހުމަތްތެރި މާހައުލަކަށް ވާން ޖެހޭ ---\nފުރާވަރު ކުދިންނަށް ޚިދުމަތްދޭ ތަނެއްގައި އެންމެ ފުރަތަމަ ރަނގަޅުވާންޖެހޭނީ އެތަނެއްގެ މޫނުމަތި ނުވަތަ ރިސެޕްޝަން އެވެ. އެހެނީ ފުރާވަރު ކުއްޖަކު ޚިދުމަތް ލިބިގަންނަށް ތަނަކަށްދާއިރު، އެތަނެއްގެ މޫނުމަތިން އެކުއްޖާ އަށް މަރުހަބާ ކިޔާގޮތާއި، މުއާމަލާތްކުރާ ގޮތް ތަފާތު ވެގެންދާ ހިނދަކީ އެކުއްޖަކު އެމުޅި ތަނެއްދެކެ ފޫހިވެ، ދެވަނަ ފަހަރު އެތަނަކަށް ނޫނީ އެމަރުކަޒަށް ނުދިއުމަށްް ނޫނީ އެތަނަކާމެދު ހިތާ ހިތުން ގޮތް ނިންމާނެ ވަގުތެވެ. އެހެންކަމުން ޞިއްޙީ ޚިދުމަތްދޭ ތަންތަނުގެ ރިސެޕްޝަނަކީ ފުރާވަރު ކުދިންނާއި ރައްޓަހި ގޮތެއްގައި ޚިދުމަތްދޭ، ގަޔާވާ ސިފައެއްގައި މުއާމަލާތްކުރާ މުއައްޒަފުންތަކެއް ތިބޭ ތަނަކަށް ވާންޖެހެއެވެ.\nފެންވަރު ރަނގަޅު ޚިދުމަތްތައް ލިބެންހުރުމާއި، ފެންވަރު ރަނގަޅު ޚިދުމަތްތައް ފޯރުކޮށްދިނުމާއި، ރަނގަޅަށް ތަމްރީނުވެފައިވާ، ކަމުގެ ހުނަރު ހުރި މީހުން ތިބުމަކީ ވެސް ފުރާވަރު ކުދިންނަށް ޚިދުމަތްދޭ ތަނެއްގައި ހުންނަންޖެހޭނެ ސިފަތަކެކެވެ. ފުރާވަރު ކުދިން ޚިދުމަތް ހޯދަންދާ ތަނަކީ އެތަނަކުން އެކުދިންނަށް ހިމާޔަތާއި، ރައްކާތެރިކަން ލިބެންޖެހޭ ތަނަކަށް ވާންޖެހެއެވެ. އެކުދިންނަށް ބޭނުންވާ މިނިވަންކަން އެތަނެއްގައި އޮތުމާއި، އެކުދިންނަށް ފަސޭހަ ބިނާކުރަނިވި މާހައުލެއް ގާއިމު ކުރެވިފައި އޮތުމަކީ ވެސް ބޭނުންތެރިކަމެކެވެ.\nފުރާވަރު ކުދިންގެ އާބާދީ އަކީ އިތުރުވަމުން އަންނަ އާބާދީއަކަށް ވުމާއެކު، ފުރާވަރު ކުދިންގެ ޞިއްޙަތާމެދު މައިންބަފައިންނާއި، ބެލެނެވެރިން އިތުރު ސަމާލުކަމެއްދީ، އެކުދިންގެ އަމަލުތައް ތަންކޮޅެއް ކައިރިން ބަލަމުން ގެންދިއުމަކީ އެކުދިންގެ މުސްތަގުބަލު އުޖާލާކޮށް، އެކުދިންނަށް ފާގަތި ދިރިއުޅުމެއް ހޯދައި ދިނުމަށްޓަކައި ކޮންމެ މަޔަކާއި، ބަފަޔަކަށް، އަދި ކޮންމެ ބެލެނެވެރިއަކަށް ނޫނީ ބަލަދުވެރިއަކަށް ކުރެވިދާނެ ރަނގަޅު ކަމެކެވެ.\nސިއްހަތު ލައިފްސްޓައިލް ޒުވާނުން ކުޑަކުދިންގެ ހައްގުތައް\nރޯދަމަސް ދުޅަހެޔޮކަންމަތީ ފުރިހަމަކުރުމަށް ކުރެވިދާނެ 10 ކަމެއް 11 މަސް3ހަފްތާ ކުރިން\nރޯދަމަހުގައި ދުރުހެލިވާންވީ ކާބޯތަކެތީގެ ބާވަތްތައް 11 މަސް3ހަފްތާ ކުރިން\nރޯދަމަހު ކަސްރަތުކުރުމާއި ކުޅިވަރުކުޅުން 11 މަސް3ހަފްތާ ކުރިން\nރޯދަ މަސް: ދުންފަތާ ދުރުހެލިވުމަށް ވަރަށް އެކަށޭނަ ދުވަސްވަރެއް 11 މަސް4ހަފްތާ ކުރިން\nރޯދަ ވީއްލާ ގަޑީގައި ގިނައިން ކެއުމުން ދިމާވާ މައްސަލަތައް 11 މަސް4ހަފްތާ ކުރިން


ބޮލީވުޑްގައި ނެޕޮޓިޒަމްގެ ބަހުސް މީގެ ކުރިން ނުވާހާ ބޮޑަށް ހޫނުވެފައި ވަނިކޮށް، މަޝްހޫރު އެކްޓަރު އަމީތާބް ބައްޗަންގެ ކާފަ ދަރިއަކު ވެސް ބޮލީވުޑަށް ނުކުންނަން ތައްޔާރުވާން ފަށާފައިވާ ކަމަށް ރިޕޯޓްތައް ބުނެފި އެވެ.\nޑައިރެކްޓަރު ސަންޖޭ ގުޕްތާގެ ފިލްމެއް އަކްޝޭ ކުމާރަށް ހުށަހަޅާފައިވާ ކަމަށް ރިޕޯޓްތައް ބުނެފި އެވެ. މިހާތަނަށް އަދި އެ ދެ މީހުން އެކީގައި މަސައްކަތްކޮށްފައި ނުވާތީ އަކްޝޭ އަކީ، ސަންޖޭގެ ވިޝް ލިސްޓްގެ ކުރީގައި އުޅޭ އެކްޓަރެކެވެ. ރިޕޯޓްތައް ބުނާގޮތުން "ގާބިލް" އާއި "ކާންޓޭ" ފަދަ ފިލްމުތައް ގެނެސްދިން ޑައިރެކްޓަރު ވަނީ...\nކޮރޯނާވައިރަހާ އެކު ކުރިމަތިވި ލޮކްޑައުންއާ އެކު އިންޑިއާގެ ސިނަމާތައް ބަންދުކޮށް، އަލުން ހުޅުވޭނެ އިރެއް ވެސް ނޭނގޭތީ މި އަހަރު ރިލީޒްކުރަން އޮތް ދެ ފިލްމެއްގެ ޑިޖިޓަލް ރައިޓްސް ޓީ ސީރީޒުން އެމެޒޯން ޕްރައިމް ވީޑިއޯ އަށް ވިއްކާލައިފި އެވެ.\nކަންގަނާ ރަނާވަތު އެއާފޯސް ޕައިލެޓެއްގެ ރޯލް ކުޅޭ ފިލްމު "ތޭޖާސް" ގެ ފަސްޓްލުކް ދައްކާލައިފި އެވެ.\nބޮލީވުޑްގެ މިދިޔަ އަހަރުގެ ފަހު ފިލްމުގެ ގޮތުގައި ގެނެސްދިން "ގުޑް ނިއުޒް" ގެ އާމްދަނީ 100 ކްރޯޑް ރުޕީސް (14 މިލިއަން ޑޮލަރު) ފަހަނަޅައި ހިނގައްޖެ އެވެ.\nއަމީތާބް ބުނަނީ މިހާރު ރިޓަޔާކުރަން ވެއްޖެ ކަމަށް\n"ހައުސްފުލް 5" ގެ ބައި ގިނަވާނެ\nޕްރޮޑިއުސަރު ސާޖިދު ނަދިއަދުވާލާ ގެނެސްދިން "ހައުސްފުލް" ފްރެންޗައިޒްގެ ހަތަރު ވަނަ ފިލްމަކީ ވެސް ވަރަށް ކާމިޔާބު ފިލްމެކެވެ. މިދިޔަ މަހު ރިލީޒްކުރި އެ ފިލްމަށް ކްރިޓިކުންގެ ވަރަށް...\nއަބީޝެކަށް ޝާހްރުކްގެ ފިލްމެއް


BREAKING: Colonel Nazim Gein Fisthoalu Fenunu Massala Alun Balan Fuluhun Ninmaifi - Vaguthu\nމުޙައްމަދު ނާޒިމް މީޑިއާއަށް މަޢުލޫމާތު ދެއްވަނީ - ވަގުތު އިމޭޖަސް: ޢަލީ ވިސާމް\n2015 ޖެނުއަރީ 18 ވަނަ ދުވަހު ކުރީގެ ޑިފެންސް މިނިސްޓަރ ކާނަލް ނާޒިމް ދިރިއުޅޭ އެޕާރޓްމަންޓް ބަލައި ފާސްކުރިކުރިއިރު އެތަނުން ހަނގުރާމަވެރި ހަތިޔާރާއި ގޮވާތަކެތި ފެނުނު މައްސަލަ ފުލުހުން ބަލަން ފަށައިފިއެވެ.\nނާޒިމް އެ މައްސަލަ ފުލުހަށް ހުށަހެޅީ މީގެ ދެ ދުވަސް ކުރިންނެވެ. އެ މައްސަލަ ފުލުހަށް ހުށަހެޅިކަން ހާމަކޮށް ނާޒިމް ކުރެއްވި ޓްވީޓެއްގައި ވިދާޅުވީ، 2015 ޖެނުއަރީ 18 ވަނަ ދުވަހުގެ އޭރުގެ ސަރުކާރުން ހިންގި ޖަރީމާ ތަހުގީގު ކޮށް އެ ޖަރީމާގައި ޒިންމާވާ ފަރާތްތަށް އިންސާފުގެ ކުރި މައްޗަށް ގެންދަން ޖެހޭ ކަމަށް ގަބޫލު ކުރައްވާތީ އެވާހަކަ ސިޓީއެއްގެ ޒަރީއާއިން ފުލުހުންނަށް ދަންނަވާފައިވާނެ ކަމަށެވެ.\nފުލުހުން މިރޭ ވިދާޅުވީ، ނާޒިމް ދިރިއުޅުއްވާ ގެއިން ހަތިޔާރު ފެނުނު މައްސަލަ އަލުން ބަލައިދިނުމަށް އެދި ނާޒިމް ހުށަހެޅުއްވުމާއި، ގުޅިގެން އެ މައްސަލައިގެ ޝަރީއަތުގެ މަރުހަލާތައް ނިންމުމުގެ ގޮތުގެ މައްޗަށް ރިއާޔަތްކޮށް އެ މައްސަލައިގެ ތަހުގީގު އަލުން ކުރުމަށް ފުލުހުން ނިންމާފައިވާކަމަށެވެ.\nނާޒިމްގެ މި މައްސަލަ ފުލުހުން އަލުން ބެލުމަށް ނިންމިއިރު، އެދުވަހުގެ ހިންގި ކަންކަން ތަފްސީލީ ގޮތެއްގައި އެކްޓިން ކަމިޝަނަރ އޮފް ޕޮލިސް މުހައްމަދު ހަމީދާއި ބައްދަލު ކުރައްވައި ނާޒިމް ވަނީ ހިއްސާ ކޮށްފައެވެ.\nއެ މައްސަލައާ ގުޅިގެން ނާޒިމް ހައްޔަރުކޮށްފައި ވަނީ ކޯޓު އަމުރެއްގެ ދަށުން، 2015 ފެބްރުއަރީ 10 ވަނަ ދުވަހުގެ 00.35 ގައެވެ. އޭނަ ހައްޔަރުކޮށްފައި ވަނީ ގައުމާއި އިދިކޮޅު ހަރަކާތްތަކެއް ހިންގަން ރާވަމުންދާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެންނެވެ.\nފުލުހުން އޭރު ވިދާޅުވީ ނާޒިމް ދިރިއުޅުއްވާ އެޕާރޓްމަންޓް 2015 ޖެނުއަރީ 18 ވަނަ ދުވަހު ބަަލައި ފާސްކުރިއިރު ފެނިފައިވާ ތަކެތީގެ ތެރޭގައި ހިމެނޭ ޕެންޑްރައިވްގައި، ދިވެހި ދައުލަތުގެ އިސްވެރިންތަކަކަށް ޖިސްމާނީ އަނިޔާއެއް ދިނުމަށް ރާވާފައިވާކަން ދޭހަވާފަދަ ލިޔުމެއް ފެނިފައިވާކަމަށެވެ. އަދި މީގެއިތުރުން، ފުލުހުންގެ އިންޓެލިޖެންސަށް ލިބިފައިވާ މަޢުލޫމާތުގެ ތެރޭގައި، އެކިފަރާތްތަކާއި ގުޅިގެން ރާއްޖޭގެ ވެރިކަން ބަދަލުކުރުމަށް ރާވަމުންދާކަމުގެ މައުލޫމާތު ހިމެނޭކަން ފާހަކޮށްފައިވެއެވެ.\nކުރީގެ ރައީސް ޔާމީންގެ ވެރިކަމުގައި ޑިފެންސް މިނިސްޓަރު ކަމުގައި ނާޒިމް ހުންނަވަނިކޮށް އޭނާގެ ކޮޓަރިން ފިސްތޯލައެއް ފެނުނު މައްސަލައިގައި އިއްވި ޖަލު ޙުކުމް ތަންފީޒު ކުރުން ސުޕްރީމް ކޯޓުން މިހާރު ވަނީ މަޑުޖައްސާލާފައެވެ. އެމައްސަލަ އަލުން ބެލުމަށް ސުޕްރީމް ކޯޓުން މިހާރު ގެންދަނީ ތައްޔާރުވަމުންނެވެ. އެ މައްސަލާގައި ނާޒިމް މައްޗަށް 11 އަހަރުގެ ޖަލު ހުކުމެއް އިއްވިއެވެ.\nމިހާރު ނާޒިމް އަކީ ޖޭޕީގެ ލީޑަރ ގާސިމް އިބްރާހިމްގެ އެޑްވައިޒަރެވެ. ނާޒިމް ގެންދަވަނީ ޖޭޕީގެ ޓިކެޓްގައި ދަނގެތީ ދާއިރާއަށް ނިކުންނެވުމަށް ކެމްޕޭން ކުރައްވަމުންނެވެ.\nޖެނުއަރީ 21, 2019 21:28\nނާޒިމްގެ ފިސްތޯލަޔަކަށް ނުވިޔަސް ނާޒިމްގޭގަ ނާޒިމް ކޮޓަރީގަ އޮތް ފިސްތޯލައިގެ ޒިންމާ ވާނެ ފަރާތެއް އެގެއިން ނިކުންނަންޖެހޭނެ .ނުވަތަ އެގެއަށް އެފިސްތޯލަ ވަންގޮތެއް ހޯދެންޖެހޭނެ. އެގެ އަށް ފިސްތޯލަ ވަންގޮތް ސަރީއަތަށް ސާބިތު ނޫވާހާ ހިދަކު ނާޒިމަށް ފިސްތޯލައިން ބަރީއަ ނުވެވޭނެ. މިއީގާނޫނީ ހަމަތައް ދޯ\nޖެނުއަރީ 21, 2019 21:41\nޖެނުއަރީ 21, 2019 21:43\nމިހާރު ޕޮލިސްވެސް ހިންގަނީ އެމްޑީޕީ އެސްޓިވިސްޓުންދޯ. މިހާކަށްވަރަށް މިނިވަން އިންސާފްވެރިވާނީ\nޖެނުއަރީ 21, 2019 21:51\nއެއީ ޖަޒީރާވަންތަ އިންސާފް. ޖަޒީރާވަންތަ މިނިވަން.\nބަލަގަ އެ ފިސްތޯލައަކީ އަމިއްލައަށް ހިނގާފަގޮސް ނާޒިމް މެންގެއަށް ވަތް ފިސްތޯލައެއް ނޫނެވެ. އެ ފިސްތޯލަ އެގެއަށް ވެއްދީ ބުރޯ ބުނެގެން ކަލޭމެން ފުލުހުންނެވެ. އެހެންވީމާ މައްސަލަ އަލުން ބެލިއްޔާ ސޯޓުބޭލި އޮރިޔާންވާނީ ހަމަ ފުލުހުންނެވެ.\nޖެނުއަރީ 22, 2019 08:56\nފުލުހުން އެއްނޫން ހަމަ އަދީބު... ހުރިހާކަމެއް އޭނަ ރާވަ ރާވާ ހުއްޓާ އަތައްގޮވީ ...!\nކިތައްމެވަރަކަ ތިނާޒިމު ރަނގަޅުމީހަކަ ވާން އުޅުނަސް ތިރަނގަޅުމީހެއްނޫން ތިވަރަށް ކިބުރުވެރި މީހެއް\nޖެނުއަރީ 21, 2019 23:40\nއިންޓެލިޖެންސްއަށް ލިބޭ މަޢުލޫމާތަކީ ވެސް، އަލިފު ލައިލާ ވާހަކަ ގޮތަށް އެކި އެޕިސޯޑް ތަކެއް ގޮތަށް ލިބޭ މަޢުލޫމާތު ތަކެއް. އަސްލު ވަރަށް ޝައުޤުވެރިކަން ހުރޭދޯ\nއަލަށް އިންތިޚާބުވީ މަތިބަރު ސަރުކާރު އައީ ހުރިހާ މުޖްރިމުން މިނިވަންކުރުމަށް އެއްބަސްވެ ޤަރާރުތަކެއްގައި ސޮއިކޮށްނިމިގެން. އެއިގެތެރޭގައި ވަކިމީހަކަށް އަމާޒުކޮށްގެން ތަޙްޤީޤުތައް ހިންގަންފެށުމުން މިހާރުއޮތް ސަރުކާރު ދެމިގެން ދިއުމަކީ ވަރަށް ދަތިވާނެކަމެއް. ވަޢުދުފުއްދުމުގެ ތެރޭގައި އޮތްވަޢުދެއް ހުރިހާ ސިޔާސީ މުޖްރިމުން މިނިވަންކުރުން. އެކަންނިމި ކުރީން މިނިވަންކުރަން އުޅުއްވި ޖުޑިޝަރީވެސް އޮތީ މިނިވަންވެފަ. ހުރިހާމީހުންގެ އަމާޒަކަށް މިހާރުތިއޮތީ ކުރީގެ ނައިބުރައީސް އަދީބު ޖަލުތޭރީ ފުރަގަހު ބެހެއްޓުން. ރިޝްވަތްދީ ސަރުކާރުވައްޓާލަން އުޅުއްވި ހުރިހާ ސިޔާސީލީޑަރުން މިނިވަންވެ ހާރޑްކޯއެކްޓިވިސްޓުންނާއިއެކު ބިޔަ މަޤާމުތަކަށް ވެސް އާދެވިއްޖެ. ދެންވެސް ސަރުކާރު ދެމިއޮވޭތޯ ސުލްޙަވެރިކަން މަތީ މަސައްކަތްކުރެވޭނެ ގޮތްތަކެއް ހޯދަންވީ! ކާރނަލްނާޒިމްވެސް މަޑުމަޑުން ހުންނަވައިގެން މުއްސަދިމީހާވީތީ މަޖްލީހުގެ ގޮނޑިނެގޭތޯ މަސައްކަތްކުރުން ބުއްދިވެރި. ފިސްތޯލައިގެ މައްސަލައޮތީ ބަލާނިމިފައި. ފުލުހުންގެ އިދާރާއިންވަނީ އެކިއެކި ޓެސްޓުތަކުންފާސް ނާޒިމުގެ ކާބަފައިފެށިގެން ފިންގަރޕްރިންޓް ދިމާނުވާކަމަށް ނިންމައި މީޑިއާތަކާވެސް ޙިއްސާކޮށްފައި. ދެންހޯދަންވީ ކޯޓުމެދުވެރިވެ ޖަލުގައި ތިއްބެވި ދުވަސްތަކުގެ ބަދަލު ތިހުރިހާ ކުށްވެރިވި ޙުކުމްތަންފީޒުކުރަމުން ދިޔަ ބޭކަލުން. މިވަރު ވިސްނެންޖެހޭ! ވަރަށް ސަލާމް\nޖެނުއަރީ 22, 2019 00:13\nކާނަލް ނާޒިމްގެ އަންހެނުންގެ އޮރިޔާން ބަލަން އަނެއްކާ އިބުރޭސޯލިހު އެއުޅެނީ....\nޖެނުއަރީ 22, 2019 08:08\nމިހިރަ ނުލަފާ ނާޒިމޫ. ކަލޭމެން ހީކުރީ ޔާމީނަށް ލަނޑުދެވިދާނެކަމަށްތަ؟ ކަލެއާ އަދީބާ ދެމީހުން އުޅުނީ ޔާމީނަށް ބޮޑިއެއްދޭން. މިހެން އުޅެނިކޮށް ތިޔަ ނާޒިމާ އަދީބާ ދެމީހުން މައްސަލަޖެހުނީ. ވީގޮތަކީ އަދީބު ސިންގަޕޫރަށް ފުރަންއޮތް ރެއެއްގަ އޭނާގެ އަތްދަބަހަށް ވަޒަންތަކެއް އެޅުވީ ނާޒިމުގެ ރޭވުމުން. އެކަން ފަޅާއެރުމާއެކު ދެމީހުން ދެ ހަތުރުންނަށް ވީ. އެއީ މައްސަލަޖެހުނު ހިސާބަކީ. ނާޒިމަކީވެސް ވަރަށް ނުލަފާ މީހެއް. ވެރިކަމަށް އަންނަން ދެމީހުން އެކުގައި އުޅެގެން ދެމީހުންވެސް ދެމީހުންނަށް ލަނޑުދީ ބޮނޑިވެސް ބުއީ. ޔާމީނަށް އެކަން ރޭކާވެސްނުލާނެ. ދެން މިކަން ތަހުގީގުކުރަން ކަލޭ އުޅެންވީނު\nޖެނުއަރީ 22, 2019 08:34\nއަހަރުތަކެއް ފަހުން ނާޒިމްއަށް މި ހަނދާންވީ އެއީ ނާޒިމްގެ ފިސްތޯލައެއް ނޫންކަން.\nޖެނުއަރީ 22, 2019 08:40\nނާޒިމް ބާޣީވެރިކަން ހޯދި ދުވަހު ވެރިކަން\nވައަޓާލި ދުވަހު ޖީބުގަ އޮތީ ކޮން\nމިމައްސަލަ ބައްލަވައި މީނާ ފޮރުވައިގެން ގެން\nގުޅުނު ޕިސްތޯލަ ގެ ހުކުމް އަލުން މީނާގެ\nމައޗަށް އިއްވައި ޖަލުގަ މީނާއަށް ޙައްޤު\nއަދަބު ދޭން ޖެހޭ. ޖަލުގަ ހުރި ދުވަސް ވަރު\nވަގަށް ފޯނު ވައްދައި ބޭނުން ކުރިކަން މިވަނީ\nޖެނުއަރީ 22, 2019 12:42\nމަށަށްފެނޭ ހެޓިލަރު މަރުވި މައްސަލަވެސް އަލުން ބަލަން!


Date Akah Gos Anhenaku Maa Gadhayah Keumun Dhivessaku Bill Nudhakkaa Filaifi! - Vaguthu\nރަސްފަންނު ސަރަހައްދުގައި ހުންނަ ފަވީލާ\nލޯބީގެ ގޮތުން ގުޅިގެން އުޅޭ ދެމީހުން، ނުވަތަ އެހެން ގޮތަކަށް ބުނާނަމަ، "ބިޓު" ގޮވައިގެން ޑޭޓަށް ދިޔުމަކީ ރާއްޖޭގައިވެސް އާންމު ކަމަކެވެ. އަދި މޮޅު ކޮށްލުމަށް، ކޮންމެ "ކަޕުލް" އެއްވެސް ދާން ބޭނުންވަނީ ނަން މަޝްހޫރު ކޮންމެވެސް ރެސްޓޯރެންޓަކަށެވެ. މިފަހަރު މިއޮތީ މިދިޔަ ހަފްތާގެ ބުރާސްފަތި ދުވަހު، މާލޭގެ ރެސްޓޯރެންޓަކަށް ޑޭޓަކަށް ދިޔަ ދެމީހުންގެ ދޭތެރޭގައި ހިނގާފައިވާ ހަޤީޤީ ހާދިސާއެކެވެ.\nމިއީ މާލޭގައި ހިނގި ހަޤީޤީ ހާދިސާއެކެވެ. މި ލިޔުން ލިޔެފައި މިވަނީ އެ ހާދިސާގައި ހިމެނޭ ފިރިހެންމީހާ ކިޔައިދިން ގޮތަށް އުނި އިތުރުކުރުމެއް ގެނައުމަކާއި ނުލައެވެ. އެހެންނަމަވެސް މިލިޔުމުގައި ބޭނުންކޮށްފައި މިވަނީ އަސްލު ނަންތަކެއް ނޫނެވެ.\nއާދައިގެން މަތިން އެ ދުވަހުވެސް، ނާއިލް އާއި ތައިމާ ނިކުތީ ހަވީރު ފިންޏަށް ބުރެއް ޖަހާލުމަށެވެ. ޖީއެން މަތީގައި ބްރިޖް މަތިން ދުއްވާލާފައި ދެމީހުން ދިޔައީ ހުޅުމާލެއަށެވެ. އެކި އެކި ވާހަކަދައްކާ މާ ފޮޅުވަމުންނެވެ. މިޒާޖުގައިވެސް ފޮނި ގޮތެއް ހުންނަ ނާއިލް އޭރުވެސް ދިޔައީ ތަރިތަކާއި ހަނދުވެސް ހޯދައިދޭނެ ކަމަށް ތައިމާގެ ގާތުގައި ވައުދުވަމުންނެވެ. ވާނީވެސް އެހެންތާއެވެ. ގުނަމުން މިދަނީ އަދި ރައްޓެހިވިތާ ދެވަނަ މަހުގެ ދުވަސްތަކެވެ. ލޯބީގެ ވާހަކަތަކުގެ ތެރެއަށް ގަރަގުވެ، ސައިކަލު މަތީގައި ހީ ސަމާސާކުރަމުން، ދެމީހުން ގޮސް މަޑުކުރީ ވަރަށް ހިތްގައިމު ރެސްޓޯރެންޓެއްގެ ދޮރުމައްޗަށެވެ.\nބޭރުގައި ސައިކަލު ޕާކުކޮށް، ދެމީހުން އެތެރެއަށް ވަދެ އިށީނދެވުނު އިރު، މަޣްރިބް ނަމާދުގެ ބަންގީގެ އަޑު އިވެމުންދެއެވެ. އޭރު ވައި އަޑުން ތައިމާ ބުނެލިއެވެ. "ބޭބީ ހާދަ ބަނޑުހައޭ". ހީލާފައި، ވޭޓަރު އައުމުން ދެމީހުންވެސް އޯޑަރ ދިނެވެ. ކާއެއްޗެހި އައިއްސިއެވެ. ދެމީހުން އެކަކު އަނެއްކަކަށް ކާންދޭން ފަށައިފިއެވެ. ހީވަނީ ހަމަ ހިންދީ ފިލްމެއްގެ މަންޒަރެއް ހެންނެވެ. ތައިމާގެ އަތުން ރިހައާއި ނާނު ޖައްސާ، ނާއިލްއަށް ކާންދެމުން ދިޔައެވެ. ހަމަ އެހެންމެ، ތައިމާވެސް ކަމުން ދިޔައެވެ.\nމާ ގިނަ އިރެއް ނުވަނީސް ގެނައި ކާ އެތިކޮޅު ހުސްވެއްޖެއެވެ. ތައިމާގެ ހިތެއް ނުފުރުނެވެ. އަނެއްކާވެސް ކާއެއްޗަކަށް އޯޑަރު ދީފިއެވެ. ތައިމާ އޯޑަރުކުރަނީ ހައްތަހާވެސް އަގުބޮޑެތި އެއްޗިއްސެވެ. ނާއިލް އިނީ ހަދާނެ ގޮތް ހުސްވާން ކައިރިވެފައެވެ. އެކައުންޓުގައި މާ ގިނަ ފައިސާއެއް ނެތުމުން، ބިލް ދެއްްކޭނެކަމުގެ ޔަގީންކަމެއްވެސްް މިހާރު ނާއިލްއަކަށް ނެތެވެ. އެކަމަކު ނާއިލް އިނީ އެވާހަކަ ބުނަން ނުކެރިފައެވެ.\nއަނެއްކާވެސް ތައިިމާ ކާ އެއްޗިއްސަށް އޯޑަރކޮށްފިއެވެ. މިފަހަރު އޯޑަރުކުރީ ފޮނި ކާތަކެއްޗަށެވެ. އެހިސާބުން ނާއިލަށް ހީވީ ފައިދަށުން ބިންގަނޑު ދަމައިގެން ހެނެވެ. ދެން ނާއިލް ބޭނުންވީ ލަދެއްގައި ނުބެދި، އަވަހަށް އެތަނުން ފިލައިގެން ދާށެެވެ. ވަގުވަގަށް ތައިމާގެ ދަބަހުގައި އޭނާގެ ކޭޝް ކާޑު އޮތްތޯ ޔަގީންކޮށްލުމަށް ފަހު ފާހާނައަކަށް ގޮސްފައި އެބަ އަންނަމޭ ކިޔައި ތެދުވެގެން ގޮއްސިއެވެ. ފާހާނައަށް ދިޔަފަހުން ނާއިލް ވީ ބަހަބަރެވެ. އަނބުރާ ނުއެއް އާދެއެވެ.\nއެންމެ ފަހުން ބިލް ދައްކަންވެސް ޖެހުނީ ތައިމާއާއިއެވެ. ތައިމާއަށް ވާނުވާ އެނގުނީ އަދި މާފަހުންނެވެ. ނާއިލް، ތައިމާއަށް މަޢާފަށް އެދި މެސެޖު ކުރުމުންނެވެ. އަދި އެ މެސެޖުގައި "ފިލީ މާ ގިނައިން ކާތީ" ކަމަށްވެސް ނާއިލް ވަނީ ބުނެފައެވެ. އެހިސާބުން ތައިމާ ވަނީ ނާއިލްއަށް މާފުކޮށް، އެހެންނަމަވެސް ދެމީހުން މެދުގައި އޮތް ލޯބީގެ ގުޅުން ކެނޑުނީ ކަމަށް ބުނެފައެވެ.\nމިކަމުން އިބުރަތް ހާސިލްކޮށް ކޮންމެ އަންހެން ކުއްޖަކުވެސް މިކަންކަމާއި މެދު ވިސްނާލުން ބުއްދިވެރިވާނެއެވެ.\nއޮކްޓޯބަރ 23, 2019 00:40\nއަންހެން ކުއްޖާ އެއް ނޫން އެކަނި ވިސްނަންވީ. ފިރިހެން މީހާ ގައިގަ ވެސް ގަޓް ހުންނަން ވާނެ އޭނަގެ އަތުގައި ނެތިއްޔާ ނެތް ވާހަކަ ބުނަން.\nއޮކްޓޯބަރ 23, 2019 01:29\nތިކަމުން އިބްރަތް ޙާޞިލް ކުރަންވީ އަންހެނުންނެއް ނޫން. ފިރިހެނުންނަށް ހީވަނީ އަންހެނަކާ އެއްކޮށް ތާކަށް ކާން އެރިއްޔާ ބިލު އަންނާނީ އޭނަ ބޮލަށެވެ. އެހެނެއް ނޫން މިހާރު މީ އަންހެނުން ވެސް ލާރި ހޯދަން މަސައްކަތްކުރާ ޒަމާން، އެހެންވީމަ ތައިމާ ގިނައިން ކެއީ ، ތައިމާ ބިލްދައްކަން، ނާއިލް އަށް ނުވީ އިރު ރީތިކޮށް ބުނިނަމަ ތިމަންނަ ވަރަށް ދައްޗޭ ، ފައިސާ ނެތޭ އޭރުން ހަމަ ހިތުން ރުހުމުން ތައި ބިލް ދެއްކީމުސް! ނާއިލް ކަހަލަ ފިނޑިއަކާ އެއްކޮށް އުޅޭކަށް ބޭނުމެއްނޫން?\nއޮކްޓޯބަރ 23, 2019 04:54\nހާބަރު ކަޑައަށް ގެންދިޔަ ނަމަވެސް އޯކޭ ވީސް. ބޮމްބޭ ދަރުބާރުން އޯޑަރ ކުރީ އެހެން މީހުންވެސް އާއްމު ގޮތެއްގައި އޯޑަރ ކުރާ ކެއުން. ބިލަށް އެރީ 540/- ރުފިޔާ\nއޮކްޓޯބަރ 27, 2019 13:27\n540ރ އޭ ލަދުންބޯހަލާކު،ފިރިހިނަކަށްވީތީވެސް ލަދުގަނޭ! އެވަރުމީހުން އަންހެންކުދިން ކީކުރަން ފިރިހެނުން ގޮވައިގެންވެސް ރެސްޓޯރަންޓަކަށް ނުދާތި ، ތައިމާ ތިހެދީ ރަނގަޅަށް މަނަމެސް ރިޕްލައިކުރާނި ހަމަ ތިހެން .\nހާސް ނުވޭ މަވެސް އެބަހުރިން ކާންދާހިތްވީމަ ގުޅާލާ !!!\nއޮކްޓޯބަރ 23, 2019 05:32\nއަސްލު ފިރިހެނެއް ނޫން ތީކީ. އަތުގަ ލާރި ނެތް ވާހަކަ ބުނާކަށް ގަޓެއް ނެތް. އަންހެން ކުދިން ފިރިހެނެއް ދެކެ ބޭބީއޭ ކިޔާ ވަރަށް ލައިކް ވެއްޖެއާމުން، އަތުގަ ލާރި ހުރީއާމުން ބިލްވެސް ދައްކަދޭނެ. ތިސޮރަށް ތަރި ވެސް ނުބޭލޭނެ. ޝީ ޑިޒާރވް ބެޓަރ...\nއޮކްޓޯބަރ 23, 2019 05:34\nހަހަހަހަ އަބަދުވެސް ފިރިހެންގޮލާ ދައްކަންޖެހޭ އެއްޗެއްތީ ހީވަނީ ކަންނޭގެ މީ އޭޓީއެމްތަކެކޭ.\nއޮކްޓޯބަރ 23, 2019 05:44\nއޮކްޓޯބަރ 23, 2019 06:17\nޖީ އެން ގަ ގޮޅިޖެހި ގަމީސްލާފަ ދެކޮޅަށް ބާރަށް ދުއްވާ އަތުގަ މުކޮސް ނެތަސް ވަރަށް ހަޔާތް ކުޑަ ފިރި ހެނެއް އިނުމުގެ ކުރީގަ ތިހެން ތިކަން ވިކަންވެސް ރަނގަޅު\nއޮކްޓޯބަރ 26, 2019 16:00\nދޭމީހާ ދިނަސް ކާމީހާ ކާންވާނީ ބަލައިގެންނެވެ.\nއޮކްޓޯބަރ 23, 2019 07:55\nހެހެހެހެހެހެ.އަތުގަ ފައިސާ ނެތް ވަގުތަކާއި ދިމާވެދާނެ.ފައިސާ ނެތީސް ރެސްޓޯރެންޓަކަށް ގާލް ގޮވައިގެން ވަނުން އެއީ ކުރި ކަޑަކަމެއް.މިހާދިސާއާއި ވަރަށް ގުޅޭ ޑްރާމާއެއް އޮވޭ.(އިއްބެ އަދި ރަމީޒާއާއި ދެމީހުން ކާން ގޮސް ފައިސާ ނެތިގެން އިއްބެ އޮންނާނީ ކައުންޓަރުގަ އަތުކުރީ ގަޑިއެއް ބާއްވާފަ،މަޖާ ޑްރާމާއެއް އެއީ).\nއޮކްޓޯބަރ 23, 2019 08:23\nނާއިލްވެސް ފޮނިކާތަކެތިކޮޅުވެސް ކާލައިގެން ފިލިނަމަ....\nއަންހެނުންނަކީ ރެސޓޯރަންޓް ތަކުން ގިނައިން ކާ ބައެކެވެ.\nއޮކްޓޯބަރ 23, 2019 09:14\nއެއީ ދޮގެއް.. ގިނަ އެއްޗަަކައް އޯޑަރ އެއް ނުވެސް ކުރަން.. 200 ރުފިޔާވެސް ނާރާނެ އޭއްޗިއްސައް... އޭނަ ހަމަ އަހައްނާ ރުޅިވާނެ ބަހަނާ އެއް ދެއްކީ..\nއަންގާލިނަމަ ބިލު ދައްކައިދޭނަން،\nޖެނުއަރީ 29, 2021 12:26\nސީމާއަށްއެގޭނީ އޭނާހަމަ ރުޅިވާންވެގެން އުޒުރުހޯދީ ވެދާނެ މާފައިސާގިނަ އަންހެނަކު ހުރީކަމަށްވެސް ގިނަފިރިހެނުން ބޭނުންވަނީ އަތުންފައިން މަސައްކަތެއް ނުކޮށް ފިސާރި މުއްސަދި ދިރިއުޅުންއުޅެން\nއޮކްޓޯބަރ 23, 2019 09:21\nފައިސާވެރިންނަށް އަތުގަ ހުރި ފައިސާގެ ވާހަކަ ބުނުމާއި ދެއްކުން އެއީ ފަސޭހަ ކަމެއް. ނެތް މީހަކަށް އެވާހަކަ ބުނުމަކީ ދަތި ކަމެއް. ޢެކަމަކު އެކަމުން ދައްކައިދެނީ މީހާގެ ތެދުވެރިކަމާއި ކަންކަމަށް ކުރިމަތިލާން ކެރޭވަރު. ޚޮންމެ އަންހެންކުއްޖެއްވެސް އެކަހަލަ ފިހިހެނަކު ހޯދަންވީ\nއޮކްޓޯބަރ 23, 2019 09:33\nމިކަހަލަ ފިރިހެނުން ނަށް ދީނުގަ އޮންނަނީ ރޯދަ އަށް ތިބުން އަނހެނުންނާއި ގާތް ނުވެ. ތިމާގެ ފެންވަރު ނެތްތާގަ އަނގައިން ވާހަކަ ދައްކާ ކަންކަން އޮޅުން ފިލުވުމުގެ ފެންވަރުވެސް ނެތް. ލަކީ ތައިިމާ! ބޮޑު އަނދަވަޅަކަށް ނުވެއްޓި ކިރިޔާ ތި ސަލާމަތްވީ. މިކަމުން އިބްރަތް ހާސިލް ކޮށް ކޮންމެ އަންހެން ކުއްޖަކު ވެސް މި މީހުންގެ ފެންވަރު ބަލަން މިކަހަލަ ސްޓަންޓް ޖައްސަން ފެނޭ\nއޮކްޓޯބަރ 23, 2019 09:34\nއަންހެން ކުދިންތަ އަދިވެސް ވިސްނަންވީ؟ ފިރިހެން ކުއްޖާ ހަމަ ރީއްޗައް ބިލް ޝެއާ ކުރާ ވާހަކަ ބުނިނަމަ ނިމުނީނުން. މި ޒަމާނުގަ އަންހެނުންނާއި ފިރިހެނުން ކާން ގޮއްސަ ހަމަ އެހެން ހަދަނީ. ކޮންމެހެން މަޖުބޫރެއްނޫން ފިރިހެން ކުއްޖާ ބިލް ދައްކަން.\nއޮކްޓޯބަރ 23, 2019 09:35\nމަށައް ވާނޭކިޔާފަ ދާތި އަދިވެސް....ހިލޭ ލިބުނީސް ބޮންބޭދަރުބާރަށް ނުގޮސް ދަރުބާރުގޭގަ ކައިވެނި ޕާޓީތައް ބަލާފަ އެޕާޓީތަކަށް ވަންނަނަމަ..\nއޮކްޓޯބަރ 23, 2019 09:36\nޖީ އެން ސައިކުގެ ހަގީގަތް ތި އޮތީ ފަޅާ އަރާފަ. އަދިވެސް ގަޔަށް ދޫ ގޮޅިޖެހި ގަމީހަކަށް އެރިގެން ޖީއެން ސައިކަށް ސަވާރުވެންދާ މީހަކަު ފެންނަ އިރަށް ރައްޓެހިވާތި\nއޮކްޓޯބަރ 23, 2019 09:38\n. ފިރިހެން ކުއްޖާ ގައިގަ އެފެންވަރު ނެތް އިރުވެސް ތަންތަނަށް ކާން ގެންދޭތަ?.\nއޮކްޓޯބަރ 23, 2019 09:41\nVarah gothe fothe nei goikuda firihen eka ެެengunި ަadhި maamajaavefa ަamillayަ noohuga jahaavarugެ\nmolhukame noon thi i\nއޮކްޓޯބަރ 23, 2019 09:47\nކާންދިނަސް ބަނޑު އަޅާލަނީ ޖަވާހިރުން.. ފުކެއް ބޮޑުވަރު..\nއޮކްޓޯބަރ 23, 2019 10:20\nއޮކްޓޯބަރ 23, 2019 10:41\nހީ އިޒް ނޮޓް އަ ޖެންޓްލްމޭން.. މޭބީ އަ ޕާޓޭ.\nމީތަ އެގަޓުވެފަ އުޅޭ ޒުވާނުންގެ ފެންވަރަކީ ... ކަމަކާ ޖެހުނީމަ ބަޗަނީ... އަވަހަށް ކައިވެނިކުރަން ފެނޭ އެހެންނޫނީ އެސޮރު ގެއްލިދާނެ....ހެހެހެ\nއޮކްޓޯބަރ 23, 2019 11:00\nތި ފިރިހެން މީހާ ޢަމަލު ކުރިގޮތުން މުޖުތަމަޢުގައި ފިރިހެނުންގެ އަގު ވަރަށް ބޮޑަށް ވެއްޓިއްޖެ އަދި ތި ވާހަކަ އަމިއްލްއަށް ނޫހަށް ދިން އިރު އޭނަގެ ލަދުހަޔާތް ކުޑަ ކަމާމެދު ވެސް ދެރަވެ ލަދުވެތިވަން\nމަށަކަށް ނޭންގެ މީހެއްގެ ގޮތެއް، އަހަރެން ބިޓާ އެކީ ކާން ގޮއްސަ ދުވަހަކު ވެސް ބިލް އެއްކޮށް ބިޓު ބޮލަށް ޖަހައިގެން ނުއިންނަން.. ދެމީހުންވެސް ޝެއަރ ކޮށްގެން ބިލް ދަށްކަނީ.\nނޫނީ އެއްދުވަހު ބިޓު ބިލް ދެއްކިއްޔާ އަނެއް ދުވަހު އަހަރެން ދަށްކަނީ..\nއޮކްޓޯބަރ 23, 2019 11:10\nބަލަ މަގޭވެސް އަހަރެންގެ ރޯމިއޯގެ ފެންވަރަށް ބަލާފައޭ މަ ޢެނަ ލައްވާ ފާނާއި، ޖޭމް ގެންނަނީ. އޭނާވެސް އޭނާގެ ފެންވަރުންނޭ މަށައް ކާންދިނީ. ބަލަ މަ ހާދަ ގަރުދިޔައާ ބަތާ ކާހިތްވޭ ބަޓް އަި ލަވް މައި ރޯމިއޯ އެހެންވެ ކެތްކުރެވޭ. އެމަންޖެ އަށް ނާއިލް ނަރެއްހާތަން ދީކޮއްލީމަ ކެނބެއްހާތަން އެދަމައި ގަތީ. މަނަނަމަވެސް ފިލާނަން. އެންޑް ނާއިލް. ތަ ވެސް އެހާ މޮޅެއް ނޫނޭ. ކޮންމެހެން އިންޕުރެސް ކުރަން އަގު ބޯޑުތަންތަނަށްތަ ދަނީ. ތި ދެމީހުންނަކީވެސް ލޯތްބައް އޮތް ހުތުރެއް\nއޮކްޓޯބަރ 23, 2019 11:16\nމާލޭ ފިރިހެނުންނަކީ ފައިސާއާއި ޖެހުނީމަ ލޯބިވެރިޔާއަށްވެސް ބަލާބައެއްނޫންކަން މިއެނގެނީ. ބުނެވޭގޮތުގަ ނިދަންއަރާފަވެސް ފައިސާ ފައިސާ އެފައިސާ މިފައިސާ 30 ފަހަރު ކިޔާފަ މާލޭ ގިނަ ފިރިހެނުން ނިދަނީވެސް.\nއޮކްޓޯބަރ 23, 2019 13:01\nކަލޯ އެބުނާ ފިރިހެންސޮރަކީ ހުވަދު އަތޮޅަށް ނިސްބަތްވާ ސޮރެއް!އެހެންވީއިރު މާލޭމީހުންގެ މައްސަލަޔަކީކޮބާ؟\nއަތުގަ ފައިސާނެތް އިރު ކޮންތާކަށް ކާންދދދދ ދދދދދދދދދދދދދދދދދދދދދދދދދދދދދދދދދ$ ދާކަށް؟?\nއޮކްޓޯބަރ 23, 2019 11:34\nނާއިލު ރަނގަލަށް ތިހެދީ...ދޭމީހާ ދިނަސް ކާމީހާ ބަލައިގެން ކާން ވާނީ... ބައެެއް އަންހެން އެއްޗެހިންގެ ވައްތަރު އެއީ...\nއޮކްޓޯބަރ 23, 2019 11:49\nނާސިހާ. ކާނެ ވަރެއް އިނގޭނީ ކާމީހާއަށް. ނާއިލް އެއް ނޫން ދިނީ. ތައިމާ ދިނީ. ކެއީ ނާއިލް. ބިލް ނުދައްކާ ފިލީ ވެސް ނާއިލް. ބިލް ދައްކާނެ ފެންވަރު ނެތީ ވެސް ނާއިލްގެ. ހިތުން ބިލް ދެއްކޭނެ ކަމަށް ފެންވަރު އޮޅުނީވެސް ނާއިލްގެ. ބުނި ނަމަ ފެންތައްޓެއް އެކަނި ބޯށޭ ތިމަންނައަކީ ފަގީރު ކޮއޭ. ތައިމާ އަތުގަ ހުރި ލާރި. އޭނަގެ ފެންވަރުން އޭނަ ދިޔައީ. ނާއިލް ކެއި އެއްޗިއްސަށް ވެސް ޕޭ ކުރީ އޭނަ. އޭނަ އެއް ނުބުނޭ ނާއިލް ކައިރީ ފައިސާ ދައްކާކަށްވެސް. ތިމާ ކާނެ ވަރަކަށް ކައިގެން ފިލީ.\nއޮކްޓޯބަރ 23, 2019 15:23\nހާހަޙާ...ނާއިލު ބިލު ނު ދައްކާ ފިލީމަ މަޖުބޫރު ވާނެދ ދޯ ތައިމާ އަށް ބިލު ދައްކަން......ލޮލް....ބޮ.ޑި ބޮއެފަ ތިއޮތީ....\nޖެނުއަރީ 29, 2021 12:33\nކީކޭ ތިބުނީ ރަގަ ޅަށް ވ ގޮތެއްނެތް ފިރިހެނެއް އެ މަންޖެ ފެލައިގެން ވިއްޔާ އެ ކެއީ ކިކިކިކި\nއޮކްޓޯބަރ 23, 2019 12:01\nމަޣްރިބު ނަމާދަށް ގޮވީމަވެސް މާފޮޅުވަން ކޮފީގަ ކެއުމެއްގަ ނުވަތަ އެހެންކަމެއްގަ!ނަމާދަށްވުރެ މުހިންމުކަމެއް ނޯންނާނެ!\nއޮކްޓޯބަރ 23, 2019 12:10\nއޮކްޓޯބަރ 23, 2019 12:16\nތީ ހަމަ ގިނަ އަންހެނުންގެ ފާޑު. މިމީހުންނަށް ހީވާ ކަހަލަ ހުރިހާ ފިރިހުނުންނަކީ ބުރުމާ ގާސިމް އޭ.. ރާއްޖޭގަ ގިނައިން އުޅެނީ ގޮލްޑް ޑިގާސް. އަމިއްލައަށް މަސައްކައި ކޮއްގެން ލާރި ހޯދައިގެން ކާން ދޭބަލަ. ޕްއަރ ގާލީސް.\nއޮކްޓޯބަރ 23, 2019 13:19\nއަންހެން ކުއްޖާ އަމިއްލައަށް މަސައްކައި ކޮއްގެން ލާރި ހޯދައިގެން ކާން ދިޔައީ. އެވަރު ނުވީ ފިރިހެން މީހާ އަށް\nއޮކްޓޯބަރ 23, 2019 12:32\nނުފޯރާފޮތިންފޫގަޅަން އެނގޭ ޒުވާނެއްތީ؟! ނެތްފެންވަރު ދައްކަންއުޅުނީމައި ވާނީ އެހެން!\nއެކަކުންޏެއް ހަރުކޮންނަންވާނީ އެކަކުނީގެވަރުން! މެކުނުފުމުނަސް ގާހަކައަށް ފުންމައެއް ނުލެވޭނެ ދޯ؟! ތިގައި އަންހެން ކުއްޖާތަ ވިސްނަންވީ؟! ފެންވަރު ނެތިއްޔާ ބިޓްގޮވައިގެން ޑޭޓްއަށް ދޭބަލަ "ބައްޗުކަޑަ" އަށް! ތީފިރިހެނުންނަށް ހުތުރުއެރުވި ... އެއް! އަދި މަގަޓުވެފަ ނޫހަށް ކިޔައިދީފިއެއްނު؟1 ތިބޭލުނީ އަމިއްލަ ސޯޓް!\nމިތާގަ ފިރިހެން ކުއްޖާގެ ލަދު ހަޔާތް ކުޑަކަން މި އެނގުނީ، ކާން ވަތް އިރުވެސް ތިމާއަށް ވާވަރުން ކަންކުރަން އުޅުނުނަމަ ދޯ؟ އޮޅުވާނުލާ ސީދަލަށް މެނޭޖް ކުރެވޭނެ ވަރު ބުނިނަމަ މާރަގަޅު ވީސް، އަދި ތިމާވެސް ބަނޑުފުރާ ކައިފަ އަންހެން މަންޖެ ބިލްވެސް ދައްކަން މި ޖެހުނީ އެވަރުން ނުވެގެން މޮޅުކަމަށް ހަދާ ޚަބަރަށް ވެސް ދިނީ\nއޮކްޓޯބަރ 23, 2019 12:41\nތިވަރުމީހުން މީހުންގޮވައިގެން ހިތާވެގެންނޫޅޭނީ. ޢަހަރެމެންނާ ނިކަން ހަވާލުކޮށްލަބަލަ ތިކުދިން.\nއޮކްޓޯބަރ 23, 2019 13:14\nދިވެހިރާއްޖޭގަ ވަރި ގިނަވަނީ މިކަހަލަ ފީކަޅާ އަންހެން ކު ދިންއުޅޭތީވެ، މީހަކު ދެތިން ބައިސާ ކަނޑާލާ އިރަށް އިއްނާނީ ސެޓްވެފަ، މީހަކު އެއްޗެއް ދިނަސް އެމީހާ ދޮވެލާނެ، މިހެން އަންހެން ކު ދިން އުޅެނީ އުޅެން ފަސޭހަޔަކަށް، ކޮއްމެސް މީހެއްގެ ބޮލަށް ކާޑެއް ޖަހައިގެން އެމީހާ ދޮވެލެވޭތޯ އަބަ ދު އުޅޭނީ..\nއޮކްޓޯބަރ 23, 2019 13:44\nވަރި ގިނަވަނީ މިކަހަލަ ފީކަޅާ ފިރިހެނުންނާއި ހެދި. އަހަރުމެންނަށް އަހަރުމެން އަމިއްލަ އަށް އުޅެވޭ. މިހާރުގެ ބައެއް ފިރިހެނުންގެ މަދު ވަނީ ނެޕީ އެކަނި. އަނބިމީހާ ކާންދީ ކާންބޯން މަސައްކަތް ކޮށް... ފިރިހެނުން ޒިއްމާދާރު ނުވުން މައްސަލައަކީ\nއޮކްޓޯބަރ 23, 2019 15:36\nކީކޭ...ތީ ކާން ދިޔަ މަންޖެ ދޯ...މަސަށް ވަރަށް ވައްތަރު....ހިހީޙި\nއޮކްޓޯބަރ 23, 2019 14:37\nކޮންމެހެން ފިރިހެނަކަށް ޑިޕެންޑް ވާކަށް ނުޖެހޭ! ވިމެން ނީޑް ނޯ މެން ޓު ޕޭ ފޯ ދެއަރ ފުޑް. ހަހް.\nއޮކްޓޯބަރ 23, 2019 15:25\nއަަހަރެން ހިންގާ އަހުމަ ދީ ކެފޭ އަބަ ދުވެސް ތިޔަ ޒުވާން ކު ދިން ބިޓުގޮވާގެން ކާން އަންނަން ވަނީ ހުޅުވިފާ..\nއޮކްޓޯބަރ 23, 2019 15:52\nތިކޭ ވަރުގެ ބިލްގެ ޖުމްލަ ބުނެލިނަމަ.\nއޮކްޓޯބަރ 23, 2019 15:58\nޖީއެން ސައިކެއްގެ އަގަކީ، 25،000 ވަރު. ވޭވެއްގެ އަގަކީ 50،000 ވަރު. ރާއްޖޭގަ ގަޓުވެފަ ޖީއެންގަ އުޅެނީ ގިނައިްނ ވަޒީފާގަ ނޫޅޭ ލާޗާރު ބިޗާރަށް އުޅޭ، ބޯދިގު ކޮށްފަ އަތްދިގު ގަމީސް ލާފައުޅޭ މީހުން. މިމީހުން ގަޓުވާން އިސްތިހާރުވާން ޖީއެންގެ މޮޅުވާހައާ ސްޓައިލްގެ ވާހަކަދައްކަނީ. މިމީހުންނާއެކީ ކާން އަރާއިރު މިމީހުންގެ އަތުގަ ފައިސާ ނުހުންނާނެކަން އަންހެންކުދިން ވިސްނަންޖެހޭ. މީމީހުންނަކީ ހަމައެކަނި އަންހެންކުދިންނަށް ސަޅިދައްކަން އުޅޭބައެއް.\nއޮކްޓޯބަރ 28, 2019 12:19\nޖީއެން ސައިކަލް އެތެރެ ކުރާ ފަރާތުން ކޮއްމެވެސް ނޫހެއްގައި ޖެހީ މިހާރުގެ ފެޝަނަކީ އެއީ އޭ. ބުނި އިރު މީގެ 30 އަހަރު ކުރިން އަހަރުމެންގެ ބައްޕަމެންވެސް ދުއްވީ އެބުނާ އެއްޗެއް. އެއިތި ކަމުނުގޮސްގެން ވޭވް ނުވަތަ ފަހުގެ ސައިކަލް ގަތީ\nއޮކްޓޯބަރ 23, 2019 16:08\nތިޔައީރެސްޓޯރަންޓް ތާ ؟އަންހެންކުއްޖަކު ކާރު ޑްރައިވަރަކާރައްޓެހިވެއްޖެ އިންނަ ވާހަކަދެއްކީމަ އަދި އިނދެވިދާނެ ނޫންހޭބުނަނީ ރެސްޓޯރަންތްތަކަށް ދޭ އެއްދުވަހަކު ސޮޕިން އކަށްދާންބުނެފި ހިގައްޖެ އެދުވަހުގެ ސޮޕިން 5000 ރުފިޔާ ޓެކްސިޑްރައިވަރަށް ބޮޑެއްނުވި އެއީ ކުއްޖާ ރީތިވީމަ3ސޮޕިން 15000 ގޮއްސި އަނެއްދުވަހު ގެއަށްދިޔައިރު ނެތިގެން ފޯނުކުރީމަބުނީ މިހުރީ ރައްޓެއްސަކާއެކު ރެސޯޓެއްގައޭ އެހިސާބުން ދްރައިވަރަށް ހޭވެރިކަންވީ .މިއީ ޓެކްސިޑްރައިވަރު ކިޔާދިން ވާހަކަ އެއް ކުއްޖާވެސް ދެއްކި ގޯޅިއެޅޭހާ ވަރަށް ކުއްޖާ ރީތި\nއޮކްޓޯބަރ 23, 2019 16:16\nއަގު ވެއްޓި ބަދުނާމު ވެއްޖެ!! ބަދަލު ހޯދަން ކޯޓަށް ދާނަން 50 މިލިއަން މަވެސް ބޭނުން!!\nނާއިލްމެންކަހަލަ ފިޑިން މި މިކަހަލަ ވާހަކަ ކިޔާދެނީ މާ މޮޅުކަމެއް ކޮށްލެވުން ކަމަށް. ނެތް ފެންވަރު ދައްކާއިން އުޅެންޏާ ވާނީ ތިހެން. މާ ކަންކަން ވާ މީހަކަށް ވެގެން އުޅެންޏަ ތާއި އަކަށްވެސް ނޭގޭނެ ދޯ ހުސް ފޮނިކަޑަ މީހަކާ އެއްކޮށް ކަމެއް މިއުޅެނީ. ނުވާވަރު ދެންވެސް ނުދައްކާނީ ނާއިލް މެން ކަހަލަ މީހުން. ޔަގީން ނޫހަށްވެސް އެކިޔާދިނީ އެކުއްޖާ ބޭޒާރު ކޮށްލަން ވެގެން އޭނަ ރުޅި ވީމަ ކަޑަ ވެގެން. ކިތައް ފިރެހެނުންތޯ ބަލަން ވީނު އަންހެނުން އަތުން ފަހުން ލާތި ދޭނަމޭ ކިޔާފަ އައިފޯން ގަންނަން ލާރި ނަގާފަ ނުދީ އުޅެނީ. ހީހި.\nޢަދިވެސް ފޮނިވާން ތިމާއަށް އެކަށޭނަ ނުވާތަންތަނަށް ކާން ދާތި. ނާއިލް ދެންވެސް ދޮގުނުހަދާ ހާބަރު ކަޑަ ތަންތަނަށް ދޭ ކާން. މިހާރު ހުންނަ ރެސްޓޯރެންޓް ތަކުގަ ކާއެއްޗެހި ވީ އަގު ބޮޑުވާނެ. ޢެހެންވީމަ ފެންވަރުން އުޅެ. މިހާރު އުޅެ ގިނަ ކުދިން އަމިއްލަޔަށް ބިލް ދައްކާނެ ނޫނީ ޝެއާ ކުރާނެ ބިލް. ސޯ އަމިއްލައް ގަޓް ނެތީފަ ތިމާގެ ނެތްފެންވަރު ދެއްކީމަ ވާނީ ތިހެން. ތާއި އަށް ބުނެލަން އޮތީ ޔޫ ޖަސްޓް ޑޮޖް އަ ބުލެޓް އޭ. ޥިސްނާލަބަލަ މެރީ ކޮށްފިޔާ ވާނެ ގޮތް\nއޮކްޓޯބަރ 23, 2019 16:40\nއަޅުގަނޑުގެ ރައްޓެހި ކުއްޖަކަށް ވީގޮތަކީ ކައި ނިމިގެން ފިރިހެން ކުއްޖާ ބުނީ ލާރިއެއްނެތޭ. ދެން އަންހެންކުއްޖާ ސައިކަލުގަގޮސް ލާރި ހިފައިގެން އައީ... މިވެސް ޙަޤީޤތެއް.\nއޮކްޓޯބަރ 23, 2019 18:19\nތިހެން ވާނީ ޖީއެން ގަ އުޅޭ ގޮޅި ޖެހި ގަމީސް ލާ ކުދިންނާ އެކީ ދިޔައީމަ\nއޮކްޓޯބަރ 23, 2019 19:55\nމިފެންނަނީ ރީތި އަންހެން ކުދިންނަށް މާ ކަމު ގޮސްގެން ރަށްޓެހިވާ ޕާޓޭންގެ ފެންވަރު!!\nއޮކްޓޯބަރ 23, 2019 20:07\nޜަގަޅު ބޯއިސް އުޅޭ. ސިގިރެޓް ބޯ ފިރިހެނުންގެ އަނގަކުނިވަސް ޖެހިފަ ދިވެހި ކަނބަލުން ތިބެނީ މީހުންނާ ރައްޓެހިނުވެ\nއޮކްޓޯބަރ 23, 2019 20:13\nމިއީ ވަގުތު އިން މިހާތަނަށް ގެނެސްދިން އެންމެ ފައްކާ ހަބަރު....ވަރަށް ފައްކާ.....ހީހީހީ\nއޮކްޓޯބަރ 25, 2019 14:52\nމިވާހަކައާ ގޮޅިޖެހި ގަމީހާ އޮތީ ކޮން ގުޅުމެއް؟ ކޭން އެނީ ވަން އެކްސްޕްލެއިން؟\nއޮކްޓޯބަރ 25, 2019 19:17\nގަހުގަ އަދި ވެސް...\nއޮކްޓޯބަރ 26, 2019 13:33\nއަންހެނަކު ބޭބީ ބަނޑުހައިވެއްޖެޔޭ ބުނަން ޖެހޭނީ ބިލް އޭނާ ދައްކާގޮތަށް ނޫނީ ސްޕްލިޓް ކުރާ ގޮތަށް ކާން އަރާނަމަ. ރަނގަޅީ މަޣްރިބް ނަމާދުވެސް ކޮށްގެން އެރިއްޔާ.\nއޮކްޓޯބަރ 26, 2019 21:05\nރީތިކުއްޖެއްވީޔަ އުޅޭނީ އެކަހަލަ މީހަކާ ރަށްޓެހިވެގެން ގޯހެއްނޫން\nއޮކްޓޯބަރ 27, 2019 11:17\nދެން ކީއްކުރަން ފިލީ... ރީއްޗަށް ބުނި ނަމަ ލާރި ނެތް ވާހަކަ. ސޯ ދޭ ކޭން ޝެއާ ދަ ބިލް. ފިރިހެން ކުއްޖާ ހެދި ގޮތް ކަޑަ. އަންހެން ކުއްޖާ ވެސް ބަލަން ވާނެ ބަޖެޓް އަށް.\nތިންމީހުނަ ނުވަނީސް އެސޮރުގެގޮށް ފަޅާއެރިކަން ނަސީބެެއްނޫން\nއޮކްޓޯބަރ 28, 2019 04:42\nހާދަހާވާ ވަރެކޭ މި މީހުން މި އަރުވަނީ.\nއަހަރެންގެ ބިޓް ގޮވައިގެން ވަރަށް ގިނައިން ރެސްޓޯރަންޓަށް ދިޔައިން. އަދި އެތަނަށް ވަންނަނީވެސް 300ރ ވަރު އަތުގައި ބާއްވައިގެން.\nދެމީހުން އެއްބަސްވަނީ އެވަރުން ހަމަޖައްސާލާނީކަމަށް. އަދި އަހަރެން އަބަދުވެސް އެއްބަސްވަނީ ޕޭއި ކުރާނީ އަންހެންކުއްޖާ ނޫންކަމަށައި ކާންދޭނީ އަހަރެންކަމަށް.\nމިގޮތަށް6މަސް ވަރު އުޅެފައި ބިޓް އަމިއްލަޔަށް އަގުހެޔޮ ތަންތަނަށް ދާން އެދުނު.\nއެއިގެ3މަސް ފަހުން އަހަރެންނަށް އެނގުނު އަހަރެން އިންނަންޖެހެނީ މި ބިޓާއި ކަން. އެހިސާބުން ކައިވެނި ކޮށް އެކައުންޓްގައި ސޭވްކޮށްފައި ހުރި2ލައްކަ ރުފިޔާގެ ވާހަކަ ބުނެ ދެމީހުންގެ ބަޖެޓް މެނޭޖްކުރުން މިހާރުވެސް ދެދަރިންނާއި އެކު ކުރަނީ އަންހެނުން.\nއަހަރެންނަށް ލިބޭ އެއްޗަކުން އިސްރާފެއް ނުކުރޭ، އަދި ހަބޭހަށް ސޭވް ކުރާނެ. އަގުހެޔޮ އޮޕްޝަން ބަލާނެ. ދަރިންނަށް ތަރުކާރީ އާއި މޭވާ ބަރާބަރަށް ކާންދޭނެ. ގޭގައި ތަރުކާރީ ޕޮޓްގައި ހައްދާނެ. އަހަރެންނަށް ލިބުނު ޖަވާހިރުގެ ވާހަކަ ބުނެލީ ނަމޫނާ އަކަށް ބަލާނެ ކަމަށް.\nއަންހެނުންގެ ނަމަކީ "ސމ" މިވަރުން ރައްޓެހިންނަށް އިނގޭނެ.\nއޮކްޓޯބަރ 29, 2019 18:16\nއަނގަ މަޖަލަކަށް ދައްކާލި ފޮނި ވާހަކައެއް ކަމަށް ބެލެވެނީ\nޖެނުއަރީ 29, 2021 12:18\nބަލަ އެމީހެއްގެ ފެންވަރުން ނޫންތަ އުޅެންވާނީ ބިޓުގޮވައިގެން ކާންދާއިރު އެގެންވާނެނުންތަ ކާނެކަންވެސް އަދި އަންހެންމީހާ ދެރަކޮށްލަންތަ ތިވާހަކަ ތިކީ މަގޭހިތަށްއަރާ ތިފިހެނުން ގެ ނެތްފެންވަރުދައްކައިގެން އުޅެނީ ކީއްވެބާވައޭ 😀😀😀😀 މިހާރު ފިރިހެންމީހާކެއިއެއްޗިއްސަށްވެސް ބިލް މިދެއްކީ އަންހެންމީހާ ފިރިހެނުން ލަދުގަނެބަލަ އަންހެނުން ފެލައިގެން ކާއިރު 😡😡😡😡😡\nޖެނުއަރީ 29, 2021 21:47\nދެކުދިންވެސް ކަނޑުކޮސް ކަމުން ހިނގާދިޔަ ކަމެއް. ތިހާ ގާތް ބޮޑިއްޔާ ވާހަކަ ދައްކައިގެން ހަމަ ޖެއްސޭނެ. ދެން އަހަރުމެން މެލޭޝިޔާގަ އުޅޭ އިރުވެސް އެމީހަކު ކެއި އެއްޗަކަށް އެމީހަކު ބިލު ދައްކާ ގޮތަށް ދައްކާލިނަމަ ވެސް އޯކޭ ވީސް. ކަނޑަށް ފުންމާލުން ކަހަލަ ކަންތައް ކުރާ މީހަކާ އިންނަން ހެޔޮ ނުވާނެ.\nފެބުރުއަރީ 6, 2021 22:33\nކީއްކުރަން ވިސްނަން ވީ، ހަމަ ދަވާލަންވީ، އަންހެން ވެރިން ލޯބި ވަނީ ފައިސާ ދެކެ، ހަގީގީ ލޯބި ވާ އަންހެނުން ދިހަ ހާހުން އެކަކުވެސް ނެތް،،،\nފެބުރުއަރީ 6, 2021 22:38\nފިރިހެން ކުއްޖާ ހެދީ ހަމަ ރަގަޅަށް، އަންހެނުން ނަށް އެއްޗެއް ވިސްނޭނެ އެއިރުން، ފިރިހެނަކު ގުޅާވއިރަށް ލޯބިވޭ ބުނެ ނޮޅާލަން ވިސްނަނީ، ބަލަ ލޯބިވުމަކީ ފިރިހެނުން ހުސް ކުރަން ވިސްނުމެއް ނޫނޭ،


Lara ge stotry: Eyshal\n(14 ޖުލައި 2019 އާ ގުޅޭ)\n"ބިރުނުގަނޭ... އެއީ އަހަރެންގެ މީހުން" އިކަރޯސްފެނި މަދުރާ ހުއްޓުން އަރާފައި ހުންނަން ފެށުމުން ރައުލް ބުނެލިއެވެ.\n"ހުރިހާ ކުދީންގެ މަރުގެ ޚަބަރު ހިފައިގެން ޒަގަން އައީ... ރައުލް!... އަހަރެންގެ ދާރިއުސް، އޭނާ...." ހިތުގައި ފޮރުވައިގެން ހުރި އުދާސްތައް ރައުލްގެ ކުރިމައްޗަށް މަދުރާ ހުށަހެޅިއެވެ. ނަމަވެސް އޭނާ ބުނަން އުޅުނު އެއްޗެއް ފުރިހަމަ ނުކުރެވެނީސް ރައުލް ވާހަކަދެއްކިއެވެ.\n"ދާރިއުސްއާއި އަހަރެމެން އެންމެން މަރަން އަމުރުކުރީ ބޭރީތު، އޭނާއަކީ އަހަރެމެން ހުރިހާ ކުދީންގެ ބައްޕައެއްނޫންތަ... އެކަމަކު ﷲ އެފަދައިން އިރާދައެއްނުކުރެއްވި، ދާރިއުސްގެ މަންމާ، ދާރިއުސް ހުރީ ހެޔޮ ހާލުގައި... އީޝަލްގެ މީހުން އޭނާ ފުރިހަމައަށް ރައްކާތެރިކުރާނެ، ޒަގަންއާއި ބޭރީތުގެ ނުބައި ރޭވުމެއްމީ... ރާވިން!... އޭނާއާއި އަހަރެން މިތަނަށް ގެނެވުނީ އެކުއެކީ، އޭނާގެ ޚަބަރަކީ ކޮބާ؟ މިނުބައިކަމުން ސަލާމަތްވާން، މީ އަހަރެމެންނަށް ލިބޭނެ އެންމެ ފަހު ފުރުޞަތު... އަހަރެންގެ އަނބިމީހާ އަހަރެންގެ އިންތިޒާރުގައި ހުންނާނެކަން އެނގޭ، ހަމައެގޮތަށް ރާވިން އެނބުރި އަންނާނެކަމުގެ އުންމީދުގައި ޔާފިއާ ހުންނާނެ، އޭނާ ނުލައި އެނބުރިދާކަށް ބޭނުމެއްނޫން، އެހެންވެ އަހަރެމެން ގަނޑުވަރަށްވަނީ... މިގަނޑުވަރުގައި ކަލޭ ނޫނީ ކިރިޔާ ވެސް އަހަރެންގެ މައްޗަށް ރަޙުމުކުރާނޭ މީހަކުނެތް، އާދޭސްކުރަން.... އަހަރެންނަށް އެހީވެދީބަލަ... ރާވިން ގަދަވެސަލާމަތުން ހުރިނަމަ، ނިކަން އަހަރެންގެ ގާތަށް އޭނާ ގެނެސްދީބަލަ، އަހަރެމެން މިތަނުގައި ތިބިކަމުގެ ޚަބަރު ކޮންމެވެސް ގޮތަކުން އޭނާއާ ހަމައަށް ފޯރުކޮށްދީ... އެވަރުކޮށްލަދިނަސް މައްސަލައެއްނެތް، އޭރުން އޭނާ ކޮންމެވެސް ގޮތެއް ހޯދާނެ" ކެތްތެރިކަން ކުޑަވެފައިވާވަރު ރައުލްގެ އަޑުން ވެސް މަދުރާ ދެނެގަތެވެ. ރައުލްގެ ފުށުން މަދުރާއަށް ސިފަވީ ގޮތްހުސްވެފައިވާ މީހެއްގެ ޝުޢޫރުތައް ފަދައެވެ. މިނޫނީ އެފަދަ ބަލިކަށިކަމެއް ރައުލްގެ ފަރާތުން ނުދެކެއެވެ.\n"ގަނޑުވަރުތެރޭގައި ފޯރިމަރާ ސިފައިންގެ އަދަދު ގިނަވެއްޖެ... އެންމެންތައް މިހާ ހާސްވެގެން މިއުޅެނީ ރާވިންއާހެދި، އޭނާ.... ހަމަ ކުއްލިއަކަށް ޣައިބުވެއްޖެ، ދިޔައީ ކޮންތާކަކަށްކަމެއް ނޭނގޭ، ލާވީއަށް ވެސް ނޭނގޭ" މަދުރާ ބުންޏެވެ.\n"އެކަމަކު ތިހެންވާނީ ކިހިނެއް؟... އަނެއްކާ ޒަގަން އޭނާ މަރާލީތަ؟" މަދުރާއާ ދިމާއަށް ބުނި އެއްޗަކަށްވުރެ ރައުލް އަމިއްލަ ނަފްސާކޮށްލި ސުވާލުތަކަކަށް ވިއެވެ. ޒޮރައިދާ ފިޔަވާ ދެންތިބި މީހުން އެކަކުއަނެކަކަށް ބަލާލިއެވެ.\n"މިތާ ރާވިން ނެތީވިއްޔާ އަހަރެމެން މަޑުކުރުމުގެ ބޭނުމެއްނެތް، ރައުލް... އެމީހުންނަށް އެނގުން ނުވަނީސް ހިނގާ" ޠަލަބް ބުންޏެވެ.\n"ރާވިންއަށް ވީގޮތެއް ނޭނގެނީސް ދާންވީތަ؟ އޭނާ ހަމަހުރެފައި ޣައިބެއްނުވާނެ، ޒަގަން އޭނާ މަރާލީނޫންކަމެއް ކިހިނެއް އެނގެނީ، ލާވީއަށް ޝައްކެއް ވެސް ނުވޭތަ؟" ރައުލްއަށް އިތުރު ހާސްކަމެއް ލިބުނެވެ.\n"އެކަންހިނގީ ކިހިނެއްކަން ބަލާނޭ ފުރުޞަތެއް މިވަގުތުނެތް، އެނބުރި އީޝަލްގެ ގާތަށް ދިއުން ބުއްދިވެރީ، އަހަރެމެން މިތިބީ ބަޔަކާ ކުރިމަތިލެވޭ ހާލަތެއްގައެއްނޫން، މަޑުކުރާނަމަ މި ހަނި ފުރުޞަތު ވެސް ގެއްލިދާނެ" ސިއްތާ ވެސް ޠަލަބް އިހުބުނި އެއްޗަކަށް ބާރުދިނެވެ. އެމީހުން ބޭނުންވަނީ ވީހާ ވެސް އަވަހަކަށް އީޝަލްއަށް ރައުލް ރައްދުކޮށްދޭށެވެ. ސިއްތާއާ އެއްބަސްވާކަމުގެ އިޝާރާތަކަށް ރައުލް ބޯޖަހާލިއެވެ.\n"އަހަރެމެން ދަނީ" ރައުލް ބުނެލިއެވެ.\nމަދުރާ ހުރީ ބުނާނޭ އެއްޗެއް ނޭނގިފައެވެ. ރާވިން ފިޔަވާ އެހެން ހުރިހާ ކުދީންގެ މަރުގެ ޚަބަރު އޭނާ ވެސް އެއްސެވެ. ހިތުގައި ނުފިލާނޭ ރިހުމެއް އުފެދުނެވެ. ބޭރީތުގެ ޝަރުތުތައް ޤަބޫލުކުރުމުން ވެސް އެކުދީންނަށް މިނިވަންކަމެއް ބޭރީތު ނުދިނޭ މަދުރާގެ ހިތަށް އަރަމުންދިޔައެވެ. ޚާއްޞަކޮށް ރައުލްއާ ބައްދަލުވެ އޭނާ އެ ދެއްކި ވާހަކަތަކުންނެވެ. ބޭރީތުދެކެ މަދުރާއަށް ވެވުނީ ތެދުވެރި ސާފު ލޯތްބެކެވެ. ބޭރީތުގެ އެންމެބޮޑު ހިތްވަރުކަމުގައި މަދުރާވީ އެހެންވެއެވެ. ނަމަވެސް ބޭރީތު ރޭވިކަމަކަށް ރައުލް އެބުނާ ނުބައި ރޭވުންތަކުގެ ޚަބަރު ޚުދު މަދުރާއަށް ވެސް ނޭނގެއެވެ. އެހެން ދަރީންގެ މައްޗަށް އޮންނަ ކުލުނާ ރައުލްގެ މައްޗަށް ބޭރީތުގެ އޮންނަ ލޯބި ތަފާތެވެ. އެހެން ދަރީންނަށްވުރެ ރައުލްއަށް އޭނާ އެތައްގޮތަކުން އިސްކަންދެއެވެ. ރައުލްގެ ތުއްތު އުމުރު މަދުރާއަށް ނުފެނުކަމުގައި ވިޔަސް އެ ދުވަސްތައް ދުށް އާޔާއިން ގަނޑުވަރުތެރޭގައި އެބަތިއްބެވެ. ތުއްތުއިރު ބޭރީތުގެ އުރުތެރެއިން ފެނުނު ހަމައެކަނި ދަރިއަކީ ރައުލްކަމުގައި އެމީހުން ބުނެ އުޅެއެވެ. އެހާ ލޯބިން ގެންގުޅުނު ދަރިފުޅު މަރާލަން ބޭރީތު ބޭނުންވީއިރު ދެންތިބި ދަރީންގެ މައްޗަށް އަގަލެއް ނުހުންނާނޭކަން މަދުރާގެ ޟަމީރު އެއްބަސްވިއެވެ. އެ ޚިޔާލުތަކާއެކު އޭނާގެ ދެ ލޯ ކަރުނުން ތެމިއްޖެއެވެ. ބޭރީތަކީ ހަރުކަށި މީހެކެވެ. އެހެންވިޔަސް އޭނާއަކީ އަނިޔާވެރިއަކަށް ވެދާނޭ މަދުރާ ހިޔެއްނުކުރެއެވެ. ދަރިފުޅު ހެޔޮހާލުގައި ހުރިނަމަ އެކުއްޖާ ދުށުމަށް މަދުރާގެ މައިވަންތަ އިޙްސާސްތައް އޭނާއަށް ގޮވާލިއެވެ. ދާރިއުސް ހުރިތަނަކަށް ދާން މަދުރާ ބޭނުންވެއެވެ. ހަމައެއާއެކު ރައުލްއަށް ކާމިޔާބު ލިބުމަށް އޭނާއަށް އެދެވުނެވެ.\nޚިޔާލުތަކަށް ގެއްލިފައި ހުރި މަދުރާ ސިހުނީ އޭނާ އުޅޭ ބަޔަށް ކުއްލިއަކަށް ބަޔަކު ވަނުމުންނެވެ. އޭރު ބޮލުގައި ހިފަހައްޓާލައިގެން ހުރި ރައުލް އޭނާ ދުށްޓެވެ. ހަލުވިކޮށް އައިސް ރައުލްގެ މުލަށްދަނޑީގައި މަދުރާ ހިފާލިއެވެ.\n"ކިހިނެއްވީ؟" މަދުރާ ސުވާލުކުރީ ރައުލްގެ ގާތުގައި ތިބި މީހުންނާއެވެ.\n"ކޮންމެވެސް ބޮޑުކަމެއްވާން އެބައުޅޭ... ބަޔަކު އެބާދޭ، މިގަނޑުވަރާ ދިމާއަށް، އެއީ ބިޔަ ލަޝްކަރެއްކަން ޔަގީން، އަހަރެމެން ނުކުމެއްޖެނަމަ އެމީހުންގެ އަތްދަށުވާނެކަން ޔަގީން، ބޭރީތަށް އެއްބާރުލުންދޭނޭ ބަޔަކު ހޯދީކަން ޔަގީން" އިކަރޯސް ވާހަކަދެއްކިއެވެ.\n"އީޝަލް... އީޝަލްގެ އަޑު އަހަރެންނަށް އިވެނީ... އޭނާ އަހަރެންގެ ނަމުން ގޮވަނީ... ކިހިނެއް؟... އަހަރެންނަށް ސިހުރެއްޖެހުނީތަ؟ މިތަނަށްވަނުމަށްފަހު ނުނިކުމެވޭނޭ ކަހަލަ ސިހުރެއްޖެހިއްޖެ، އީޝަލްގެ އަޑު އިވެންވީ ކީއްވެ؟ އޭނާ އަހަރެންނަށް ގޮވާލަނީ... އަހަރެންގެ ބުއްދި ގޯސްވަނީ ކަންނޭނގެ، ޒޮރައިދާ... މި ސިހުރުން އަހަރެން ސަލާމަތްކޮށްދީބަލަ، އެއަޑަށް ކިޔަމަންވާން އަހަރެންގެ މުޅި ނަފްސު ގޮވާލާ ކަހަލަ، މީ ނުބައި ސިހުރެއް... އަހަރެންގެ ވިސްނުމުގެ ބާރު ދެރަކޮށްލައިފި" ބޮލުގައި ހިފަހައްޓައިގެން ދެކަކޫ މައްޗަށް ތިރިވި ރައުލް ބުންޏެވެ. އޭނާއަށް ގޮވާލެވޭ އަޑާ ދެކޮޅަށް މައިތިރި ބަހައްޓަން ތެޅިފޮޅެނީއެވެ. އެއީ ކެތްކުރަން ދަތިވާފަދަ ގަދަފަދަ ބާރެއްކަން ރައުލްއަށް އެނގޭތީ އެއީ ނުބައި ފާލެއްކަމުގައި އޭނާ ހީކުރިއެވެ.\n"އަހަރެން އެބަ އަންނަން... މިތާ މަޑުކުރޭ" މަދުރާ ނިކަން އަވަހަށް ބުންޏެވެ. އަދި ދުވަމުން ކަހަލަ ގޮތަކަށް އޭނާ ބޭރަށް ނުކުތެވެ. އޭރު ކަމަކުދާކަށްނެތެވެ. ގަނޑުވަރުތެރޭ މީހުންތައް ކޮޅުކޮޅަށް ދުވަނީއެވެ. ވެގެން އުޅޭގޮތެއް އަހާލުމުގެ ކުރީން މަދުރާއަށް ދުވެފައި އާދެވުނީ ކުޑަކުދީންތައް ނިދާފައި ތިބި ބަޔަށެވެ. އެތަނަށް އައިސް ވަދެވުނުއިރު ބާނދީންތައް ދެލޯމުދުނަށްއަރައިގެން ތެޅިފޮޅެނީއެވެ. ހުރިހާ ކުދީން ހޭލައިގެން ކަންބޮޑުވެގެން އުޅޭތީއެވެ. އުރުގައި ގެންގުޅޭވަރު ޅަކުދީންގެ ރުއިމުގެ އަޑު ކަނޑައިގެން ނުދެއެވެ. އެކުދީން މަސަލަސް ނުކުރެވިގެން މުޅި މާޙައުލުގެ އަޑުފަށްގަނޑު ގަދަވެފައި ވެއެވެ. އެތަނުން ބާނދީއެއް ގާތުން ކަމެއް އޮޅުން ފިލާތޯ މަދުރާ އެއްސެވެ.\n"ވެރިކަމަށް އަތްގަދަކުރަން ބަޔަކު އަންނަނީޔޯ" ބާނދީ ބުނި އެއްޗަކާމެދު މަދުރާ ވިސްނާލިއެވެ. ރައުލް ވެސް އެނބުރި އައީ ބަޔަކު އެ ގަނޑުވަރާ ދިމާއަށް އަންނަކަން އެނގިގެންނެވެ. އެއީ ބިޔަ ލަޝްކަރެއްގެ ގޮތުގައި އެމީހުން ވެސް ސިފަކޮށްދިނެވެ. ކަންބޮޑުވެ ހާސްވީވަރުން މޭގައި މަދުރާއަށް އަތްއަޅާލެވުނެވެ. އެވަގުތު އެތަނަށް ގަނޑުވަރުގެ ސިފައިންގެ ތެރެއިން ބަޔަކު އަތުވެއްޖެއެވެ.\n"ކޮންމެ ބާނދީއަކު ދެ ކުދީންނާ ހަވާލުވެ އަހަރެމެންނާއެކު ގަނޑުވަރުގެ ސިއްރު ކޮޓަރިތަކަށް ދިއުމަށް ރަސްގެފާނު އަމުރުކުރައްވައިފި" ހަތަރު ސިފައިންގެ މީހުންގެ ތެރެއިން އެކަކު ކުރިއަށް ޖެހި ބުންޏެވެ.\n"އަހަރެން ބޭރީތާ ބައްދަލުކޮށްފައި އެބައަންނަން، ސިފައިންނާއެކު ކަލޭމެން ދޭ، އަހަރެން ވަރަށް އަވަހަށް ކަލޭމެންގެ ތެރެއަށް އެނބުރި އަންނާނަން" ގާތުގައި ހުރި އިސް އާޔާގެ ކޮނޑުގައި ހިފާލަމުން މަދުރާ ބުންޏެވެ. އޭނާ ނިކަން އަވަހަށް އެއްބަސްވުމުގެ ގޮތުން ބޯޖަހާލިއެވެ. އެއާއެކު މަދުރާ ނުކުންނަން ދިޔައެވެ.\n"މިވަގުތު ރަސްގެފާނާ ބައްދަލެއްނުވެވޭނެ" ސިފައިންގެ މީހަކު މަދުރާއަށް ބުނެލިއެވެ.\n"އެކަން ނިންމާނީ ބޭރީތު އަމިއްލައަށް، އަހަރެން ހުއްޓުވަން ނޫޅޭ... އޭނާއާ ވަދާޢުގެ ސަލާމްނުކޮށް އަހަރެން ނުދާނަން" މަދުރާ ބުންޏެވެ. ސިފައިންގެ އިސްމީހަކަށް ހުރި މީހާގެ އިޝާރާތަށް މަދުރާ ދިއުމަށް ދޫކޮށްލިއެވެ. އޭނާއަށް މަދުރާއަކީ ބޭރީތުގެ ކާކުކަން އެނގޭ ކަހަލައެވެ.\nދަރުބާރަށް ދިއުމަށް ކަސްދިޔާގެ ބައިން ނުކުތް ބޭރީތުގެ ދެއަތް ދަމާލެވުނީ އެ ދިމާއަށް ދުވަމުން އައި މަދުރާ ހިފެހެއްޓުމަށެވެ. ކަންބޮޑުވެ ހާސްވެފައިވާ މަދުރާއަށް ބަލާލައި ފަނޑު ހިނިތުންވުމެއް ބޭރީތު ބަދަލުކޮށްލިއެވެ.\n"ކިހިނެއްތަ މިވަނީ... ކޮންބައެއްތަ އަންނަނީ؟" މަދުރާ އަވަސްއަވަހަށް އެއްސެވެ. އޭނާގެ ކޯތާފަތުގައި ބޭރީތު ހިފާލައިފައި ގެނެސް ނިތްކުރީގައި ބޮސްދިނެވެ.\n"ބޭރީތު!... ހެޔޮނުވާނެ..." މަދުރާއާ ވަދާޢުގެ ސަލާމް ބޭރީތުކުރިހެން ހީވުމުމާއެކު ވަކިން ބޮޑަށް އޭނާ ކަންބޮޑުވިއެވެ. ބޭރީތުގެ ދެއަތުގައި ހިފައި ބާރުކޮށްލެވުނެވެ.\n"މަދުރާ... ކަސްދިޔާއާއެކު ދޭ... އޭނާއާއެކު ކަލޭ ހުންނާތި، އަހަރެންގެ ފާރަވެރީންގެ ތެރެއިން އިސް މީހަކު ކަލޭމެން މިތަނުން ނުކުންނަން އެހީވެދޭނެ، އަންނަނީ ކޮންބައެއްކަމެއް ނޭނގޭ، ވަރުގަދަ ފޮރުވުމަކުން އެބައިމީހުންވަނީ ފޮރިވިފަ، އަހަރެންނާ މާގިނަ ސުވާލުނުކުރޭ.... އަހަރެންނަށް ކަމެއްވެއްޖެނަމަ ކަލޭމެންގެ އަހުލުންގެ ތެރެއަށް ކަލޭމެން ގެންގޮސްދޭނެ، މިރޭގެ އަނދިރިކަން އަހަރެން ދުވަހަކުވެސް ނުދެކޭހާ އަނދިރިވާނެކަމުގަވޭ، އެހެންވިޔަސް އަހަރެން ފަހަތަކަށް ނުޖެހޭނަން، މަދުރާ!... ކަސްދިޔާއާއެކު ދޭ" ބޭރީތު ވާހަކަދެއްކީ މަޑުމައިތިރިކޮށެވެ. ރައުލްގެ ވާހަކަ ބުނަން އެތައް ފަހަރަކު މަދުރާގެ ހިތަށް އެރިއެވެ. ނަމަވެސް އެކަމަށް އޭނާގެ ޟަމީރު އެއްބަސްނުވީއެވެ.\n"އަހަރެން ކުދީންނާއެކު ދާނީ" މަދުރާ މަޑުމަޑުން ބުނެލިއެވެ. ބޭރީތު އޭނާއަށް ބަލަން ހުރެ ބޯޖަހާލިއެވެ. އަދި މަޑުނުކޮށް އޭނާ ހިނގައިގަތީ ދަރުބާރާ ދިމާއަށެވެ. އެ އަންނަ ބަޔަކާ ފުރިހަމައަށް ކުރިމަތިލާން ތައްޔާރުވެގެންނެވެ. ލޯކުރިމަތިން ބޭރީތު ގެއްލުމުން މަދުރާ ހަލުވިކަމާއެކު އަވަސްވެލީ ރައުލްގެ ގާތަށް އެނބުރި އަންނާށެވެ. އެންމެން ސަލާމަތްކަން ހޯދަން އުޅޭއިރު އެ މީހުންނަށް ރައްކާތެރިކަމެއް ދެވޭތޯ މަދުރާ ވިސްނިއެވެ.\n"ބަޔަކު އެބާދޭ... އަންނަނީ ބޭރީތާ ދެކޮޅަށް، އެއީ އޭނާގެ މީހުންނެއްނޫން" ގޭތެރެއަށް ވަދެވުނު ގޮތަށް މަދުރާ ބުންޏެވެ. އޭރު ވެސް ރައުލްގެ ހާލަތު ބަދަލެއްނުވެއެވެ. އެހެންވިޔަސް އޭނާއަށް ވެސް މަދުރާ ބުނި އެއްޗެއް އިވުނެވެ.\n"ހިނގާ އަހަރެންނާއެކު، އަހަރެންގެ ބެލުމުގެ ދަށުގައިވާނަމަ މިވަގުތު އެއްވެސް ފާރަވެރިއެއް ސުވާލެއްނުކުރާނެ، އެންމެން ތިބީ ހާސްކަމެއްގެ ތެރޭ... އެކަމަކު... އެބަ އަންނަން، ތި ތިބިގޮތަކަށް ގޮސްފިއްޔާ އެންމެންގެ ލޮލުގައި އަޅައިގަންނާނެ، އެބަ އަންނަން" މަދުރާ އެތެރެއަށް ވަދެ އޭނާގެ އަލަމާރިން ބޮޑެތި ސާލުތަކެއް ނަގައިގެން އައިސް އެއިން އިކަރޯސްއާއި އޭނާގެ އަތުގެ ތެރޭ އޮތް ޒޮރައިދާ ނިވާކުރިއެވެ. އަދި ރައުލްގެ ބޮލާއެކު އޭނާގެ ހަށިގަނޑުގައި ދެން އޮތް ސާލު އޮޅާލަދިނެވެ.\n"ރައުލް... ތެދުވޭ... އަހަރެންނާއެކު ހިނގާ، މިތަނުން ކަލޭމެންނަށް ސަލާމަތުން ނުކުމެވޭނޭ މަގެއް އަހަރެން ހޯދާނަން" މަދުރާ ބުންޏެވެ.\n"ލާވީ" ތަޚުތުގައި އިށީން ގޮތަށް ބޭރީތު ގޮވާލިއެވެ.\n"ފުޅަނގެއްކަމެއް މަޑިއެއްކަމެއް ނޭނގޭ، އެއީ ކަނޑުގެ އަޑީގައިވާ ފުރޭތައެއް... އެ ސޮރު އަންނަނީ އަހަރެމެންނާ ދިމާއަށް، ވަރަށް ކައިރިވެއްޖެ، ކޮމާންޑަރުންތައް އެމީހުންގެ ސިފައިންނާއިގެން ތިބީ ތައްޔާރަށް، އަހަރެމެންގެ ތެރޭގައިވާ ބިޔަ އިފުރީތުންގެ އާރުކާޓީ ވެސް ތިބީ ތައްޔާރަށް، އެކަމަކު އެމީހުން ވެސް ފެންނަނީ ހިމޭންވެފައި ތިބިތަން، ސިހުރުންވެރީންނާއި ރަމަލުޖަހާ މީހުންނަށް ވެސް އެއްވެސް ކަމެއް ޔަގީނެއްނުކޮށްދެވުން، ސިހުރުވެރީންގެ އެއްވެސް ކަމެއް ކާމިޔާބެއްނުވޭ، އެމީހުން ބުނަނީ އެމީހުންނަށްވުރެ މޮޅު ސިހުރުވެރިއަކީ އެ އަންނަ ބައިގަނޑުގެ ތެރޭގައި ހުރެގެންނޫނީ އެމީހުން އެކުރާ ކަންކަން ބާތިލެއްނުކުރެވޭނެކަމަށް، ގަނޑުވަރާ ކައިރިވިޔަ ނުދޭން މައިތިރިތައް ބަހައްޓައިގެން ވެސް އެއްވެސް ކަމެއްނުވި، އެމީހުން ހައްތަހާވަނީ ކައިރި.... ބޭރީތު... މީ ކޮންކަހަލަ ކަމެއްތަ؟ ކަލެއާ ޖަދަލުކުރަން ކެރޭވަރުގެ ބަޔަކު މި ބަޚުރުގައި ތިބީތަ؟ އެ އަންނަނީ އާދައިގެ ލަޝްކަރެއްނޫން، އެކަން ކަލެއަށް ވެސް އިޙްސާސްވާކަން އަހަރެންނަށް އެނގޭ" ލާވީ ވެސް ހުރީ ހިސާބަކަށް ހާސްވެފައެވެ.\n"މީ އެ އަންހެންކުއްޖާގެ ޢާއިލާގެ ކަމެއްތަ؟" ވިސްނަން އިނދެފައި ބޭރީތު ބުންޏެވެ.\n"އެމީހުންގެ ތެރެއަކު މިފަދަ ބާރެއްނުވޭ" ލާވީ ވަގުތުން ބުންޏެވެ.\n"އީޝަލްއާ އަޅުގަނޑު ކުރިމަތިލިން، އޭނާއާއި އޭނާގެ ގާތުގައި ތިބި އެކަކަށްވެސް މިވަރެއްނުވާނެ، އެމީހުންވަނީ ބަލިކަށިވެފައޭ އަޅުގަނޑު ނުބުނަންތަ؟ މިއީ ބައްޕައާ ޒާތީވުމެއް، ރަސްކަމުގެ ހަސަދައެއް... މުޅި ބަޚުރުވަނީ ބައްޕަގެ ބާރުގެ ދަށަކުނޫން، އެތައް ރަސްކަމެއް ބަޚުރުގެ އެކި ހިސާބަށް ފެތުރިފައިވޭ... އެބައިމީހުންނަށް ލިބުނު ބާރުގެ އަޖުމަ ބަލާލަންކަންނޭނގެ އެ ދިމާކުރަނީ، ހުރިހާ އެންމެންގެ ފުރާނަ ދަމައިގަންނާނަން، އީޝަލްއާ ބައްދަލުކުރަން ހުރިހާކަމެއް ރާވައިފައިވަނިކޮށް އެކަމަށް ހުރަސްއަޅަން އުޅޭ ކޮންމެ މީހަކީ ދުޝްމަނެއް، އެ އަންހެންކުއްޖާ މިލްކުނުވަނީސް އަޅުގަނޑު މަރެއްނުވާނަން، އެމީހުންގެ އަތްދަށެއް ވެސް ނުވާނަން" ރުޅިގަދަވެފައި ހުރި ޒަގަން ބުންޏެވެ.\n"އެކި ހިސާބުތަކުގައިވީ އަހަރެމެންގެ މީހުންނަށް އަންގައިފިންތަ؟" ބޭރީތު ސުވާލުކުރީ ލާވީއާއެވެ.\n"ލައްބަ... އޭގެ ތެރެއިން ބައެއްކުދީންނާ ހަމައަށް ޚަބަރު ދިޔަ ކަމެއް ޔަގީނެއްނޫން، ދެކުއްޖަކު މިދިމާއަށް މިސްރާބު ޖަހައިފި" ލާވީ ބުންޏެވެ. ބޭރީތުގެ ލަޝްކަރު ކުޑައެއްނޫނެވެ. އޭނާއަކީ ދުރަށް ވިސްނާ ޖިންނިއެކެވެ. އޭނާގެ އެކި ދަރީން ދުނިޔޭގެ އެކިދިމާއަށް ފޮނުވާފައިވެއެވެ. އެމީހުން އެތަންތަނުގައި ޤަބީލާތައް ހަދައި ގަދަވެގަނެ ރަސްކަން ކުރެއެވެ. އެ އެންމެން ވެސް ތިބެނީ ބޭރީތުގެ ބެލުމުގެ ދަށުގައެވެ. ގޮވާލޭހިނދު އެމީހުންގެ ތެރެއިން ހަނގުރާމަވެރީން ނެރެއެވެ. ތަފާތު ނަސްލުތަކުންނެވެ.\nގަނޑުވަރަށް އެރި ކުއްލި ލޮޅުމުގައި ތަޚުތުގެ ދެއަތްގަނޑުގައި ބޭރީތަށް ބާރަށް ހިފަހައްޓާލެވުނެވެ. އެވަގުތު ދަރުބާރުގެ ހުޅުވާފައި ހުރި ދޮރުން ވަން ވަޒީރު ހަލުވިކޮށް އައިސް ބޭރީތުގެ ކުރިމަތީ ހުއްޓިއްޖެއެވެ. ހީވަނީ ބޮޑު ބިރެއް ފެނިފައި ހުރި ހެންނެވެ.


Roadhayah Han'dhu Balanee! Kaaboathakethi Libeyne? - vNews.mv\nޒަރޫރީ ތަކެތި ހޯދުމަށް މީހަކު ފިހާރައެއްގެ ބޭރުގައި މަޑުކޮށްލައިގެން\nރޯދައަށް ހަނދުބަލަނީ! ކާބޯތަކެތި ލިބޭނެ؟\nޝިފްޒާ މުޞްޠަފާ 22 April 2020, 16:16\nކޮވިޑް-19 ރާއްޖެއާ ހަމައަށް ފޯރި ހިސާބުން ފެށިގެން ވެސް، މިބަލި މާލޭގައި ފެތުރިއްޖެނަމަ، ކަންކުރާނެ ގޮތުގެ ޕްލޭންތައް އައީ ހަދަމުންނެވެ. މާލެއަކީ ތޮއްޖެހިފައިވާ ތަނަކަށް ވުމުން، ކާބޯތަކެއްޗާއި ޒަރޫރީ އެހެން ތަކެތި ރައްޔިތުންނަށް ފޯރުކޮށްދޭނެ ގޮތުގެ ޕްލޭންތައް އެކުލަވާލެވުނެވެ. އެގޮތުން ސިޓީ ކައުންސިލާއި ކަމާގުޅުންހުރި އެހެން އިދާރާތައް ގުޅިގެން، މާލޭގައި ޑެލިވަރީ ކުރެވޭނެ އިންތިޒާމުތަކެއް ހަމަޖެއްސުމަށް މާކުރިން ފެށިގެން ވެސް މަސައްކަތް ކުރެވުނު ކަމަށް ބުނެއެވެ.\nމިމަހުގެ 15 ވަނަ ދުވަހު މާލެއިން ކޮވިޑް-19 އަށް ފުރަތަމަ ފަހަރަށް މީހަކު ޕޮޒިޓިވްވުމުން، މާލެއާއި ހުޅުމާލެއާއި ވިލިމާލެ އަދި ގުޅިފަޅާއި ތިލަފުށި އެދުވަހު ލޮކްޑައުން ކުރުމާއެކު، އެންމެންވެސް އަވަސްވެގަތީ ގެއަށް ބޭނުންވާ ޒަރޫރީ ތަކެތި ހޯދުމަށެވެ. އަދި ހަމަ އެދުވަހު ސިޓީ ކައުންސިލުން ވަނީ ޑެލިވަރީގެ ޚިދުމަތް ދޭން ބޭނުންވާ ވިޔަފާރިތަކުން ރަޖިސްޓަރީ ކުރުމަށް ހުޅުވާލާފައެވެ. މިއާއެކު ޑެލިވަރީގެ ޚިދުމަތަށް ބާރުބޮޑުވެ، ބައެއް ފިހާރަތަކުން އޯޑަރު ނެގުން ވެސް ހުއްޓާލިއެވެ. ސިޓީ ކައުންސިލުން އޭރު ނަންބަރުތަކެއް އާންމުކުރި ނަމަވެސް، އެ ނަންބަރުތަކަށް ނުގުޅޭތީއާއި ގުޅުނަސް އެއްޗެއް ލިބޭނެ ދުވަހެއް ނޭނގޭތީ އާންމުންގެ ޝަކުވާ އިންތިހާއަށް ދިޔައެވެ.\nލޮކްޑައުންގެ ފުރަތަމަ ދުވަހު ދިމާވި މައްސަލަތައް ދެވަނަ ދުވަހުގެ ރެއިން ފެށިގެން ހައްލުވާނެ ކަމަށް މާލެ ސީޓީ ކައުންސިލުން އޭރު ބުންޏެވެ. އޮންލައިންކޮށް ރަޖިސްޓަރީ ކުރުމުގެ ފުރުސަތު ހުޅުވާލައި ޑެލިވަރީގެ ޚިދުމަތަށް ފިހާރަތަކާއި ކަބޯތަކެތީގެ ޚިދުމަތް ދޭ ތަންތަން އިތުރުކުރެވިގެންދިޔައެވެ. ނަމަވެސް އެވަރުންވެސް ރައްޔިތުންނަށް ތަކެތި ލިބުމުގެ ދަތިކަން ހައްލުނުވާތީ، ކޮންމެ ތިން ދުވަހުން އެއްދުވަހު ކޮންމެ ގޭބިސީއަކުން އެކަކަށް ޒަރޫރީ ބޭނުންތަކަށް ނުކުމެވޭގޮތަށް ފުލުހުން ވަނީ ނިންމާފައެވެ. އެގޮތުން ހަމަޖައްސާފައިވަނީ ފުލުހުންގެ ޕޯޓަލްއިން ފޯމެއް ފުރައި ޚާއްސަ ހުއްދައެއްގެ ދަށުން އެކަން ކުރެވޭގޮތަށެވެ. އަދި މާލެ ޒޯންތަކަކަށް ބަހާލައި، އެ ހިސާބެއްގައި އުޅޭ ބަޔަކަށް އެ ސަރައްދަކަށް ކަނޑައެޅިފައިވާ އިމުން ބޭރަށް ނުދެވޭ ގޮތަށް ވަނީ ހަމަޖައްސާފައެވެ.\nރޭ ބޭއްވި ޕްރެސް ކޮންފަރެންސްގައި އެސިސްޓެންޓް ކޮމިޝަނަރ އިސްމާއީލް ނަވީން ވިދާޅުވީ މަދު ބަޔަކު ހާލަތުގެ ނާޖާއިޒް ފައިދާ ނަގަމުންދާ ކަމަށެވެ. މިގޮތުން ޑެލިވަރީކޮށްދޭ ކަމަށް ބުނެ އާންމުކުރަމުންދާ ބައެއް ނަންބަރުތަކަށް އޯޑަރުކުރުމުން ތަކެތި ނުލިބިގެން އެކަމުގެ ޝަކުވާއާއި އަދި ފައިސާ ދައްކާ އަދަދަށްވުރެ މަދުން ތަކެތި ލިބުމުގެ ޝަކުވާ ވެސް އަންނަމުންދާ ކަމަށެވެ. އެފަދަ ކަންކަން ފުލުހުންނަށް ރިޕޯޓު ކުރުމަށް އިލްތިމާސް ކުރެއްވިއެވެ.\nހުޅުމާލޭގައި މިއަދު އެކަނި 20 ހުއްދަ ދެވުނު. މާލޭގައި 175 ހުއްދަ ދެވުނު. ޖުމުލަ 3868 ހުއްދަ މިހާތަނަށް ދޫކުރެވިއްޖެ ޑެލިވަރީކުރުމަށް. އެންމެ ގިނަ ހުއްދަ ދެވިފައިވަނީ ބޮޑެތި ޕިކަޕްތަކާއި ސައިކަލަށް.\nއެސިސްޓެންޓް ކޮމިޝަނަރ އިސްމާއީލް ނަވީން\nނަވީން ވިދާޅުވީ 209 މީހަކު ހުއްދަ ނެތި މަގުމަތީގައި އުޅެގެން ޖޫރިމަނާކޮށްފައިވާ ކަމަށާއި އަދި4މީހަކު ފުލުހުންގެ ބެލުމުގެ ދަށަށް ވެސް ގެންގޮސްފައިވާ ކަމަށެވެ.\nމަގުތަކަށް މީހުން ނުކުންނަންޖެހުނީ ޑެލިވަރީ ނިޒާމު ފެއިލްވެގެން ކަމަށް ފުލުހުން ބުނެފައިވާއިރު، ބައެއް ފިހާރަތަކުން 4000 އަށްވުރެ ގިނަ އޯޑަރު ޑެލިވަރީ ނުކުރެވި ހުރި ކަމަށް ބުނެފައިވެއެވެ.\nޒަރޫރީ ބޭނުންތަކަށް ނުކުމެވޭގޮތަށް ޚާއްސަ އުސޫލުތަކެއް ހަމަޖެއްސި ނަމަވެސް ޑެލިވަރީގެ ޚިދުމަތަށް ވަރަށް ބޮޑަށް އަދިވެސް ބަރޯސާވާންޖެހޭ ކަމަށާއި އިސްކަން ދޭންޖެހެނީ ގެއިން ނުނިކުމެ ޚިދުމަތްތައް ހޯދުމަށް ކަމަށް ފުލުހުން ބުނެއެވެ. ނަމަވެސް ތަކެތި ލިބުމުގައި ދިމާވާ މައްސަލަތަކަށް އަދިވެސް ހައްލެއް ނުލިބެއެވެ. ޑެލިވަރީއަށް އޯޑަރުކޮށްގެން އެތައް ދުވަހެއް ވާއިރުވެސް ތަކެތި ނުލިބުމާއި އެއްވެސް ގޮތަކަށް އޯޑަރު ވެސް ނުދެވި ކިޔޫގައި މުއްދަތެއް ނޭގި އިންތިޒާރުގައި ތިބެންޖެހުމުގެ ޝަކުވާއަކަށް ނިމުމެއް ނާދެއެވެ. އަދި ފުލުހުންގެ ހުއްދަ ނަގައިގެން ފިހާރައަކަށް ދިޔަޔަސް، ހަރުގަނޑުތައް ހުސްވެ، ބޭނުންވާ ތަކެތި ނުލިބުމުގެ ކަންބޮޑުވުން ވެސް އެބައޮތެވެ.\nކަންމަތީ ފިހާރަތަކުން މުދާ ހުސްވަނީ ހޯލްސޭލް ވިޔަފާރިތަކުން، ރީޓެއިލަރުންނާ ހަމައަށް މުދާ ލިބުމުގައި ދަތިކަމެއް ހުރުމުން ކަމަށް އެމީހުން ބުނެއެވެ. ލޮކްޑައުންގެ ފުރަތަމަ ދުވަހު ދަތިތަކެއް ދިމާވި ނަމަވެސް، ފަހުން ކަސްޓަމާއި އެމްޕީއެލުން ބުނެފައިވަނީ މިހާލަތުގައި ވެސް މުދާ އެތެރެކޮށް ފިހާރަތަކަށް ދޫކުރުމުގައި ދަތިކަމެއް ނާންނާނެ ގޮތަށް އިންތިޒާމު ކުރަމުންދާ ކަމަށެވެ. ހޯލްސޭލަރުން ބުނަނީ ކަންމަތީ ފިހާރައާ ހަމައަށް މުދާ ނުފޯރަނީ، ބޭނުންވާ ހުއްދަތައް ލިބުން ލަސްވުމުން ލޮކްޑައުންގެ ފުރަތަމަ ތިން ދުވަހު އާންމު ފިހާރަތަކަށް މުދާ ޑެލިވަރީކޮށް ނުދެވި ފުނިޖެހުމުން ކަމަށެވެ.\nމިކަމާ ގުޅޭގޮތުން އެންއީއޯސީން ބުނަނީ ޑެލިވަރީގެ މައްސަލަތައް ހައްލުކުރުމަށް އަވަސް ފިޔަވަޅުތަކެއް އަޅަންޖެހޭ ކަމަށެވެ.\nއަޅުގަނޑުމެންގެ މިވަގުތުގެ ސްޓްރެޓެޖީ އަކީ ފޯކަސް ކުރަން ބޮޑެތި ސަޕްލައި ވިޔަފާރިތަކުން، ވަކިވަކި ގޭގެއަށް ފޮނުވުމުގެ ބަދަލުގައި ކަންމަތީ ފިހާރަތަކަށް ސަޕްލައި ކޮށްދިނުން. ދެން އެފިހާރަތަކުން ގޭގެ ދޮރާ ހަމައަށް ގެންދިއުން.\nއެންއީއޯސީގެ ތަރުޖަމާނު މަބްރޫކް އަޒީޒު\nޑެލިވަރީގެ ކަންކަން ހައްލަކަށް ނޭޅޭނަމަ، އިތުރު ވޮލެންޓިއަރުންނާއި ސަރުކާރުގެ މުވައްޒަފުން ނެރެ، ސަރުކާރުގެ ވަސީލަތްތައް ބޭނުންކުރާނެ ކަމަށް ސަރުކާރުން ބުނެއެވެ. އެސްޓީއޯއަށް ބާރުބޮޑުވެ، ގިނަ އޯޑަރުތަކެއް ފުނިޖެހުމުން ސިފައިން ވެސް ވަނީ ޑެލިވަރީގެ ޚިދުމަތަށް ނުކުމެފައެވެ. އަދި ޑެލިވަރީގެ ޚިދުމަތަށް ފަސޭހަކޮށްދިނުމުގެ ގޮތުން ވޮލެންޓިއަރުން ހޯދުމަށް ޔޫތު މިނިސްޓްރީން އިއުލާންކުރުމުން އެތައް ސަތޭކަ މީހަކު ވަނީ މިކަމަށް ޝައުގުވެރިކަން ފާޅުކޮށްފައެވެ. ޔޫތު މިނިސްޓަރު ވެސް ވަނީ ގޭގެއަށް ތަކެތި ގެންގޮސްދިނުމުގެ މަސައްކަތުގައި ބައިވެރިވެވަޑައިގެންފައެވެ.\nކާބޯތަކެއްޗާއި މުދާ ޑެލިވަރީ ކުރުމަށް ފުރަތަމަ ވަކި ވަގުތުތަކެއް ކަނޑައެޅި ނަމަވެސް ފަހުން ވަނީ ހޯލްސޭލް އަދި ރީޓެއިލް ވިޔަފާރިތަކުން 24 ގަޑިއިރު ޑެލިވަރީ ކުރެވޭގޮތަށް ހުޅުވާލާފައެވެ. ނަމަވެސް ފިހާރަތަކުން ޒަރޫރީ ތަކެތި ވިއްކަމުންދަނީ ކޮންޓްރޯލް ކޮށްގެންނެވެ. އެހެންކަމުން ޑެލިވަރީގެ ޚިދުމަތުގައި ހުރި މައްސަލަތަކާއެކު، ރޯދައަށް ހަނދުބަލަން ވެފައިވާއިރު، ކާބޯތަކެތި ދަތިކަމެއްނެތި ލިބޭނެކަމާމެދު މިވަނީ ސުވާލު އުފެދިފައެވެ.\nކޮލަމް ކޮރޯނާވައިރަސް ރާއްޖެ ލޮކްޑައުން ރިޕޯޓް


vnews - AFC Cup ge bodhu Final ah New furaifi\nއޭއެފްސީ ކަޕްގެ ބޮޑު ފައިނަލަށް ނިއު ފުރައިފި\nއޭއެފްސީ ކަޕް ފުޓްބޯޅަ މުބާރާތުގެ ގްރޫޕް އީގެ ފަހު މެޗުގައި އިންޑިއާގެ އައިޒޯލް އެފްސީ އާއި ދެކޮޅަށް ކުޅޭ ބޮޑު މެޗަށް ނިއު ރޭޑިއަންޓް ސްޕޯޓްސް ކުލަބު ހޮނިހިރު ދުވަހުގެ ރޭ ފުރައިފިއެވެ.\nއޭއެފްސީ ކަޕްގެ ދެވަނަ ބުރަށް ދިޔުމަށް ޓަކައި މި މެޗުން ތިން ޕޮއިންޓް ނިއުއަށް ބޭނުންވާއިރު މިއީ އެޓީމަށް ބޮޑު ފައިނަލެއް ކަމަށް ޓީމުގެ ކޯޗު އޮސްކާ ބުރޮޒޮން އާއި ކުޅުންތެރިން ވެސް ދެކެއެވެ.\nއައިޒޯލް އާއި ނިއު އަންނަ ބުދަ ދުވަހު ބައްދަލު ކުރާއިރު މި މެޗުން މޮޅުވެ ދެވަނަ ބުރަށް ދިޔުމުގެ ފުރުސަތު ނިއުއަށް ވަނީ ހުޅުވިފައެވެ.\nއޭއެފްސީ ކަޕުގައި ނިއު ކުޅުނު ފަސް މެޗުގެ ތެރެއިން ހަތަރު މެޗުން މޮޅުވެ 12 ޕޮއިންޓާ އެކު އެ ޓީމު އޮތީ އެއް ވަނައިގަ އެވެ. އަނެއް ބުރަށް ދިއުމަށް ދެން އެ ޓީމަށް ބޭނުންވަނީ އައިޒޯލް އެފްސީ އަތުން މޮޅެކެވެ. އެކަމަކު އެ ދުވަހު ބެންގަލޫރާއި އަބަހާނީ ކުޅޭ މެޗުގެ ނަތީޖާ ނުކުންނަ ގޮތަކުން، އައިޒޯލް އަތުން ނިއު ބަލިވިޔަސް ނުވަތަ އެއްވަރުވިޔަސް ދެ ވަނަ ބުރުން ޖާގަ ލިބިދާނެ އެވެ.\nއައިޒޯލް އާއި ނިއު މާލޭގައި ބައްދަލު ކުރި މެޗު 3-1 އިން ނޮއު ކާމިޔާބު ކުރި އިރު އެ މެޗުގައި ނިއުގެ ކެޕްޓަން އަލީ އަޝްފާގް (ދަގަނޑޭ) ވަނީ ހެޓްރިކް ހަދާފައެވެ.\nބަންގްލަދޭޝްގެ ޑާކާ އަބަހާނީ އަތުން 5-1 މޮޅުވި މެޗަށް ފަހު ނިއުގެ ކޯޗު ބުނެފައި ވަނީ އެޓީމުން ދެން އޮތީ ފަހު ފައިނަލަށް ތައްޔާރުވުން ކަމަށާއި އެހެން ޓީމަކަށް ވިސްނުމެއް ނެތި ދެވަނަ ބުރަށް ދަތުރު ކުރަން ބޭނުން ވަނީ މަސައްކަތްކޮށްގެން، އައިޒޯލް ބަލިކޮށްގެން ކަމަށެވެ.\nއޭއެފްސީ ކަޕް ފުޓްބޯޅަ މުބާރާތުގައި ނިއުގެ ފަރާތުން މޮޅު ކުޅުމެއް މި އަހަރު ފެންނަމުންދާއިރު އެފްއޭފްސީ ކަޕްގައި މިދިޔަ އަހަރާއި ހަމަޔަށް ސައުތު އޭޝިއާގައި އެންމެ ކާމިޔާބު ޓީމަކީ ވެސް ނިއު އެވެ.\nމި މުބާރާތުގައި މިހާތަނަށް ނިއުގެ ދެ ކުޅުންތެރިއަކު ވަނީ ހެޓްރިކެއް ހަދައިފަ އެވެ. އައިޒޯލާ ދެކޮޅަށް މާލޭގައި ކުޅުނު މެޗުގައި އަލީ އަޝްފާގު (ދަގަނޑޭ) ހެޓްރިކެއް ހަދާފައިވާއިރު ޑާކާ އަބަހާނީ އާއި ދެކޮޅަށް މާލޭގައި ކުޅުނު މެޗުގައި އަލީ ފާސިރު (ސެންޓޭ) ވަނީ ހެޓްރިކް ހަދާފައެވެ. ސެންޓޭ ވަނީ މިހާތަނަސް މި މުބާރާތުގައި މި ފަހަރު ފަސް ލަނޑު ޖަހައިފަ އެވެ. މިއީ ސެންޓޭ އޭއެފްސީ ކަޕުގައި ހެދި ފުރަތަމަ ހެޓްރިކެވެ. ނިއު އަށް މި މުބާރާތުގައި އެންމެ ގިނަ ގޯލު ޖަހައިދިނީ ދަގަނޑޭ އެވެ. އޭނާ ވަނީ މިހާތަނަށް ހަ ގޯލު ޖަހައިފަ އެވެ.


Iran aa ehbasvumakun Israel hayyareh nuvaane: America\nއީރާންއާ އެއްބަސްވުމަކުން އިޒްރޭލު ހައްޔަރެއް ނުވާނެ: އެމެރިކާ\nއިޒްރޭލުގެ އެފް-35ގެ ފައިޓަރު ޖެޓެއް، އެއާޝޯއެއްގައި އަސްކަރީ ބާރުވެރިކަން ދައްކާލަނީ\nއީރާނާއެކު ނިއުކްލިއާ އެއްބަސްވުމެއް ހެދުމަކުން އިޒްރޭލުގެ ދެ އަތާއި ދެފައި ބަނދެވިގެން ނުދާނެ ކަމަށް އެމެރިކާއިން އިޒްރޭލަށް ކަނޑަ އަޅުއްވާފައި ހުންނަވާ ސަފީރު ވިދާޅުވެއްޖެ އެވެ.\nއެމެރިކާ އާއި އީރާނަށް އެއްބަސްވުމަކާ ހަމައަށް ދެވިއްޖެ ނަމަ ސަފީރު ވިދާޅުވި ގޮތުގައި އިޒްރޭލަށް ވުރެ ބޮޑު ފައިދާއެއް އެެހެން ގައުމަކަށް ނުކުރާނެ އެވެ.\nއޭނާ އަދި ވިދާޅުވީ އެމެރިކާ އާއި އީރާނުން ނިއުކްލިއާ އެއްބަސްވުމެއް ގާއިމުކުރަން ކުރަމުން ގެންދާ މަޝްވަރާތައް ކޮޅެއްގައި ނުޖެހި ފޭލިވި ނަމަ ވެސް އެންމެ ބޮޑު ފައިދާއެއް ކުރާނެ ގައުމަކީ އިޒްރޭލު ކަމަށެވެ.\nއެމެރިކާ ސަފީރު ވިދާޅުވީ ގޮތުގައި އިޒްރޭލު ތާއަބަދު ކުސްތެޅުން ރަނގަޅެއް ނޫނެވެ. އިޒްރޭލަކީ ހަތިޔާރާއި ކަނޑިއާއި ބަޑިއަށް ބަލާއިރު ގޮތް ހުސްވާ ވަރުގެ ގައުމެއް ނޫން ކަމަށް ވެސް އޭނާ ވިދާޅުވި އެވެ.\nއިޒްރޭލް ބުނާ ގޮތުން އިރާނާއެކު އެމެރިކާ ނިއުކްލިއާ އެއްބަސްވުމެއް ހަދައިފި ނަމަ އެއީ ނިއުކްލިއާ ބޮމެއް އުފައްދަން އިރާނަށް ލިބޭ ހިތްވަރެެކެވެ. އަދި އީރާނުން އެބޮން ބޭނުން ކުރާނީ އިޒްރޭލު އަންދާލަން ކަމަށް ވެސް އިޒްރޭލު ދެކެ އެވެ.\nއީރާނުން ނިއުކްލިއާ ހަތިޔާރު އުފައްދަން މަސައްކަތް ކުރާ ކަމަށް ބުނެ ސާބިތު ނުވާ އުޒުރުތަކެއް ދައްކައި އިޒްރޭލުން ކިތަންމެ ފަހަރަކު މިހާރު ވެސް ވަނީ އީރާނަށް އެތައް ގެއްލުމެއް ދީފަ އެވެ.\nއީރާންގެ ނިއުކްލިއާ މަރުކަޒުތަކަށް ސައިބާ ހަމަލާ ދިނުމާއި ޖާސޫސުން މެދުވެރިކޮށް އީރާންގެ ލިޔެކިޔުންތައް ވަގަށް ނެގުން ހިމެނެ އެވެ. އަދި އީރާންގެ ނިއުކްލިއާ ސައިންސްވެރިންނަށް ހަމާލާދީ ވަނީ މަރާފަ އެވެ.\nއިޒްރޭލު ބުނާ ގޮތުން އިޒްރޭލަށް ކަމުނުދާ ޒާތުގެ އެއްބަސްވުމެއް އެމެރިކާ އާއި އީރާނުން ހަދައިފި ނަމަ އިޒްރޭލު އެކަނިމާއެކަނި ނަމަވެސ އީރާނަށް ހަމަލާ ދޭނެ އެވެ.\nއިޒްރޭލަށް ހަމަލާ ދިނުމަކީ އީރާން ދެކޭ ހުވަފެނެއް ކަމަށް އިޒްރޭލު ބުނެ އެެވެ. އެ ހުވަފެން ހަގީގަތަށް ހެދުމުގައި އެމެރިކާދެ ދައުރާ މެދު އިޒްރޭލު ވަރަށް ކަންބޮޑުވާ ކަމަށް ވެސް އެމީހުން ބުނެ އެވެ.\nއެމެރިކާ އިޒްރޭލް އީރާން + މެދު އިރުމަތި ޕޮލިޓިކްސް\nގުދުސްގައި ކޮންސިއުލޭޓް ހުޅުވާނެ: އެމެރިކާ\nއީރާންގެ ބިމު އަޑީގައި އަސްކަރީ ޑްރޯން ގުދަނެއް


ޕިކްނިކަށް ދާނެ ރަށެއް ފަސް މަސް ތެރޭހިއްކުމަށް އެމްޓީސީސީއާ ހަވާލުކޮށްފި | Sandhaanu\nޕިކްނިކަށް ދާނެ ރަށެއް ފަސް މަސް ތެރޭހިއްކުމަށް އެމްޓީސީސީއާ ހަވާލުކޮށްފި\nމާލެ ކައިރީ ސަރަހައްދުން ޕިކްނިކަށްދާނެ ރަށެއް ތަރައްގީކުރުމުގެ ގޮތުން ފަސްމަސް ތެރޭ ކުޑަގިރި ފަޅު ހިއްކުމަށް އެމްޓީސީސީއާ ހަވާލުކޮށްފިއެވެ.\nޕްލޭނިން މިނިސްޓްރީގައި މިއަދު ބޭއްވި ރަސްމިއްޔާތެއްގައި އެމްޓީސީސީގެ ފަރާތުން އެގްރިމެންޓުގައި ސޮއިކުރައްވާފައި ވަނީ އެ ކުންފުނީގެ ސީއީއޯ އާދަމް އާޒިމް އެވެ. ޕްލޭނިން މިނިސްޓްރީގެ ފަރާތުން ސޮއި ކުރެއްވީ އެ މިނިސްޓްރީގެ ޑިރެކްޓަރު ޖެނަރަލް ފާތިމަތު ޝާނާ ފާރޫގެވެ.\nމި މަޝްރޫއަކީ ގާތްގަނޑަކަށް 41.4 މިލިއަން ރުފިޔާ ހަރަދުކުރމަށް ހަމަޖައްސާފައިވާ މި މަޝްރޫއުގެ ދަށުން އެރަށުގައި އަށް ހެކްޓަރުގެ ބިން ހިއްކުމަށް ވަނީ ނިންމާފަ އެވެ. އަދި 397.27 މީޓަރުގެ ބޮޑު ހިލައިގެ ބްރޭކްވޯޓާ އަކާއި، 428.32 މީޓަރުގެ ބޮޑު ހިލައިގެ ގްރޮއިންސް އެޅުން ވެސް ހިމެނެ އެވެ.\nޕިކްނިކް ދާ ރަށެއްގެގޮތުގައި ތަރައްގީކުރުމަށް ހަމަޖައްސާފައިވާ ބިން ހިއްކުމުގެ މި ޕްރޮޖެކްޓްގައި ކުޑަގިރި ފަޅުން ދެ ރަށް ހިއްކުމަށްވަނީ ހަމަޖެހިފައެވެ. އެއީ ދަތުރުދިއުމަށް އަށް ހެކްޓަރުގެ ރަށަކާއި، ފިނޮޅެއްގެ ގޮތުގައި ހަދާ 1.5 ހެކްޓަރުގެ ރަށެވެ.\nކުޑަގިރި ފަޅަކީ މާލެއާއި 10.5ކިލޯ މީޓަރު ދުރުގައި އޮންނަ ފަޅެކެވެ. އެއީ ފެރީގައި 30 ވަރަކަށް މިނެޓުން އަދި ލޯންޗުގައި 10 ވަރަކަށް މިނެޓުން ދެވޭ ހިސާބެވެ.\nޕިކްނިކަށް ދާނެ ރަށެއްގެ ގޮތުގައި ތަރައްގީކުރާ ކުޑަގިރި ބިން ހިއްކުމުގެ މަޝްރޫއާ މެދު އާންމުންގެ ހިޔާލު ހޯދަން ވެސް މިހާރު ވަނީ ހުޅުވާލާފަ އެވެ.


Noorul-islam.NET :: ނޫރުލްއިސްލާމްގެ ފަރާތުން އިންތިޒާމް ކޮށްގެން ބާއްވާ ޚާއްޞަ އޮންލައިން ދަރުސެއް މާދަމާރޭ - إن شاء الله Tweetނޫރުލްއިސްލާމްގެ ފަރާތުން އިންތިޒާމް ކޮށްގެން ބާއްވާ ޚާއްޞަ އޮންލައިން ދަރުސެއް މާދަމާރޭ - إن شاء اللهCategory » ޚަބަރު ތާރީޚް: 15 ޖޫން 2012\tލިޔުނީ : ނޫރުލްއިސްލާމް ނިއުސް ޓީމް\nނޫރުލްއިސްލާމްގެ ފަރާތުން އިންތިޒާމް ކޮށްގެން ބާއްވާ ޚާއްޞަ ދަރުސެއް މާދަމާރޭ (16 ޖޫން 2012 ވާ ހޮނިހިރު ދުވަހުގެރޭ) 8:15 ގައި ބޭއްވުމަށް ވަނީ ހަމަޖެހިފައެވެ. މި ދަރުސް ބޭއްވުމަށް ހަމަޖެހިފައިވަނީ އިންޓަނެޓް މެދުވެރިކޮށް ކޮންފަރެންސް ކޯލެއްގެ ގޮތުގައެވެ.<?xml:namespace prefix = o ns = "urn:schemas-microsoft-com:office:office" />\n"މަގޭ މަންމައާއި ބައްޕަ" މި މައުޟޫޢަށް ބޭއްވުމަށް ހަމަޖެހިފައިވާ މިދަރުސް ދެއްވުމަށް ހަމަޖެހިފައިވަނީ ޕެނަލްއަކުންނެވެ. ޕެނަލްގައި ތިއްބަވާނީ ނޫރުލްއިސްލާމްގެ އެޑިޓަރ އައްޝައިޚް މުޙައްމަދު އަނީލް އާއި ޑިޕިޔުޓީ އެޑިޓަރ އައްޝައިޚް ޢަބްދުﷲ ޞިއްދީޤް އާއި ޑިޕިޔުޓީ އެޑިޓަރ އައްޝައިޚް ޢަބްދުލްހާދީ ޙުސައިން އާއި އެޑިޓޯރިއަލް ބޯޑުގެ މެންބަރު އައްޝައިޚް މުޙައްމަދު ޢަފީފު އެވެ. މި ދަރުސްގައި ސްކައިޕް މެދުވެރިކޮށް ކޮންމެ ބޭފުޅަކަށްވެސް ބައިވެރިވެ ލެއްވޭނެއެވެ. ސްކައިޕް މެދުވެރިކޮށް ކޮންފަރެންސްގައި ބައިވެރިވެވޭނެ ގޮތް ތިރީގައި މިވަނީއެވެ. freeconferencecallhd.5308811400\nސްކައިޕް އިން މިޔޫޒާ އެޑް ކުރައްވާށެވެ.\nއެއަށްފަހު ކޯލް އޮންނަ ގަޑިއަށް މިޔޫޒާއަށް ގުޅުއްވާށެވެ.\nއަދި ކޯލް ގުޅުމަށްފަހު DIAL PAD ނެންގެވުމަށްފަހު ޕާޓިސިޕެންޓް ކޯޑު ޖެއްސެވުމަށްފަހު # އަށް ފިއްތާލާށެވެ. DIAL PAD ނެންގެވުމަށްޓަކައި، ސްކައިޕްގެ މެނޫއިން Call ނެންގެވުމަށްފަހު އޭމެނޫއިން Show Dial Pad ސިލެކްޓް ކުރައްވާށެވެ. އެއަށްފަހު، ޕާޓިސިޕެންޓް ކޯޑު ޖެއްސެވުމަށްފަހު # އަށް ފިއްތާލާށެވެ.\nކޮންފަރެންސްގައި ބައިވެރިވުމަށް ބޭނުންވާ ކޯޑު، ދަރުސް ފެށުމުގެ ގަޑިއެއްހާއިރު ކުރިން ފެށިގެން ނޫރުލްއިސްލާމް ވެބްސައިޓުންނާއި ނޫރުލްއިސްލާމްގެ ފޭސްބުކް ޕޭޖް އިން ފެނިވަޑައިގަންނަވާނެއެވެ.\nކޮންފަރެންސްގައި ސުވާލު ކުރެއްވުމަށް ބޭނުންވާ ފަރާތްތަކަށް ދަރުސްގެ ސުވާލާއި ޖަވާބުގެ ފުރުޞަތުގެ ގަޑީގައި ނޫރުލްއިސްލާމް ފޭސްބުކް ޕޭޖުން ބަލައިގަނެވޭނެއެވެ.


އިންސާނުންނަށް ކުރިމަތިވާ ކަންކަމާއި ގުޅިގެން ކުރަން ދީނުގައި ވަނީ ކުރަން ކަންތައްތަކެއް އަންގަވައިފައެވެ. އެިގެ ތެރޭގައި ތައުބާވުމާއި ފާފަކުރުން ހުއްޓައިލުމާއި އަޅުކަންކުރުން ގިނަކުރުމާއި ދުޢާކުރުމާއި ޞަދަޤާތް ކުރުމާއި އިސްތިޣްފާރުކުރުން ހިމެނެއެވެ.\nމިހުރިހާ ކަންކަމުގެ ތެރެއިން ވެސް އިސްތިޣްފާރުކުރުން ގިނަކުރުމަކީ އެންމެ މުހިންމު ޢަމަލުކަމަށް ޢިލްމުވެރިން ބަޔާން ކުރައްވަވަނީ އެކަމަށް ޙަދީޘްފުޅުތައް ހުރުމުންނެވެ.\nއެއިގެ ތެރެއިން އެއް ޙަދީޘްފުޅަކީ ގިނަގިންއިން އިސްތިޣްފާރުކުރާމީހާއަށް އޭނާއަށް ކުރިމަތިވެފައިވާ ކަންތަކުން ސަލާމަތްވެވޭނެ މަގެއް ﷲ ތައާލާ ދައްކަވާނެކަމަށް އޮތް ޙަދީޘްފުޅެވެ. މި ޙަދީޘްފުޅުން އެނގިގެންދަނީ އޭނާ އެދޭކަންތައް ކޮންމެވެސް މަގަކުން ﷲ ތަޢާލާ ހިންމަވައި ދެއްވަވާނެކަމެވެ.\n"ކޮންމެ މުޞީބާތެއް ކުރިމަތިވިނަމަވެސް، ކޮންމެ ކަމަކަށް ބޭނުންވި ނަމަވެސް އިސްތިޣްފާރުކުރުން ގިނަކުރުމަށްވުރެ ކުރަން ފައިދާހުރި ކަމެއް އެނގިވަޑައިގެންފައި ނެތް" ކަމަށް އިބްނަ ޢައްބާސް ވވިދާޅުވެފައިވާ ބަސްފުޅަކީވެސް މިކަމުގައި ފާހަގަކުރަންޖެހޭ ބަސްފުޅެކެވެ.\nމިކިޔައިދެނީ ދުނޔޭގެ އެންމެ ރަނގަޅު ފެންވަރުގެ 8 ޑޮކްޓަރުންނަށް ސިހުން ލިބިގެންދިއަ ކަމެއްގެ ވާހަކައެވެ. މިފަދަ ވާހަކަތައް ތަކުރާރުކޮށްވެސް މިކިޔައިދެނީ ގިނަ ބައަކު އެިއެކި ކަންކަން ޙާޞިލުކުރަން ބޭނުންވި ނަމަވެސް ޙާޞިލުނުކުރެވިގެން މާޔޫސްކަމުގައި އުޅޭތަން ފެންނާތީއެވެ. އެކަމުގެ ކަންބޮޑުވުންތައް ބަޔާންކުރަމުން ގެންދާތީއެވެ.\n4 ޤައުމެއްގެ 8 ޑޮކްޓަރުން ފަރުވާކުރުމަށްފަހު ބަލިވެ ނުއިންނާނެ ކަމަށްބުނި މޮރޮއްކޯއަށް ނިޞްބަތްވާ ޝާރުޖާގައި ދިރިއުޅޭ އަންހެނަކު އިސްތިޣްފާރުކުރަން ފެށިތާ4މަސް ނުވަނީސް ބަލިވެ އިނދެ ވަނީ ވިހައިފައެވެ. ވީހާފައިވަނީ އެއްމާބަނޑު3ކުދިންނެވެ.\nފިރިމީހާ މިޞުރުގެ ނޫހަކަށް ދިން ބަޔާނެއްގައި ބުނެފައިވަނީ ޔޫއޭއީ، އިންޑިއާ، ތައިލަންޑް އަދި ސައުދި އަރަބިޔާއިން ވެސް ދެމަފިރިން ބޭސްކުރި ކަމަށެވެ. އަދި އެ ކަމުގައި އެމީހުންނަށް 12 ވަރަކަށް އަހަރު އެ ޤައުމުތަކުގައި އެކި ފަހަރުމަތިން ހޭދަކުރެވުނު ކަމަށެވެ. އެތއް ފަރުވާއެއް ކުރުމަށްފަހު ކޮންމެ ޑޮކްޓަރަކުވެސް ބުނަނީ އަނބިމީހާއަކީ ދަރިމައި ނުވާނެ މީހެއް ކަމަށެވެ.\n"އަހަރެމެން ކައިވެނި ކުރީ އަނބިމީހާގެ އުމުރުން 23 އަހަރުގައެވެ. އަހަރެންގެ އުރުން 28 އަހަރުގައެވެ.2އަހަރުވީއިރުވެސް ކުއްޖަކު ނުލިބުނީމަ ޑޮކްޓަރަށް ދައްކަން ފެށީއެވެ. އަހަރެންގެ4ފިހާރަ ހުރެއެވެ. ލިބޭހައި އާމްދަނީއެއް ހޭދަކުރަމުން ދިއައީ އެކަމަށެވެ. ހަޤީޤަތުގައި ކުށްވެރިންނަކީ އަހަރެމެންނެވެ. އަހަރެމެންނަށް މިކަމުގަ ދީނީ ގޮތުން ފަރުވާ ކުޑަ ކުރެވުނީއެވެ. އަހަރެމެން މާޔޫސްވެ ގޮތް ހުސްވެގެން ތިއްބައި އަހަރެމެންނަށް ވިސްނައިދިނީ ވަޒީފާއަށް ގެނެވުނު ޕާކިސްތާނު މީހެކެވެ. އޭނާ ކިޔައިދިނީ އިމާމް ހަސަން އަލް ބަޝަރީގެ ބަސްފުޅާއި އިމާމް އަޙްމަދާއި ބައްދަލުވި އަބަދު އިސްތިޣްފާރުކުރުންމަތީގައި ހުންނަ މީހާގެ ވާހަކައެވެ.\nއޭނާ ކިޔައިދިނީ މީހަކު ކޮންމެ ކަމަކަށް ދަތިވެގެން ދިއަނަމަވެސް އިމާމް ހަސަން އަލް ބަޝަރީގެ ބަސްފުޅަކީ އިސްތިޣްފާރުކުރުން ގިނަކުރުން ކަމަށެވެ. އެއިގެ އިތުރުން އަބަދު އިސްތިޣްފާރުކުރުންމަތީގައި ހުންނަ މީހަކު އިމާމް އަހްމަދު އާއި ބައްދަލުވުމަށް އެދި ދުޢާކުރަމުން ދަނިކޮށް އޭނާގެ އަވަށަށް އިމާމް އަހްމަދަށް ވަޑައިގެންނެވުނު ގޮތާއި އޭނާގެ ބޭކަރީއަށް އިމާމް އަޙަމަދަށް ވަޑައިގެންނެވުނު ގޮތުގެ ވާހަކައެވެ. އަދި އެތަނުގައި ކަން ހިނގައި ދިއަ ގޮތުގެ ވާހަކައެވެ.\nއެމީހާ ކިޔައިދިން މިދެވާހަކައިން ޢިބްރަތް ޙާޞިލުކޮށް އަހަރެމެން އިސްތީޣްފާރުކުރަން ފެށީއެވެ. ލިބޭ ކޮންމެ ހުސްވަގުތެއްގައިވެސް އަހަރެމެން ދެމަފިރިން ކުރީ އެކަމެވެ. އެގޮތުގައި ތިބޭތާ4މަސް ފުރުނުތަނާ އާދައިގެ މަތިން އަންހެނުން ޑޮކްޓަރަށް ދެއްކުމުން ޓެސްޓްތައް ހަދާފައި ބުނީ ބަލިވެއިން ކަމަށެވެ. ދުވަސްފުރައި އަންހެނުން ވަނީ އެއްމާބަނޑު3އަންހެން ކުދިން ވިހައިފައެވެ.3ކުދިންނާއި އަނބިމީހާވެސް ޙާލުވެސް ހަމަ ﷲ ތަޢާލާގެ ރަހްމަތްފުޅުން ހަމަ މުޅިން ރަނގަޅެވެ."\nމިޞުރުގެ ނޫހެއްގައި ޝާއިއުކޮށްފައިވާ މިޚަބަރަށްފަހު ލިޔެފައިވެއެވެ.\nނިކަން ވިސްނައި ފިކުރުކޮށްބަލާށެވެ!4ޤައުމެއްގެ 8 ޑޮކްޓަރުންގެ ނިންމުން ﷲ ތަޢާލާ އެވަނީ ބަދަލުކޮށް ދެއްވަވައިފައެވެ. އިސްތިޣްފާރުކުރުމުގެ ބާރުގައެވެ. ހަމައެކަނި މައްސަލައަކީ އަހަރެމެންގެ ވިސްނުމުގެ މައްސަލައެކެވެ. އީމާންކަމާއި ދުރަށް ޖެހެވިފައިވާ ކަމެވެ. އަހަރެމެން އެދޭ ކަންކަން ޙާޞިލުވުން ލަސްވަމުން ދަނީ ހަމަ އަހަރެމެންގެ ސަބަބުންނެވެ. ﷲ ތަޢާލާއަށް ކުރެވޭ އިތުބާރު ކުޑަކުރެވޭތީއެވެ.\nމިކަމަށް ބެލި ނަމަވެސް ޑޮކްޓަރީ ފަރުވާ ހޯދުމަކީ މައްސަލައެއް ނޫނެވެ. އެކަން ކުރަންވެސް ޖެހޭނެއެވެ. އެކަން ކުރުމާއިއެކުވެސް އެންމެ މުހިންމީ ﷲ ތަޢާލާގެ ޙަޟްރަތުގައި ދުޢާކުރުމެވެ. އާދޭސް ދެންނެވުމެވެ. ވީހައި ގިނައިން އިސްތިޣްފާރު ކުރުމެވެ. ހިތާމައަކީ މީސްތަކުން އެކަންކަމަށް ދޭ ސަމާލުކަން ކުޑަވުމެވެ.\nއަދިވެސް ވިސްނައިލާށެވެ! އިސްތިޣްފާރު ކުރަމުން ދިއަ މީހާގެ އަވަށަށް އިމާމް އަހްމަދަށް ވަޑައިގެންނެވުނީއެވެ. މިސްކިތުގައި އިންނަވަނިކޮށް މިސްކިތުން ބޭރުކޮށް މަގުމައްޗަށްވެސް ނެރެލީއެވެ. އިސްތިޣްފާރުކުރަމުން ދިއަ މީހާގެ ކުރިމައްޗަށެވެ. މިކަމުންވެސް އެނގިގެންދަނީ އިސްތިޣްފާރު ކުރުމުގެ ހުރި ބާރެވެ!\nރަނގަޅަށް ވިސްނައިލާށެވެ. އަހަރެމެންގެ މައްޗަށް މުޞީބާތެއް ނާންނާނެ އޮތީ ދެކަމެކެވެ. އެއް ކަމަކީ ރަސޫލް (ﷺ) އަރިއަހުގައިވުމެވެ. މިއަދަކު ރަސޫލް ﷺ އެއް ނެތެވެ. އޮތީ އިތުރު އެކަލޭގެފާނުގެ ސުންނަތެވެ. ދެވަނަ ކަމަކީ އިސްތިޣްފާރުކުރުންމަތީގައި ތިބުމެވެ.\nއިޚްލާޞްތެރިކަމާއިއެކު އިސްތިޣްފާރުކުރުން މަތީގައި ދެމި ތިއްބައި އަހަރެމެންގެ މައްޗަށް އެއްވެސް މުޞީބާތެއް ނުފޮނުއްވަވާނެތެވެ. މުޞީބާތެއް ކުރިމަތިވި ނަމަވެސް އެކަމަކުން ސަލާމަތް ކުރައްވަވާނެތެވެ.\nއިސްތިޣްފާރުކުރުންމަތީގައި ދެމިހުރުމުން ހަމަ އެކަނި މުޞީބާތްތަކުން ސަލާމަތް ކުރައްވަވާނީ އެއް ނޫނެވެ. ދިމާވާ ކޮންމެ ދަތިކަމަކުން ސަލާމަތް ކޮށްދެއްވަވާނެތެވެ. އޮތީ އިސްތީޣްފާރު ކުރުން ގިނަކުރި ވަރެކެވެ. އިސްތިޣްފާރު ކުރުމަކީ ފާފަތައް ފުއްސަވައި ދެއްވެވުން އެދި ﷲ ތަޢާލާއަށް ދެންނެވުމެވެ.\n3 އޭޕްރީލް 2021


3 vana faharah Dheebaja massala Supreme Court gai fashaifi\nތިންވަނަ ފަހަރަށް ދީބާޖާ މައްސަލަ ސުޕްރީމް ކޯޓުގައި ފަށައިފި\nދީބާޖާ އިންވެސްޓްމެންޓް ތަމްސީލުކުރާ ވަކީލުން ސުޕްރީމް ކޯޓުގައި ވާހަކަދައްކަވަނީ\nދީބާޖާ އިންވެސްޓްމެންޓަށް ލިބުނު ގެއްލުމުގެ ބަދަލަށް 348 މިލިއަން ރުފިޔާ ދިނުމުގެ މައްސަލަ ތިން ވަނަ ފަހަރަށް މިއަދު ސުޕްރީމް ކޯޓުގައި ފަށައިފި އެވެ.\nދެހާސް ދިހަވަނަ އަހަރުގެ ތެރޭގައި ދީބާޖާ އިންވެސްޓްމަންޓް ކުންފުންޏަށް ނ. އަތޮޅާއި ރ. އަތޮޅާއި ބ. އަތޮޅު އަދި ޅ. އަތޮޅުގެ ދަތުރުފަތުރު ހިދުމަތް ދޭން ހަވާލުކުރި އެވެ. ނަމަވެސް އެ އެއްބަސްވުމުގެ ދަށުން އޭރުގެ ޓްރާންސްޕޯޓް މިނިސްޓްރީން ފުރިހަމަކޮށް ދޭން ޖެހޭ ކަންކަން ފުރިހަމަ ނުކޮށް 2013 ވަނަ އަހަރު އެއްބަސްވުން ވަނީ ބާތިލު ކޮށްފަ އެވެ.\nއެ އެއްބަސްވުން ބާތިލުކުރުން، ދީބާޖާއިން ސިވިލް ކޯޓަށް ހުށަހެޅި މައްސަލައިގައި ގެއްލުމުގެ ބަދަލަށް ދައުލަތުން އެ ކުންފުންޏަށް 348 މިލިއަން ރުފިޔާ ދިނުމަށް ހުކުމްކުރި އެވެ. އެ ހުކުމް ހައިކޯޓުގައި އިސްތިއުނާފްކުރުމުން މައްސަލަ ނިންމާފައި ސިވިލް ކޯޓުގެ ހުކުމް ބާތިލުކުރުމަށެވެ.\nއޭގެ ފަހުން އެ މައްސަލަ ހިފައިގެން ދީބާޖާއިން ފުރަތަމަ ފަހަރަށް ސުޕްރީމް ކޯޓަށް ދިޔަ އެވެ. ކުރީގެ ރައީސް މުހައްމަދު ނަޝީދުގެ ވެރިކަމުގައި ހެދި އެއްބަސްވުމެއް އޭގެ ފަހުން އުވާލި މައްސަލާގައި ލިބުނު ގެއްލުމުގެ ގޮތުގައި ދީބާޖާ އިންވެސްޓްމެންޓް ޕްރައިވެޓް ލިމިޑެޓަށް ބަދަލު ނަގައިދިނުމަށް ސުޕްރީމް ކޯޓުން 2019 ވަނަ އަހަރު ހުކުމް ކުރި އެވެ. ނަމަވެސް ދައުލަތުން އެ ހުކުމް ރިވިއުކުރުމަށް އަލުން އެ ކޯޓަށް ހުށަހެޅުމުން ފަހުން އެ ކޯޓުން ނިންމާފައި ވަނީ އެ ހުކުމް ބާތިލު ކުރުމަށެވެ.\nސުޕްރީމް ކޯޓުން ހައިކޯޓުގެ ނިންމުން ބާތިލުކޮށްފައިވަނީ އިސްތިއުނާފްގެ މުއްދަތު ހަމަވެފައި ވަނިކޮށް މައްސަލަ ހުށަހެޅުމުން ކަމަށްވާތީ ހައިކޯޓުގެ ނިންމުން ދެމެހެއްޓޭނެ ކަމަށް އެ ކޯޓުން މިދިޔަ އޭޕްރީލް މަހު ކުރި ހުކުމްގައި ބުންޏެވެ. އަދި އެ ނިންމުން އަލުން ސުޕްރީމް ކޯޓުގައި އިސްތިއުނާފް ކުރެވޭނެ ކަމަށެވެ.\nއެހެންކަމުން ހައިކޯޓުން ސިވިލް ކޯޓުގެ ހުކުމް ބާތިލުކޮށްފައިވާ މައްސަލަ ދީބާޖާގެ ފަރާތުން އަނެއްކާ ސުޕްރީމް ކޯޓުގައި ވަނީ އިސްތިއުނާފްކޮށްފަ އެވެ. މިއީ މި މައްސަލަ ސުޕްރީމް ކޯޓުގައި ބަލާ ތިންވަނަ ފަހަރެވެ.\nމިއަދު ފެށި މި މައްސަލައިގެ ޝަރީއަތުގައި ދީބާޖާގެ ފަރާތުން ވަނީ ހަ އިސްތިއުނާފީ ނުކުތާއެއް ހުށަހަޅާފަ އެވެ. އިސްތިއުނާފީ ނުކުތާތައް ބޮޑަށް ރިއާޔަތްކޮށްފައި ވަނީ، ދައުލަތުން މުއްދަތު ފަހަނައަޅާ ދިޔަފަހުން ހައިކޯޓުގައި ދަށު ކޯޓުގެ ނިންމުން އިސްތިއުނާފްކޮށްފައި އޮތް އަތުމާއި ގުޅޭ ގޮތުންނެވެެ.\nއެގޮތުން އިސްތިއުނާފީ ނުކުތާތަކުގައި ހައިކޯޓުން އެ މައްސަލަ ބަލައިފައި ވަނީ ގާނޫނާ ހިލާފަށް ކަމަށް ވަނީ ފާހަގަކޮށްފަ އެވެ. ދަށު ކޯޓުގެ ހުކުމް ދައުލަތުން ހައިކޯޓުގައި އިސްތިއުނާފްކޮށްފައި ވަނީ އިސްތިއުނާފް މުއްދަތު ހަމަވެފައި ވަނިކޮށް ކަމަށް ދީބާޖާގެ ވަކީލް މުހައްމަދު ހަލީމް ފާހަގަކުރެއްވި އެވެ. އެކަން އެހެން ވެފައި ވަނީ އަމިއްލަ ބާރު ނުފޯރާ ކަމެއް މެދުވެރިވެގެންކަން ދައުލަތުން ހައިކޯޓުގައި ސާފުކޮށްދީފައި ނުވާ ކަމަށެވެ.\nމުއްދަތު ފަހަނައަޅާ ދިއުމަށްފަހު މައްސަލަަ އިސްތިއުނާފްކުރުމުން ހައިކޯޓުގެ ހުކުމަށް ވެސް އަސަރު ކުރާނެ ކަމެއް ކަމަށް ބަޔާންކޮށް އިސްތިއުނާފީ ނުކުތާއެއް އެކުންފުނިން ވަނީ ހުށަހަޅާފަ އެވެ. އަދި ދީބާޖާ އާއި ޓްރާންސްޕޯޓް މިނިސްޓްރީއާ ދެމެދު ވެފައިވާ އެއްބަސްވުމަކީ އިދާރީ އެއްބަސްވުމެއް ކަމަށް ހައިކޯޓުން ނިންމާފައި ވަނީ ގޯސްކޮށް ކަމަށް ވެސް ވަކީލް ވަނީ ފާހަގަކުރައްވާފަ އެވެ.\nމި މައްސަލައިގެ މިއަދުގެ އަޑުއެހުމުގައި ދީބާޖާގެ ފަރާތުން ވަނީ ހުރިހާ އިސްތިއުނާފީ ނުކުތާއެއް ހުށަަހަޅާ ނިންމައިލާފަ އެވެ. ދެން އޮންނަ އަޑުއެހުމެއްގައި އޮންނާނީ ދައުލަތުގެ ފަރާތުން ރައްދު ދިނުން ކަމަށް ރިޔާސަތުގައި އިންނެވި ފަނޑިޔާރު އަލީ ރަޝީދު ހުސައިން ވިދާޅުވި އެވެ.\nމި މައްސަލަ ސުޕްރީމް ކޯޓުގައި ބައްލަވަނީ ފަނޑިޔާރު އަލީ ރަޝީދު ހުސައިން އާއި ފަނޑިޔާރު މަހާޒު އާލީ ޒާހިރު އަދި ޑރ. މުހައްމަދު އިބްރާހީމް އެވެ.\nސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް ހައިކޯޓް + ސިވިލް ކޯޓް މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން ދީބާޖާ މައްސަލަ ދީބާޖާ އިންވެސްޓްމެންޓް\nދީބާޖާ މައްސަލަ: ދެން އޮތީ ހުލާސާ ބަޔާން އިއްވުން\nދީބާޖާ މައްސަލަ ހުކުމާ ހަމައަށް


Vaccine jehun dhashah, kanboduvaanvee kihaa varakah? | Mihaaru\nމާލޭގައި ކުޑަކުއްޖެއްގެ ގަޔަށް ވެކްސިން ޖަހަން މީހަކު ތައްޔާރުވަނީ: ވެކްސިން ދެވޭ ކުދިންގެ އަދަދު ވަނީ ދަށަށް ގޮސްފައި. --ފޮޓޯ: ހުސެން ވަހީދު/ މިހާރު\n17 އެޕްރީލް 2019 - 07:42 52 comments\nމިދިޔަ ފެބްރުއަރީ މަހު ހެލްތު މިނިސްޓްރީން ނެރުނު މޯލްޑިވްސް ޑިމޮގްރެފިކް ހެލްތު ސާވޭ (އެމްޑީއެޗްއެސް) 2016-2017 ދައްކާ ގޮތުން ރާއްޖޭގައި އަސާސީ ވެކްސިންތައް ފުރިހަމަކުރާ ކުދިން މަދުވެ، އެއްގޮތަކަށް ވެސް ވެކްސިން ނުޖަހާ ކުދިން ވަނީ އިތުރުވެފަ އެވެ. އެގޮތުން، އެ ސާވޭ ފުރަތަމަ ހެދި 2009އާ އަޅާބަލާ އިރު، އުމުރުން އެއް އަހަރާއި ދެ އަހަރާ ދެމެދުގެ ކުދިންގެ ތެރެއިން، އަސާސީ ވެކްސިންތައް ޖަހާފައިވާ ކުދިންގެ ނިސްބަތް 16 ޕަސެންޓް ދަށަށް ގޮސްފައިވާ އިރު ވެކްސިން ނުޖަހާ ކުދިން ވަނީ ގާތްގަނޑަކަށް އަށް ޕަސެންޓް އިތުރުވެފަ އެވެ.\nއުމުރުން ދެ އަހަރާއި ތިން އަހަރާ ދެމެދުގެ ކުދިން ވެސް އަސާސީ ވެކްސިންތައް ފުރިހަމަކޮށްފައިވާ އަދަދު ވަނީ 87 ޕަސެންޓުން 79 ޕަސެންޓަށް ދަށަށް ގޮސްފަ އެވެ.\nމި ތަފާސްހިސާބުން، އާއްމު ސިއްހަތުގެ މާހިރުންނަށް އިވިވަޑައިގަންނަވަނީ ނުރައްކަލުގެ ރަނގަބީލެކެވެ.\n"ސީރިއަސް މައްސަލައަކީ ވެކްސިން ނުޖަހާ ތިބި ކުދިންނަށް ބަލިތައް ޖެހުމުގެ ނުރައްކާ އޮތްކަން. އެފަދަ ކުދިން ގިނަވާ ވަރަކަށް، އައުޓްބްރޭކެއް އައުމުގެ ނުރައްކާ ދާނީ ބޮޑުވަމުން،" ކުރީގެ ހެލްތު މިނިސްޓަރު ޑރ. އަހުމަދު ޖަމްޝީދު ކަންބޮޑުވުން ފާޅުކުރެއްވި އެވެ.\nހުރިހާ ތަނެއްގައި ވެސް ދަށަށް\nރާއްޖޭގެ އެކި ސަރަހައްދުތަކަށް ވަކިވަކިން ބަލާ އިރު ވެސް ވެކްސިންގެ ހާލަތަށް އައިސްފައި ވަނީ އެއްކަހަލަ ބަދަލެކެވެ.\nއަސާސީ ވެކްސިންތަކުގެ ތެރޭގައި ހިމެނޭ ބީސީޖީ، ޑީޕީޓީ، ޕޯލިއޯ އަދި ހިމަބިހި ވެކްސިންގެ ޑޯޒްތައް ފުރިހަމަކޮށްފައިވާ 1-2 އަހަރުގެ ކުދިންގެ އަދަދު، 2009އާ އަޅާބަލާ އިރު، އެންމެ ދަށަށް ގޮސްފައިވަނީ (29 ޕަސެންޓް) އެންމެ ދެކުނުގެ ހަތަރު އަތޮޅުގަ އެވެ. ވެކްސިން ޖަހާފައިވާ އެ އުމުރުގެ ކުދިން އެންމެ ގިނަ ކަމަށް ފަހުގެ ސާވޭގައި ދެއްކީ މާލޭގަ އެވެ. އެކަމަކު އެމްޑީއެޗްއެސްގެ ރިޕޯޓުގައި ބުނެފައިވާ ގޮތުގައި މާލެ އިން ސާވޭގައި ބައިވެރިކުރި ކުދިން މަދުކަމުން އެއީ އެންމެ ބަރާބަރު އަދަދު ކަމަކަށް ނުވާނެ އެވެ.\nއެމްޑީއެޗްއެސްގެ ދެ ދިރާސާ އަޅާބަލާ އިރު ވެކްސިން ނުޖަހާ ކުދިންގެ އަދަދު އެންމެ ބޮޑަށް އިތުރުވީ (16 ޕަސެންޓް) "މެދު އުތުރު" ސަރަހައްދު ކަމަށް ބަލާފައިވާ ހަތަރު އަތޮޅުގަ އެވެ. ނ، ރ، ބ، އަދި ޅ. ގައި ކުރިން އެ ނިސްބަތް ހުރީ ސުމެއްގަ އެވެ. ވެކްސިން ނުޖެހުމުގެ މައްސަލަ އެންމެ ކުޑަ ކަމަށް ފާހަގަކުރެވެނީ އެންމެ އުތުރުގެ ތިން އަތޮޅުގަ އެވެ. ހއ، ހދ، އަދި ށ. ގައި އެފަދަ ކުދިންގެ ނިސްބަތް އިތުރުވެފައިވާ ކަމަށް ދައްކަނީ މާލެ އަށް ވުރެ ވެސް ކުޑަކޮށެވެ.\n"މި ޓްރެންޑް މި ގޮތަށް ކުރިއަށްދާ ކަމަށް ވަންޏާ އަޅުގަނޑުމެން އެތަކެއް އަހަރު ފަހަތަށް ހިނގައިދާނެ. ނައްތާލެވިފައި އަދި ކޮންޓްރޯލްކުރެވިފައިވާ އެތައް ބައްޔެއް އަނބުރާ އަތުވެދާނެ."\nވެކްސިން ޖަހަން ޖެހޭ އުމުރުގައި ވެކްސިން ފުރިހަމަކޮށްފައިވާ 1-2 އަހަރުގެ ކުދިންގެ އަދަދު 2016-17ގައި ހުރީ 76 ޕަސެންޓުގަ އެވެ. އަދި އުމުރުން 2-3 އަހަރުގެ ކުދިންގެ ތެރެއިން އުމުރާ ގުޅޭ ގޮތަށް ވެކްސިން ފުރިހަމަކޮށްފައިވާ ނިސްބަތަކީ 65 ޕަސެންޓެވެ.\nއުމުރުން 1-2 އަހަރުގެ ކުއްޖަކަށް އުމުރާ ގުޅޭ ގޮތަށް ވެކްސިން ދީފައިވާ ކަމަށް ބަލަނީ އަސާސީ ވެކްސިންތަކުގެ އިތުރުން، އުފަންވުމާ އެކު ހެޕްބީގެ ޑޯޒެއް ދީފައިވާ ނަމަ އެވެ. އަދި 2-3 އަހަރުގެ ކުއްޖަކަށް އެކަން ފުރިހަމަވެއްޖެ ކަމަށް ބަލަނީ 1-2 އަހަރުގެ ކުއްޖަކަށް އުމުރާ އެކަށީގެންވާ ގޮތަށް ދޭން ޖެހޭ ހުރިހާ ވެކްސިންތަކެއްގެ އިތުރުން ހިމަބިހި ނުވަތަ އެމްއެމްއާރު ވެކްސިންގެ ދެވަނަ ޑޯޒެއް ދީފައިވާ ނަމަ އެވެ.\nއުމުރުން 1-2 އަހަރުގެ ކުދިންގެ ވެކްސިން ކާޑު، ސާވޭކުރި މީހުންނަށް ދެއްކި އަދަދު ވެސް ވަނީ 89 ޕަސެންޓުން 81 ޕަސެންޓަށް ދަށަށް ގޮސްފަ އެވެ.\nކުދިން ގޮވައިގެން ވެކްސިން ޖަހަން ދިޔަ ބަޔަކު ދަމަނަވެށީގައި މަޑުކޮށްގެން. ފޮޓޯ: ހުސެން ވަހީދު/ މިހާރު\nމި ވަރު ބަދަލެއް އައީ ކީއްވެ؟\nކުޑަކުދިންގެ ޑޮކްޓަރު އަހުމަދު ފައިސަލް ވިދާޅުވާ ގޮތުގައި ވެކްސިން ޖަހާ ކުދިންގެ އަދަދު ދަށަށް ދިޔުމުގެ ފަހަތުގައި ލަފާކުރެވޭ ގިނަ ސަބަބުތަކެއް ވެ އެވެ. އޭގެ ތެރެއިން މައިގަނޑު ދެ ކަމެއް އޭނާ ފާހަގަކުރައްވަ އެވެ. އެއީ ވެކްސިން ޖެހުން ލަސްކުރުމާއި އެކި ކަހަލަ ގޯސް ހީތަކަށް ބިނާކޮށް ވެކްސިން ޖަހަން ފަސްޖެހުން ނުވަތަ ދެކޮޅުވުމެވެ.\nރާއްޖޭގައި ހުރިހާ ބާވަތެއްގެ ވެކްސިނާ ދެކޮޅު ކަމަށް ގިނައިން ފާހަގަކުރެވެނީ، ޑރ. ފައިސަލް ވިދާޅުވި ގޮތުގައި، ދީނީ ސަބަބު ދައްކާ މީހުންނެވެ.\n"ނުރަނގަޅު ވިސްނުމެއް ގެންގުޅޭތީ މި ގޮތަށް ދެކޮޅުހަދަނީ. އަޅުގަނޑުމެންނަށް ބުނެވޭނީ ރަނގަޅު މަސްދަރުތަކުން މައުލޫމާތު ހޯދާށޭ. ރަނގަޅު ދީނީ އިލްމުވެރިން ގާތު އައްސަވައިގެން އެކަން ކުރިއަށް ގެންދަވާށޭ،" އޭނާ ވިދާޅުވި އެވެ.\nREPORT: MR vaccine aai autism aa gulhumeh nei https://t.co/KR2MThqm4j\n— Mihaaru (@Mihaarunews) March 1, 2017\nއެހެނިހެން ކުށް ގަބޫލުކުރުންތަކާ ހެދި ވަކިވަކި ވެކްސިންތަކާ ދެކޮޅު މީހުން ވެސް ރާއްޖޭގައި ގިނަ އެވެ. މި ފަހުން ހިންގި ވެކްސިން ޕްރޮގްރާމްތަކާ އެކު، ވެކްސިނަކީ ނުކުޅެދުންތެރިކަމާއި ބޮޑެތި ބަލިތައް މެދުވެރިކުރުވާ އެއްޗެއް ކަމަށް ބުނެ ސޯޝަލް މީޑިއާގައި މީހުން ވާހަކަދެއްކި އެވެ. ޑރ. ފައިސަލް ފާހަގަކުރައްވާ ގޮތުގައި ހެއްކެއް ނެތި ދައްކާ އެފަދަ ވާހަކަތަކުގައި ހަގީގަތެއް ނެތަސް، އެ އަޑުތައް އިވިގެން، ދަރިންނަށް ވެކްސިން ދޭން ބިރުގަންނަ މައިންބަފައިން ވެސް އުޅެ އެވެ.\nވެކްސިން ޖެހުން ލަސްކުރުމަކީ ވެސް ސަބަބަކަށް ވެދާނެކަން ފާހަގަކުރައްވަމުން ޑރ. ފައިސަލް ވިދާޅުވީ ވެކްސިން ޖަހަން ޖެހޭނީ ކަނޑައަޅާފައި އޮންނަ އުމުރަށް ބަލައިގެން ކަމަށެވެ.\n"އުމުރާ ގުޅުވައިގެން ވެކްސިން ޖަހަން ޖެހޭނީ. އެ ގޮތަށް އުމުރު ކަނޑައަޅާފައި ހުންނަނީ ސައިންޓިފިކަލީ ބަލާފައި،" އޭނާ ފާހަގަކުރެއްވި އެވެ.\n"ކުޑައިރު ބަލި ޖެހިއްޖެއްޔާ ބަލިވުމާއި މަރުވުމުގެ ނުރައްކާ ބޮޑުވާނެ. ވެކްސިން ނުޖަހާ ލަސްކޮށްފައި ހުއްޓާ ބަލި ޖެހިއްޖެއްޔާ އައިސީޔޫގައި ބާއްވަން ޖެހިދާނެ، ނުވަތަ ފުރާނަ އަށް ނުރައްކާވެދާނެ."\nޑޮކްޓަރު އިތުރަށް ވިދާޅުވި ގޮތުގައި ގްރޭޑް އެކަކަށް ޝަރުތު ހަމަވަނީ ކަނޑައަޅާފައިވާ ވެކްސިންތަކެއް ފުރިހަމަކުރުމުން ކަމަށް ވިޔަސް ވެކްސިން ޖަހާފައި ނެތް ކުދިން ވެސް ސްކޫލްތަކަށް ވައްދަ އެވެ. އަދި އޭނާ ދެކެވަޑައިގަންނަވާ ގޮތުގައި ކުދިން ވަރަށް ހަގު އިރު މިހާރު ސްކޫލަށް ވައްދާތީ އެ އުމުރު ދަށްކުރަން ވެސް ޖެހެ އެވެ.\n"ސްކޫލްތަކުން [ވެކްސިން ޖަހާފައި ހުރިތޯ] ނުބަލާ ނުވަތަ މިސްވެފައި ހުރޭ،" ފައިސަލް ވިދާޅުވި އެވެ.\n"މިހާރު ސްކޫލަށް މި ވައްދަނީ ވަރަށް އަވަހަށް. އެކަމަކު ވެކްސިން ޖަހަން މި އޮންނަނީ ގްރޭޑް އެކަކާ ހިސާބުން. އެހެންވީމާ އެ ސިޔާސަތު ބަދަލުކުރަން ވެސް އެބަ ޖެހޭ."\nއެތައް ތަނެއް ފަހަތަށް ހިނގައިދާނެ\nވެކްސިން ދޭ މިންވަރު ދަށަށް ދާ ބައެއް ގައުމުތަކުގައި ކުރީގެ ބައެއް ބަލިތައް އަލުން ދަނީ ފެންނަމުންނެވެ. އެމެރިކާގައި މިހާރު ހިމަބިހި ފެތުރިގެން އުޅޭ މައްސަލައަކީ ވެސް އޭގެ މިސާލެކެވެ. ރާއްޖެ ވެސް އެފަދަ ހާލަތަކަށް ހިނގައިދާނެ ކަމުގެ ބިރު ސިއްހީ މާހިރުން އިހުސާސްކުރައްވަ އެވެ. އެ ބޭފުޅުން ފާހަގަކުރައްވާ ގޮތުގައި އަމިއްލަ އަށް ބަލިން ރައްކާތެރިވުމުގެ އިތުރުން އެހެން މީހުން ސަލާމަތްކުރުމަށްޓަކައި ވެސް ވެކްސިން ޖެހުމަކީ ކޮންމެ މީހެއްގެ ވެސް ޒިންމާއެކެވެ.\n"ބަލިތައް އަދިވެސް އާއްމު. ދިވެހިން ގޮސް އުޅޭ އޭޝިއާގެ ގިނަ ގައުމުތަކުގައި އަދިވެސް ހިމަބިހި އެބަ އުޅޭ. ބަލި ނައްތާލެވިފައި ހުރި ގައުމުތަކުން ވެސް އަނެއްކާވެސް ބަލި އެބަ ފެނޭ. ހިމަބިހި، ކަރުފޮޅު އަދި ހޯއްގޮވާ ކެއްސުމުގެ އައުޓްބްރޭކްތައް،" ޑރ. ފައިސަލް ވިދާޅުވި އެވެ.\n"ވަރަށް ގިނަ ބަލިތައް މިހާރު ނުފެންނަނީ ވެކްސިންގެ ސަބަބުން. އެކަމަކު އެ ބަލިތައް ނުފެންނާތީ، ބަލިން ރައްކާތެރިވުމުގެ މުހިއްމުކަން މީހުންނަކަށް އިހުސާސެއް ނުކުރެވޭ."\nރާއްޖޭގައި ވެކްސިން ޖަހަން ފެށީ 1967ގައި ވާބަލި ވަރަށް ބޮޑަށް ފެތުރިގެން ދިޔުމާ ގުޅިގެންނެވެ. އޭރު މާލޭގެ ސްކޫލްތަކުގެ ދަރިވަރުންނަށް އެކި ފަހަރު މަތިން ވެކްސިން ދިނެވެ. މުޅި ރާއްޖެ އަށް އަމާޒުކޮށްގެން ވެކްސިން ދިނުމުގެ ޕްރޮގްރާމެއް ފުރަތަމަ ފަހަރަށް ހިންގީ 1976ގަ އެވެ. އެއާ އެކުއެކީގައި ކުރިއަށް ގެންދިޔަ، ޓީބީ އާއި ޖުޒާމް ބަލީގެ ސާވޭތައް 1980ގައި ނިންމާލި އިރު ވެކްސިންދިނުން މެދުކަނޑާލި އެވެ. އެ ޕްރޮގްރާމް އަލުން ފެށީ 1985ގަ އެވެ.\nރަށްރަށުގެ ސިއްހީ މަރުކަޒުތަކުގައި ވެކްސިން ޖަހައިދޭން ފެށުމާ ގުޅިގެން، ވެކްސިން ދެވޭ މިންވަރު ވަރަށް ބޮޑަށް އިތުރުވި އެވެ. އަދި ރާއްޖެ އިން ވަނީ، ވެކްސިން ލިބިފައިވާ ކުދިންގެ އަދަދު ހުންނަން ޖެހޭ މިންވަރަށް ގެންގޮސް، "ޔުނިވާސަލް އިމުނިޒޭޝަން" އަމާޒު 1989ގައި ހާސިލްކޮށްފަ އެވެ. ވެކްސިން ޖަހާފައި ނެތް ނަމަ ގްރޭޑް އެކަކަށް ނުވައްދާ ގޮތަށް ތައުލީމީ ސިޔާސަތު ކަނޑައެޅީ ވެސް ވެކްސިން ލިބިފައިވާ ކުދިންގެ މަތީ އަދަދު ދަމަހައްޓާށެވެ.\nހަރުދަނާ ވެކްސިން ޕްރޮގްރާމަކާ އެކު، ރާއްޖެއަކީ ވެކްސިންގެ އެހީގައި ބަލިތަކުން ރައްކާތެރިކަން ހޯދުމުގެ ނަމޫނާ ގައުމެކެވެ. ކަށިވިދުރި، ވާބަލި، ކަރުފޮޅު، ހޯއްގޮވާ ކެއްސުން އަދި ހިމަބިހި ފަދަ ނުރައްކާތެރި ބަލިތައް ރާއްޖެ އިން ނައްތާލެވުނީ ވެކްސިން ދީގެންނެވެ. މައިންނާއި ޅަދަރިންނަށް ނުރައްކާ ބޮޑު އިދިފުށަށް ދަމާ ބަލިން ވެސް ވަނީ ރައްކާތެރިވެވިފަ އެވެ.\nއެކަމަކު އެފަދަ ބަލިތައް އަނެއްކާވެސް ތަހައްމަލްކުރަން ޖެހިދާނެ ކަމާ މެދު ވިސްނަން ވެއްޖެކަން ތަފާސްހިސާބުން އެބަ އެނގެ އެވެ.\n"މި ޓްރެންޑް މި ގޮތަށް ކުރިއަށްދާ ކަމަށް ވަންޏާ އަޅުގަނޑުމެން އެތަކެއް އަހަރު ފަހަތަށް ހިނގައިދާނެ. ނައްތާލެވިފައި އަދި ކޮންޓްރޯލްކުރެވިފައިވާ އެތައް ބައްޔެއް އަނބުރާ އަތުވެދާނެ،" ޑރ. ޖަމްޝީދު އިންޒާރުދެއްވި އެވެ.\nއިތުރު ލިޔުންތައް ސިއްހަތު ވެކްސިން ދިނުން ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ


Masverinnah hama agu dhinumugai saabithuve onnaane: MIFCO\nމަސްވެރިންނަށް ހަމަ އަގު ދިނުމުގައި ސާބިތުވެ އޮންނާނެ: މިފްކޯ\nމިފްކޯގެ ކަނޑު އޮތްގިރީގައި މަސް ކިރުވަނީ: މަސްވެރިންނަށް ރަނގަޅު އަގު ހޯދައިދޭން މިފްކޯ އޮންނާނީ ސާބިތުވެ ކަމަށް ވަނީ ބުނެފައި -- އަވަސް ފައިލް ފޮޓޯ\nމަސް ގަންނަ އަގު އެއްވަރެއްގައި ހިފަހައްޓައި ހަމަ އަގު މަސްވެރިންނަށް ދިނުމުގައި ސާބިތުވެ ތިބޭނެ ކަމުގެ ޔަގީންކަން މަސްވެރިންނަށް ދޭ ކަމަށް މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ ލިމިޓެޑް (މިފްކޯ) އިން ބުނެފި އެވެ.\nމިފްކޯއިން މިހެން ބުނީ މިއަދު ނެރުނު ނޫސް ބަޔާނެއް މެދުވެރިކޮށެވެ. އޭގައި ބުނެފައި ވަނީ އަބަދުވެސް މަސްވެރިންނަށް ނަފާ އިތުރުވާނެ ގޮތްތައް ހޯދައިދީ މަސްވެރިންގެ ހިދުމަތުގައި ފަހަތަށް ނުޖެހި ކުރިޔަށްދާނެ ކަމުގެ ޔަގީންކަން ހުރިހާ މަސްވެރިންނަށް ދޭ ކަމަށެވެ. އަދި މަސްވެރިންގެ އަތުން މަސް ގަތުމާއި މަސްވެރިނަށް ޑީސަލާއި އައިސް ވިއްކުމުގައި ކުންފުނިން އަބަދުވެސް ގެންގުޅެނީ މަސްވެރިންނަށް ހިތްވަރުދީ ފަސޭހަ މާހައުލެއް މަސްވެރިންނަށް ހޯދައި ދެވޭނެ އުސޫލުތަކެއް ކަމަށެވެ.\nއެ ކުންފުނިން ބުނީ އެ ކުންފުނިން ވިއްކާ ޑީސަލާއި އައިސްގެ އަގުތަކަށް ބަދަލު ގެންނަނީ އެކި ދުވަސްވަރު އެކި ހާލަތާ ގުޅިގެން ކަމަށާއި އެ ސިޔާސަތުގެ ދަށުން ފެބްރުއަރީ 26، 2016 ގައި އައިސްގެ އަގު އޭގެ ކުރިން ވިއްކަމުންދިޔަ އަގަށްވުރެ 310ރ. ހެޔޮކޮށްފައިވާނެ ކަމަށެވެ. އަދި އެސްޓީއޯގެ އެއްބާރުލުމާއެކު މާޗް 23، 2016 އިން ފެށިގެން 7.30ރ. އަށް ޑީސަލްގެ އަގުވެސް ކުޑަކޮށްފައިވާނެ ކަމަށާއި އެއީ ކުރިން ވިއްކި އަގަށްވުރެ 3.20ރ. ހެޔޮ އަގެއް ކަމަށެވެ.\n"... ދުނިޔޭގެ ބާޒާރުގައި މަހުގެ އަގު ތާއަބަދު ވެއްޓެމުންދާއިރު ވެސް މިކުންފުނީގެ އެހެނިހެން ހަރަދުތައް ކުޑަކުރެވި، އެ ފައިދާ މަސްވެރިންނަށް ލިބިގެންދާނެހެން މަސްވެރިންގެ އަތުން މަސް ގަންނަ އަގު އެއްވަރެއްގައި ހިފަހައްޓައި ހަމަ އަގު މަސްވެރިންނަށް ދިނުމުގައި ދިވެހި ސަރުކާރާ ގުޅިގެން ސަރުކާރުގެ އެއްބާރުލުމާއެކު ސާބިތުވެ އަބަދުވެސް ތިބުމަކީ ފަހަރުވެރި ކަމާއެކު މި ކުންފުނިން ފާހަގަ ކުރާ ކަމެކެވެ،" މިފްކޯއިން މިއަދު އާންމު ކުރި ބަޔާނުގައި ބުނެ އެވެ.


ކޯވިޑް19: އިއްޔެ އިތުރު 71 މީހަކު ބައްޔަށް ފައްސިވެއްޖެ! | Sandhaanu\nކޯވިޑް19: އިއްޔެ އިތުރު 71 މީހަކު ބައްޔަށް ފައްސިވެއްޖެ!\nރާއްޖެއިން ކޯވިޑް19 އަށް އިތުރު 71 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން 11 ކޭސް ފެނިފައިވަނީ އަތޮޅު ތެރެއިންނެވެ. އަދި 60 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 15 މީހުންނަކީ ދިވެހިންނެވެ. އަދި އަނެއް 56 މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 311,89 އަށް އަރައިފައެވެ. އޭގެ ތެރޭގައި، 838 އެކްޓިވް ކޭސް ހިމެނޭއިރު، 56 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 185 މީހަކުވަނީ އެކަހެރި ކުރެވިފައެވެ.\nމިބަލީގައި ރާއްޖެ އިން މިހާތަނަށް 38 މީހަކު ނިޔާވެފައި ވާއިރު 11,010 މީހަކުވަނީ ބަލިން ފަސޭހަވެފައެވެ.\nއިއްޔެއާއި ހަމަޔަށް އަތޮޅުތެރޭގެ 13 ރަށެއްގައި އެކްޓިވް ކޭސްތައް ހުރިއިރު، އޭގެ އިތުރުން 30 ރިސޯޓް ހިމެނެއެވެ. ރިސޯޓްތަކުގެ އެކްޓިވް ކޭސްތަކުގެ ތެރޭގައި 120 މުވައްޒަފުންނާއި، 52 ފަތުރުވެރިޔަކު ހިމެނެއެވެ.


ސިއާ ޕެއިންޓް ކޮމްޕެޓިޝަން 2019 އަށް ކުރެހުމެއް ހުށައެއްނާޅާނަންތަ؟ – MNUSU\nސިއާ ޕެއިންޓް ކޮމްޕެޓިޝަން 2019 އަށް ކުރެހުމެއް ހުށައެއްނާޅާނަންތަ؟\nއެމް.އެން.ޔޫ.އެސް.ޔޫގެ ވިންގުތަކުގެ ތެރެއިން ފެކަލްޓީ އޮފް އާރޓްސްގެ ވިންގު، ސްޓޫޑެންޓްސް އިނިޝިއޭޓިވް އޮފް އާރޓްސް (ސިއާ) އިން ޕެއިންޓް ކޮމްޕެޓިޝަން 2019، ޤައުމީ ޔުނިވަރސިޓީގެ ހުރިހާ ދަރިވަރުންނަށް ހުޅުވާލައިފިއެވެ.\nފެކަލްޓީ އޮފް އާރޓްސްގެ ކުއްޖެކޭ ބުނީމަ، އަދިވެސް ގިނަ ދިވެހިން ހިތައް އަރަނީ އެއީ ކުރަހަން ދަސްކުރާ ކޯހެއްގައި ބައިވެރިވެގެން އުޅޭ ކުއްޖަކު ކަމަށެވެ. ކަން ވާނީ ވެސް އެހެންތާއެވެ. އެންމެ ކުޑައިރުއްސުރެ މި އަޑު އިވޭ ”އާރޓް“ އެނގިފައި އޮންނަނީ އެއީ ހަމަ އެކަނި ކުރަހާ ކުރެހުންތަކެއްގެ މާނައިގައިވެއެވެ. ދިވެހި ބަހާއި އިނގިރޭސިބަހާ އަދި މިނޫންވެސް ބަސްތައް ދަސްކުރުމަކީ ވެސް ފެކަލްޓީ އޮފް އާރޓްސްގައި އޮންނަ ކޯހެއް ކަމެއް ނޭނގެއެވެ. ޕޮލިޓިކަލް ސައިންސް ކިޔަވައިގެން ޤައުމުގެ ސިޔާސަތުތައް ކަނޑައެޅުމުގައި ނުވަތަ ސިޔާސީ ކަންކަމުގައި މޮޅުވާނެކަން ޤަބޫލު ކުރެވުނަސް، އެއީ ފެކަލްޓީ އޮފް އާރޓްސް އިން ކިޔަވައިދޭ ފަންނެއްކަން އެނގެނީ ވަރަށް މަދު މީހަކަށެވެ. ނޫސްވެރިންނަކީ ޑިމޮކްރަސީގެ ހަތަރުވަނަ ބާރު ކަމުގައި އެއްމެންނަށް ޤަބޫލު ކުރެވުނަސް، ޖާރނަލިޒްމްގެ ހުނަރުތަށް އުނގަންނައިދެނީ ހަމަ މި ފެކަލްޓީން ކަން އެނގެނީ އެދާއިރާގެ މީހުންނަށް އެކަންޏޭވެސް ބުނެވިދާނެއެވެ. ލައިބްރަރޭރިއަން އަކަށް ވާން ބޭނުންވެގެން އުޅޭ ކުއްޖަކަށްވެސް އެ ކޯސް އޮތީ ފެކަލްޓީ އޮފް އާރޓްސް ގައި ކަން ގިނަފަހަރަށް އެނގެނީ، އެމް.އެން.ޔޫގެ ހުރިހާ ކޯސްތަކެއް ލިޔެފައިވާ ފޮތް ހުޅުވާލާފައި ބަލާލުމުންނެވެ. އެހެން ނަމަވެސް ”ވިޝުއަލް އާރޓްސް“ އޭ ބުނުމުން އެއީ ހަމަޔަޤީނުންވެސް ފެކަލްޓީ އޮފް އާރޓްސް ގައި ކިޔަވައިދޭނެ ކޯހެއްކަން އެންމެނަށްވެސް އެނގޭނެއެވެ. އެއީ އެންމެންނަށްވެސް ޝައްކެއް ނުވާނެ ވަރުގެ ފެކަލްޓީ އޮފް އާރޓްސް (އެފް.އޭ) ގެ މުޖައްރިބު ކޯހެކެވެ.\nއެފް.އޭ އަކީ ކުރެހުމުގެ ކޯސްތަކެއް ހިންގާނެ ފެކަލްޓީ ކަން އެންމެން ވެސް ޝައްކެއްނެތި ޤަބޫލު ކުރާއިރު، އެމް.އެން.ޔޫގެ ހުރިހާ ދަރިވަރުންނަށް ހުޅުވާލައިގެން ’ޕެއިންޓް ކޮމްޕެޓިޝަން‘ އެއް ބޭއްވުމަކީ، މި ފެކަލްޓީ އަށް ނިސްބަތްވާ ދަރިވަރުންގެ ވިންގުން ކޮންމެހެންވެސް ކުރަން ޖެހޭނެ ކަމެއްކަމުގައި ބެލެވިދާނެއެވެ. އެގޮތުން، މީގެ ފަހުން ކޮންމެ އަހަރަކުވެސް ’ސިއާ‘ އިން ޕެއިންޓް ކޮމްޕެޓިޝަން އެއް ބޭއްވުމުގެ ނިޔަތުގައި ’ސިއާ ޕެއިންޓް ކޮމްޕެޓިޝަން 2019‘ ނަމުގައި ކުރެހުމުގެ މުބާރާތެއް، ވަނީ ހުޅުވާލެވިފައެވެ. އިއްޔެގެ ވަގުތެއްގައި، އެމް.އެން.ޔޫގެ ހުރިހާ ދަރިވަރުންނަށް ބައިވެރިވެވޭ ގޮތައް އިޢުލާންކޮށް ހުޅުވާލެވިފައިވަނީ، ކުރެހުމަށް މޮޅު ކުދިން ތިބޭނީ ހަމައެކަނި ”ވިޝުއަލް އާރޓް“ގައި އެކަނި ނޫންކަމުގައި ވާނެތީއެވެ.\nމި މުބާރާތުގައި ބައިވެރިވުމަށް އެންމެ ފުރަތަމަ (12 އޮކްޓޯބަރ 2019ގެ ކުރިން) ކުރަންޖެހޭ ކަމަކީ، ބައިވެރިވާން ބޭނުންވާ ދަރިވަރަކު، އެ ދަރިވަރެއްގެ އައި.ޑީ ކާޑުގެ ކޮޕީއަކާއެކު އެ ދަރިވަރެއްގެ ސްޓޫޑެންޓް އައިޑީ ނަންބަރު sia.mnu.studentunion@gmail.com އަށް މެއިލް ކޮއްލުން ނުވަތަ ސިއާގެ މީޑިއާ ކޯޑިނޭޓަރު މުޙައްމަދު ޝަރުވާން (ފޯން: 9742552) އަށް އެ މަޢުލޫމާތުތައް ވައިބަރ ކޮއްލުމެވެ. އޭގެ ފަހުގައި މުބާރާތުގައި ބައިވެރިވުމަށް ނަން ހުށަހަޅާ ހުރިހާ ފަރާތްތަކާއި ބައްދަލުކޮށް ކުރެހުން ހުށަހަޅަންވީ ގޮތުގެ މަޢުލޫމާތު، މުބާރާތުގެ ޖަޖުން ދެއްވާނެއެވެ. އެއައްފަހު ކުރެހުން ހުށަހަޅަން މި ޖެހެނީ މި މަހުގެ 28 ވަނަ ދުވަހުގެ ކުރިންނެވެ.\nގާތްގަނޑަކަށް އެއްމަސް ދުވަހުގެ ބޮޑު ވަގުތެއް ކުރެހުން ހުށަހަޅަން ލިބޭ އިރު، ކުރެހުންތައް ކުރެހުމަށް ކަނޑައަޅާފައިވާ ތީމަކީ ’ނަޞްރުގެ ދުވަސް (ވިކްޓަރީ ޑޭ)‘ އެވެ. މި ތީމުގެ މައްޗަށް ބިނާކޮށް ކުރަހާ ކުރެހުން ހުށަހަޅަން ޖެހެނީ އެ ކުރެހުން ’ފްރޭމް’ކޮށް ’މައުންޓް‘ ކުރުމަށްފަހު އެފް.އޭގެ އޮފީހަށެވެ. އެއީ އެފް.އެޗް.ޓީ.އެސް އިމާރާތުގެ ހަވަނަ ފަންގިފިލާއެވެ. ފަންސުރުން، ފަންސުރު ކުލައިން އަދި ޤަލަމުން އެއްވެސް ކުރެހުމެއް ކުރަހާފައި މި މުބާރާތަށް ހުށައެއްނޭޅޭނެއެވެ. ކޮންމެވެސް ކަހަލަ ޕެއިންޓަކުން ކެންވަސް އެއްގައި ނުވަތަ ގަނޑެއްގައި ކުރަހާފައި ކުރެހުންތައް ހުށަހެޅޭނެއެވެ. ބިއްލޫރި، ފިލާ ނުވަތަ ކޮންމެ ކަހަލަ ’ފްލެޓް ސަރފޭސް‘ އެއްގައި ކުރެހުމަށްފަހު ކުރެހުން ހުށަހެޅޭނެއެވެ. އެހެންނަމަވެސް، ޕެއިންޓް ތަކުގެ ސައިޒް ހުންނަންވާނީ، 40 × 30 އާއި 120 × 90 ސެންޓިމީޓަރު ނުވަތަ އެ ދެމެދުގައި އެވެ.\nމި މުބާރާތަށް ހުށަހަޅާ ކުރެހުންތަކުގެ އެގްޒިބިޝަން އެއް އާއްމުނަށް ހުޅުވާލައިގެން ބޭއްވުމަށް ވެސް ވަނީ ހަމަޖެހިފައެވެ. މި ކުރެހުންތަކަށް އިންސާފު ކޮށްދެއްވާނީ މި ފަންނުގައި އެތަކެއް ކުރިއެރުމަކާއި ތަޖުރިބާ ހޯދާފައިވާ ޤާބިލު ފަރާތްތަކުންނެވެ. މުބާރާތުގެ އެންމެމޮޅު ކުރެހުމަކަށް ހޮވޭ ކުރެހުން ކުރަހާ ފަރާތަކަށް ފައިސާގެ އިނާމާއި ހަނދާނީ ލިޔުން ދެވޭނެއެވެ. އަދި އެންމެ މޮޅު3ކުރެހުން ވެސް ހޮވޭނެއެވެ.\nމި ޕެއިންޓް ކޮމްޕެޓިޝަން އަކީ މި މަހުގެ 25 ގައި ފާހަގަކުރާ ދުނިޔޭގެ ފަންނުވެރިންގެ ދުވަސް (އިންޓަރނޭޝަނަލް އާރޓިސްޓްސް ޑޭ) ފާހަގަކުރުމަށާއި، ނޮވެމްބަރު ތިނެއްގައި ރާއްޖެ އިން ފާހަގަކުރާ ނަޞްރުގެ ދުވަހުގެ މުނާޞަބަތާއި ގުޅުވައިގެން ސިއާ އިން ހުޅުވާލި މުބާރާތެކެވެ.


ކޯވިޑް ދިފާޢު: 10،000އަށްވުރެ ގިނަ މީހުން ދެ ޑޯޒް ފުރިހަމަކޮށްފި ކޯވިޑް ދިފާޢު: 10،000އަށްވުރެ ގިނަ މީހުން ދެ ޑޯޒް ފުރިހަމަކޮށްފި\nކޯވިޑް ދިފާޢު: 10،000އަށްވުރެ ގިނަ މީހުން ދެ ޑޯޒް ފުރިހަމަކޮށްފި\nކޯވިޑް-19އިން ދިފާޢުވުމަށް ޖަހާ ވެކްސިންގެ ދެވަނަ ޑޯޒް އިތުރު 2618 މީހަކު ޖަހައިފިއެވެ.\nއެޗް.ޕީ.އޭގެ ތަފާސް ހިސާބުތައް ދައްކާގޮތުން ވޭތުވެދިޔަ 24 ގަޑިއިރު ތެރޭގައި މާލޭ ސަރަޙައްދުން 2471 މީހަކު ވެކްސިންގެ ދެ ޑޯޒް ފުރިހަމަކޮށްފައިވާއިރު، އަތޮޅުތަކުން 147 މީހަކު ވަނީ ވެކްސިންގެ ދެވަނަ ޑޯޒް ޖަހާފައިވެއެވެ. މިއާއެކު ރާއްޖެއިން ވެކްސިންގެ ދެވަނަ ޑޯޒް ޖެހި މީހުންގެ ޖުމްލަ އަދަދު ވަނީ 10569 އަށް އަރާފައެވެ.\nކޯވިޑް-19އިން ދިފާޢުވުމަށް ޖަހާ ވެކްސިން ކޮވިޝީލްޑްގެ ދެވަނަ ޑޯޒް ދޭން ފަށާފައިވަނީ މިމަހުގެ3ވަނަ ދުވަހުއެވެ. މިމަހުގެ3ވަނަ ދުވަހުން ފެށިގެން އާއްމުކޮށް ހުޅުވާލައިގެން ވެކްސިންގެ ދެވަނަ ޑޯޒް ޖަހަން ފެށިނަމަވެސް އެޗް.ޕީ.އޭއިން މީގެ ކުރިން ވަނީ ޚާއްސަ ހާލަތްތަކުގައި ތިބި މީހުންނަށް ވެކްސިންގެ ދެވަނަ ޑޯޒް ޖަހާދީފައެވެ.\nވޭތުވެ ދިޔަ 24 ގަޑިއިރު ރާއްޖެއިން ވަނީ 4404 މީހުން ވެކްސިންގެ ފުރަތަމަ ޑޯޒް ފުރިހަމަކޮށްފައެވެ. މީގެ ތެރޭގައި ހިމެނެނީ މާލެ ސަރަޙައްދުން ވެކްސިން ޖެހި 380 މީހުންނާއި އަތޮޅުތަކުން ވެކްސިންޖެހި 4024 މީހުންނެވެ. މިއާއެކު ރާއްޖެއިން ވެކްސިންގެ ފުރަތަމަ ޑޯޒް ޖެހި މީހުންގެ ޖުމުލަ އަދަދުވަނީ 260285 އަށް އަރާފައެވެ. އެޗް.ޕީ.އޭއިން ވިދާޅުވީ ރާއްޖޭގައި ވެކްސިން ޖެހުމަށް ޝަރުތު ހަމަވާ އާބާދީގެ 57 އިންސައްތަ މީހުން ވެކްސިންގެ ފުރަތަމަ ޑޯޒް މިހާރު ޖަހާފައިވާކަމަށެވެ.\nމާލެ ސަރަހައްދުގައި އުމުރުން 18 އަހަރާއި 60 އަހަރާ ދެމެދުގެ މީހުންނަށް ސިނޯފާމް ވެކްސިންއާއި ކޮވިޝީލްޑް ވެކްސިން ޖަހަމުން އަންނައިރު މާލެއާއި ވިލިމާލެ އަދި ހުޅުމާލެ ހިމެނޭހެން9ސެންޓަރެއްގައި ވެކްސިން ދިނުން ކުރިއަށްދެއެވެ. އަދި މާލެ ސަރަޙައްދުގައި ވެކްސިން ދިނުމަށް2މޯބައިލް ޓީމް އަންނަނީ ހަރަކާތްތެރިވަމުންނެވެ. އަދި އަތޮޅުތަކުން 237 ސެންޓަރެއްގައި އަންނަނީ ވެކްސިން ޖަހާދެމުންނެވެ.\nމާލޭގައި ވެކްސިންގެ ދެވަނަ ޑޯޒް ޖަހާދެމުން އަންނަނީ ސޯޝަލް ސެންޓަރާއި، ވިލިމާލެ ޒުވާނުންގެ މަރުކަޒު، ހުޅުމާލޭ ވެކްސިނޭޝަން ސެންޓަރ، އާރޓް ގެލަރީ އަދި ސެނަހިޔާގައެވެ. މީގެ އިތުރުން ޓްރީޓޮޕް ހޮސްޕިޓަލާއި ރައްޔިތުންގެ މަޖިލިސް އިދާރާއިންވެސް ފުރަތަމަ ޑޯޒް ދަނީ ދެމުންނެވެ.\nވެކްސިން ދިނުން ކުރިއަށްދާނީ ހެނދުނު 10:00 އިން މެންދުރުފަހު 3:00 އާ ހަމައަށެވެ. ވިލިމާލެ ޒުވާނުންގެ މަރުކަޒުގައި ވެކްސިން ދިނުން ކުރިއަށްދާނީ ހެނދުނު 10:00 އިން މެންދުރު 2:00 އާ ހަމައަށެވެ.


Baeh vote foshi thah alun gunaathy idhikolhun EC kaareegai muzaaharaa kuranee!\nބައެއް ވޯޓުފޮށިތައް އަލުން ގުނާތީ އިދިކޮޅުން އީސީ ކައިރީގައި މުޒާހަރާ ކުރަނީ!\nހޮނިހިރު ދުވަހު ބޭއްވި ލޯކަލް ކައުންސިލް އިންތިޚާބުގެ ބައެއް ވޯޓު ފޮށިތައް އަލުން ގުނުމަށް ނިންމާފައިވާއިރު، އިންތިޚާބަށް އިލެކްޝަންސް ކޮމިޝަނުން ނުފޫޒު ފޯރުވަން މަސައްކަތް ކުރާ ކަމަށް ބުނެ، އިދިކޮޅު ފަރާތްތަކުން އީސީ ކައިރީގައި މުޒާހަރާ ފަށައިފިއެވެ.\nއިދިކޮޅުން ބާޖަމާލުއްދީނަށް ވަދެ ކުރަމުންދާ މުޒާހަރާގައި ޕީޕީއެމް ޕީއެންސީގެ ލީޑަރޝިޕްގެ ބޭފުޅުންވެސް ބައިވެރިވެވަޑައިގަންނަވައެވެ. އަދި މިފަހަރުގެ ކައުންސިލް އިންތިޚާބުގައި ހުޅުމާލެ ދާއިރާއަށް ހޮވިވަޑައިގެންނެވި އިބްރާހީމް ޝުޖާޢުއާއި، މާލެ އަތޮޅު ކައުންސިލްގެ ރައީސްކަމަށް ހޮވިވަޑައިގެންނެވި މުޙައްމަދު ނިމާލްވެސް މުޒާހަރާއިން ފެނެއެވެ. އެދެބޭފުޅުންނަކީވެސް ޕީއެންސީގެ ނާއިބު ރައީސުންނެވެ.


Flying school ge dharivarun beynun kuraane ehves boat eh neh - AO News\nފްލައިން ސްކޫލްގެ ދަރިވަރުން ބޭނުންކުރާނެ އެއްވެސް ބޯޓެއް ނެތް\nއޭޝިއަން އެކަޑެމީ އޮފް އެރޮނޯޓިކްސް (އޭއޭއޭ) އިން އައްޑޫގައި ހިންގާ ފްލައިން ސްކޫލްގެ ދަރިވަރުން ބޭނުންކުރާނެ އެއްވެސް ބޯޓެއް ނެތްކަމަށް އެ ތަނުގެ ދަރިވަރުންގެ ޔޫނިއަނުން މިއަދު ބުނެފި އެވެ.\nދަރިވަރުންގެ ޔޫނިއަނުން މިއަދު ނެރުނު ބަޔާނެއްގައި ބުނީ މަހުގެ ފުރަތަމަ ދުވަހުން ފެށިގެން އެތަނުގައި ބޭނުންކުރެވޭނެ އެއްވެސް ބޯޓެއް ނެތް ކަމަށާއި އަދި މިކަން އެ އެކަޑަމީ އިން ދަރިވަރުންނަށް އަންގާފައި ނުވާކަމަށެވެ. އެ ތަނުގައި ބޯޓެއް ނެތްކަން ކިޔަވާ ދަރިވަރުންނަށް ކަށަވަރުކޮށް ދިނީ ސިވިލް އޭވިއޭޝަން އޮތޯރިޓީގެ މުވައްޒަފެއްކަން ފާހަގަކޮށް އެ ބަޔާނުގައި ބުނީ މިއީ އެ ދަރިވަރުންގެ ކިޔެވުން ފުރިހަމަކުރަން ދިމާވެފައިވާ ގޮންޖެހުންތަކަށް އިތުރުވި ބޮޅެއް ކަމަށެވެ.\nމީގެ އިތުރުން އެ ބަޔާނުގައި ބުނީ 18 މަހުގެ ތެރޭގައި ފުރިހަމަކުރަން ޖެހޭ ކޯހެއް ބައެއް ދަރިވަރުންނަށް ހަތަރު އަހަރުގެ ތެރޭގައި ވެސް ފުރިހަމަކުރެވިފައި ނުވާކަމަށާއި މިއީ ދަރިވަރުންގެ ފަރުވާ ކުޑަކަމުން ވީ ކަމެއް ނޫންކަމެށެވެ. އަދި މިކަމުގައި އޭއޭއޭ ގެ އިހުމާލު ވަރަށް ބޮޑުކަމަށް ދަރުވަރުން ވަނީ ފާހަގަކޮށްފައެވެ.\nއައްޑޫ ފްލައިން ސްކޫލްގައި ކިޔަވަމުންދާ ދަރިވަރުންނަށް ދިމާވެފައިވާ އެކިއެކި ގޮންޖެހުންތަކާއި ގުޅިގެން މި މައްސަލަ މީގެ ކުރިންވެސް ވަނީ ކަމާއި ބެހޭ އިދާރާތަކުގެ ސަމާލުކަމަށް ގެނެސްފައެވެ.


Sun Siyam ge haazireeves aa Majleehaaeku rangalhuvaan fashaifi\nސަން ޝިޔާމުގެ ހާޒިރީވެސް އާ މަޖިލީހާއެކު ރަނގަޅުވާން ފަށައިފި\nމިހާރު ހިނގަމުންދާ 19 ވަނަ މަޖިލީހުން 77 ޖަލްސާ ބާއްވާފައިވާއިރު، 29 ޖަލްސާއަށް ސިޔާމް ހާޒިރުވެވަޑައިގެންނެވި\nނަމަވެސް މިފަހަރުވެސް ހާޒިރީ ފުލުގައި ސިޔާމު\nކ. މާލެ |9ޑިސެންބަރ 2019 | ހޯމަ 13:44 | 2,734\nދ. މީދޫ ދާއިރާގެ މެމްބަރު އަދި އެމްޑީއޭގެ ލީޑަރު އަހުމަދު ސިޔާމް މުހައްމަދު - މަޖިލިސް\nރައްޔިތުންގެ މަޖިލީހުގެ ޖަލްސާތަކަށް އެންމެ މަދުން ހާޒިރުވާ މެންބަރަކީ ކޮން މެމްބަރެއްތޯ މީހެއް ގާތު އަހާ؛ލައިފިނަމަ އެންމެ ފުރަތަމަ ވެސް ބުނާނީ ދ. މީދޫ ދާއިރާގެ މެންބަރު އަދި އެމްޑީއޭގެ ލީޑަރު، މަޝްހޫރު ވިޔަފާރިވެރިޔާ އަހުމަދު ޝިޔާމު މުޙައްމަދުގެ ނަމެވެ.\nއާ ޤާނޫނުއަސާސީއާއެކު، ރައްޔިތުންގެ މަޖިލީހެއް އެކުލަވާލިފަހުން، ދ. މީދޫ ދާއިރާގެ މެންބަރުކަމުގެ ގޮނޑި ފުރުއްވަމުން ގެންދަވާ މަޝްހޫރު ވިޔަފާރިވެރިޔާ ޝިޔާމަކީ މިވަގުތު ރައްޔިތުންގެ މަޖިލީހުގައި ތިއްބެވި މެންބަރުންގެ ތެރެއިން މަޖިލީހުގެ މެންބަރެއްގެ ގޮތުގައި މެދު ނުކެނޑި އެންމެ ގިނަ ދުވަހު ޚިދުމަތް ކުރައްވަމުން ގެންދަވާ މެންބަރެވެ. އެހެންކަމުން ޝިޔާމު ފާހަގަ ކުރެވިފައިވަނީ، ސިޔާސީ ލީޑަރުންގެ ތެރެއިން، އެންމެ ގިނަ ދުވަހު، މަޖިލީހުގައި ޚިދުމަތް ކުރައްވަމުން ގެންދަވާ އަދި އަމިއްލަފުޅު ވިޔަފާރީގައި ވެސް ވަރަށް ބުރަކޮށް އުޅުއްވާ މެންބަރެއްގެ ގޮތުގަ އެވެ.\nމީގެއިތުރުން، ޝިޔާމު ފާހަގަކުރެވިފައިވަނީ، އޭނާގެ އެންމެ ގާތް އެކުވެރިޔާ، ކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމްގެ އަނބިކަނބަލުން ފާޠިމަތު އިބްރާހީމްދީދީއަށް ތަޢުރީފު ކުރެއްވުމުގައި "އެވަރެއްނެތް" ބޭފުޅެއްގެ ގޮތުގަ އެވެ. ކޮންމެ އަހަރެއްގެ މިދުވަސްވަރު، އާދެ، ޚިތާނީ މޫސުމުގައި ރައީސް ޔާމީނުގެ އަނބިކަނބަލުން ފާޠިމަތު އިބްރާހީމްދީދީގެ ޞަދަޤާތު ފައުންޑޭޝަނުގެ ނަމުގައި ސަރުކާރުގެ ހުރިއްޔާ ހުރި ކުންފުނިތަކެއްގެ ފައިސާ ޚަރަދުކޮށްގެން، ޚިތާނީ ކޭމްޕެއް ރައީސް ޔާމީނުގެ އަނބިކަނބަލުން ފާޠިމަތު އިބްރާހީމްދީދީ ހިންގެވިއިރު، އެކަމުގައި ޝިޔާމު ބައިވެރިވެ، ދައްކަވާފައިވާ ވާހަކަތަކަކީ ބައެއް މީހުން "ޖޯކަކަށް" ވީއިރު އަނެއް ބަޔަކަށް ވީ "ކުފުރުގެ" ބަސްތަކަކަށެވެ.\nކޮންމެއަކަސް ޝިޔާމަކީ މިހާރު ޢަމަލުކުރަމުންދާ އާ ޤާނޫނުއަސާސީއަށް ޢަމަލުކުރަން ފެށުމުގެ ކުރިން ވެސް ރައްޔިތުންގެ މަޖިލީހާއި ރައްޔިތުންގެ ޚާއްޞަ މަޖިލީހުގެ ދ. އަތޮޅުގެ ދެ މެންބަރުންގެ ތެރެއިން އެއް މެޏްބަރެވެ. އެހެންކަމުން ޝިޔާމު ވަނީ 16، 17، އަދި 18 ވަނަ ރައްޔިތުންގެ މަޖިލީހުގެ މެންބަރުކަން ކުރައްވާފަ އެވެ. އަދި މިހާރު ހިނގަމުންދާ 19 ވަނަ ރައްޔިތުންގެ މަޖިލީހުގައި ޝިޔާމު ހިމެނި ވަޑައިގަންނަވާއިރު، ޝިޔާމު ގެންދަވަނީ އޭނާ ދަމަހައްޓަމުން އަންނަ "ހާޒިރީން އެންމެފުލަށް" ދާ ރެކޯޑުވެސް ދަމަހައްޓަމުންނެވެ. އެއީ ބައެއް މީހުން އެއްގޮތަކަށް ވެސް ގަޔާވާކަމެއް ނޫންކަމަށްވިޔަސް ޝިޔާމަކީ ރައްޔިތުންގެ މަޖިލީހުގެ ޖަލްސާތަކަށް ހާޒިރުވުމުގައި "އެންމެ ފަރުވާ ކުޑަ" މެންބަރުގެ ގޮތުގައި ފާހަގަ ކުރެވޭ މެންބަރެވެ.\nމިހާރު ހިންގަމުންދާ 19 ވަނަ މަޖިލީހާއެކު ވަނީ މަޖިލީހުގެ މަސައްކަތްތައް ވަނީ ހަވަނަ ގިޔަރަށްލާފަ އެވެ. ހެނދުނު 09:00 ގައި ފަށާ މަޖިލިސް، ކޮންމެ ދޮޅު ގަޑިއިރަކުން، ބައިގަނޑި އިރުގެ ހުސްވަގުތު ކޮޅެއް ނަގުމުން ގޮސް ނިންމާލަނީ ރަސްމީކޮށް، އެކަން ހަމަޖެހިފައިވާ ގޮތަށް މެންދުރުފަހު 14:30 އަށެވެ. ޖަލްސާތައް ކުރިއަށްދާއިރު، މަޖިލީހުގެ އެކިއެކި ކޮމެޓީތަކުގައި އެކިއެކި ބިލުތަކާއި، ޤަރާރުތަކާއި އަދި ކޮމެޓީއަށް ހުށަހެޅިފައިވާ މައްސަލަތައް ކޮމެޓީތަކުން ދިރާސާކުރަމުން ގެންދެއެވެ.\nނިމިދިޔަ 18 ވަނަ ރައްޔިތުންގެ މަޖިލީހަކީ ދިވެހި ރާއްޖޭގެ ބަރުލަނީ ޙަޔާތުގައި ވެސް އައި އެންމެ އަނދިރި ދުވަސްތަކެވެ. މަޖިލީހުގެ ޖަލްސާތަކާއި ކޮމެޓީތައް ޤަވާއިދާ އެއްގޮތަށް ބާއްވާފައެއް ނުވެއެވެ. މަޖިލިސް އޮތީ "ޕެރަލައިޒް" ވެފަ އެވެ. އަދި 18 ވަނަ މަޖިލީހުގެ ފަސް އަހަރުގެ ދައުރު ނިންމާލިއިރު އެކަށީގެންވާ ވަރާގާތަށް ވެސް މަޖިލީހުގެ ޖަލްސާތައް ބޭއްވިފައެއް ނުވެއެވެ. އަދި އެކަށީގެންވާ ވަރާ ގާތަށްވެސް މަސައްކަތެއް ކުރެވިފައެއް ވެސް ނުވެއެވެ. ސިފައިން ބެލުމުގެ ދަށުގައި މަޖިލިސް ބާއްވައި، މަޖިލީހުގައި ތަޅު އަޅުވައި، މަޖިލީހުގެ އިދާރާގައި އަލިފާނުގެ ޙާދިސާތައް ހިނގާ، މަޖިލީހުގައި ނުހިންގާ ޖަރީމާއެއް ހަމަ ނެތޭ ބުންޏަސް ދޮގަކަށް ނުވާނެ އެވެ. މަޖިލީހުގެ މެންބަރުން ގޭޓުމަތިން މަގުމަށްޗަށް އުކުމާއި، ހުށަހެޅޭ ބިލުތައް، މަޖިލީހުގެ ތަޅުމަށް ހުށަހެޅުމުގެ ކުރިން ބައެއް ބަދަލުތައް ގެނައުމާއި، މިފަދަ އެތައްކަމެއް ވަނީ ހިންގާފަ އެވެ.\nއެހެންކަމުން މި ނިދިޔަ 18 ވަނަ މަޖިލީހާއި، މިހާރު ހިނގަމުންދާ 19 ވަނަ މަޖިލީހާ ހާސް ބައި ތަފާތެވެ. އެމަންޒަރު ޝިޔާމަށް ވެސް ފެނި، ޝިޔާމުވެސް މަޖިލީހުގެ ޖަލްސާތަކުގައި ބައިވެރިވެވަޑައިގަންނަވާ މިންވަަރު އިތުރުވެފައިވާކަން މިވަނީ ފާހަގަ ކުރެވިފަ އެވެ.\nމިހާރު ހިނގަމުންދާ 19 ވަނަ ރައްޔިތުންގެ މަޖިލީހުގެ ފުރަތަމަ ޖަލްސާ ބާއްވާފައިވަނީ، މި އަހަރުގެ މެއި މަހުގެ 28 ވަނަ ދުވަހު އެވެ. އޭގެ ފަހުން މި މަހުގެ ޑިސެންބަރު މަހުގެ ހަތް ވަނަ ދުވަހު 19 ވަނަ މަޖިލީހުގެ މިއަހަރުގެ ފަހު ޖަލްސާ، އާދެ، 77 ވަނަ ޖަލްސާ ބޭއްވުމަށްފަހު، މަޖިލިސް މިހާރު އެވަނީ ރަސްމީ ޗުއްޓީއަށް ގޮހެވެ.\nމިހާރު ހިނގަމުންދާ 19 ވަނަ މަޖިލީހުގައި ޝިޔާމުގެ ހާޒިރީއަށް ބަލާލާއިރު، 77 ޖަލްސާގެ ތެރެއިން 29 ޖަލްސާއަށް ވަނީ ހާޒިރުވެވަޑައިގަންނަވާފަ އެވެ. ޝިޔާމަކީ މީގެކުރިން މަޖިލީހުގެ ދައުރެއް ނިމޭއިރު، ބައެއް ދައުރުތަކުގައި ދެތިން ޖަލްސާއަށް ވަޑައިގަންނަވާ މެންބަރެއްގެ ގޮތުގައި ފާހަގަކުރެވި، ހާޒިރީގެ އެންމެ ފުލުގައި އޮންނަ ބޭފުޅެއްގެ ގޮތުގައި ފާހަގަކުރެވިފައިވާ ބޭފުޅެކެވެ. ނަމަވެސް މިހާރު ހިނގަމުންދާ 19 ވަނަ މަޖިލީހުން މަޖިލީހުގެ ޤަވާއިދާ އެއްގޮތަށް މަޖިލީހުގެ ޖަލްސާތައް ބަރާބަރަށް ކުރިއަށް ގެންދަވާތީ، ގިނަ ޖަލްސާތަކެއްވެސް ވަނީ ބޭއްވިފަ އެވެ. އެހެން ކަމުން ޝިޔާމަށްވެސް ގިނަ ޖަލްސާތަކުގައި ބައިވެރިވުމުގެ ފުރުޞަތު މިވަނީ ލިބިވަޑައިގެންފަ އެވެ.\nމިހާރު ހިނގަމުންދާ 19 ވަނަ ރައްޔިތުންގެ މަޖިލީހުގެ ގިނަ މެންބަރުން ހުރިހާ ޖަލްސާތަކަށް ވަޑައިގަންނަވާފައިވާއިރު، ހުރިހާ ޖަލްސާތަކަށް ވަޑައި ނުގެންނެވުނު މެންބަރުންގެ ތެރޭގައި މަޖިލީހުގެ ރަސްމީ ދަތުރުތަކުގައި ބައިވެރިވެވަޑައިގެންނަވަން ޖެހިވަޑައިގެންނެވުމުން ބައެއް ޖަލްސާތަކުގައި ބައިވެރިވެވަޑައި ނުގެންނެވުނު ބައެއް މެންބަރުން ވެސް ހިމެނެ އެވެ.


Belarus aa Russia maa kairi vumakee massala eh: NATO\nބެލަރޫސްއާ ރަޝިއާ ގާތް ވުމަކީ މައްސަލައެއް: ނޭޓޯ\nނޭޓޯގެ ސްކްރެޓަރީ ޖެނެރަލް ޖެންސް ސްޓޯޓެންބާގް: ބެލަރޫސްއާ ރަޝިއާ ގުޅުން ބަދަހި ކުރުމަކީ މައްސަލައެއް\nރަޝިއާއާ މާ އެކުވެރި ކަމަށް ދައްކައި ބެލަރޫސްއިން ކަމެއް ސިއްރު ކުރަން އުޅޭހެން ހީވާ ކަމަށް ނޭޓޯގެ ސެކްރެޓަރީ ޖެނެރަލް ޖެންސް ސްޓޯޓެންބާގް ވިދާޅުވެއްޖެ އެވެ. އޭނާ ވިދާޅުވީ އެ ދެ ގައުމު މާބޮޑަށް އެއްބައި ވުމަކީ ނޭޓޯއަށް މައްސަލައެއް ކަމަށެވެ.\nޖަރުމަނު ނޫހަކަށް ސެކްރެޓަރީ ޖެނެރަލް މައުލޫމާތު ދެއްވަމުން ވިދާޅުވީ ބެލަރޫސްއިން ރަޝިއާއަށް މާ ގިނައިން ކަމުކިޔައި ބޮޑުބޭބޭ ހެދިގެން އުޅޭ ކަމަށެވެ. އޭނާ އަދި ވިދާޅުވީ ފާއިތުވި މަހެއްހާ ދުވަހުގެ ތެރޭގައި އެ ދެ ގައުމުގެ ވާހަކަތައް މާ ގިނައިން ނޫސްތަކުގައި ޖަހާފައި ހުރި ކަމަށެވެ.\nނޭޓޯއަކީ ދިފާއީ އެހީތެރިއެއް ކަމަށް ވިދާޅުވަމުން ސްޓޯޓެންބާގް ވިދާޅުވީ އެއީ މާ ބޮޑު ކަމެއް ކަމަށް ހައްދަވަނީ ނޫން ކަމަށާއި އެކަމަކު ނޭޓޯ ގައުމުތަކުން ވިސްނަން ޖެހޭތީ ހާމަ ކޮށްލެއްވީ ކަމަށެވެ. އަދި ވިދާޅުވީ ރަޝިއާއާ ބެލަރޫސްއިން ކުޅެނީ ކޮންކަހަލަ ކުޅިގަނޑެއްތޯ ނޭޓޯއިން ބަލާނެ ކަމަށާއި ސަމާލުވެ ތިއްބަވާނެ ކަމަށެވެ.\nބެލަރޫސްއިން ރިއާންއެއާގެ މަތިންދާބޯޓެއް ހައިޖެކްކޮށް ވެރިރަށް މިންސްކް ޖެއްސުވި މައްސަލަ އޮތީ އެޖެންޑާކޮށްފައި ކަމަށާއި މިމަހު ބްރޫސެލްސްގައި އޮންނަ ނޭޓޯ ސަމިޓްގައި އެކަމާ މަޝްވަރާކުރައްވާނެ ކަމަށް. ވެސް ސްޓޯޓެންބާގް ވިދާޅުވި އެވެ.\nބެލަރޫސްއިން ވަނީ މެއި 23 ގައި ގުރީކުން ފުރައިގެން ލިތުއޭނިއޭއަށް ދަތުރު ކުރި ރިއާން އެއާގެ މަތިންދާބޯޓެއް ބެލަރޫސްގެ ވައިގެ ސަރަހައްދުން ހައިޖެކްކޮށް އެ ގައުމުގެ ވެރިރަށް މިންސްކްއަށް ޖައްސަން މަޖުބޫރު ކުރުވާފަ އެވެ.\nރިއާންއެއާގެ ފްލައިޓް ޑައިވާޓް ކުރުމާ ގުޅިގެން އެ އެއާލައިނުން ވާހަކަ ދެއްކި އޮފިޝަލަކު ވިދާޅުވީ ބޯޓުގައި ގޮވާ ޒާތުގެ އެއްޗެއް އޮތް ކަމަށް ކޮންޓްރޯލް ޓަވަރުން ޕައިލެޓަށް އެންގި ކަމަށެވެ. އަދި އަސްކަރީ ފައިޓާ ޖެޓެއް ބޯޓާ ކައިރިކޮށް މަގު ބަދަލު ކުރަން ޕައިލެޓަށް އެންގި ކަމަށެވެ.\nރަޝިޔާ އީޔޫ ނޭޓޯ + ބެލަރޫސް\nނޭޓޯ ސަމިޓްގެ މައި އެޖެންޑާއަކީ ޗައިނާ